REGOLAMENT TAL-KUNSILL (KE) Nru 1472/2006
tal-5 ta’ Ottubru 2006
jimponi dazju anti-dumping definittiv u li jiġbor b’mod definittiv id-dazju provviżorju impost fuq l-importazzjoni ta’ ċerti tipi ta’ lbies għar-riġlejn bil-parti ta’ fuq tal-ġilda li joriġinaw fir-Repubblika Popolari taċ-Ċina u l-Vjetnam
IL-KUNSILL TA’ L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea,
Wara li kkunsidra r-Regolament tal-Kunsill (KE) Nru 384/96 tat-22 ta' Diċembru 1995 dwar il-protezzjoni kontra l-importazzjoni li kienet l-oġġett ta' dumping minn pajjiżi mhux membri tal-Komunità Ewropea (“ir-Regolament bażiku”) (1), u b'mod partikolari l-Artikolu 9 tiegħu,
Wara li kkunsidra l-proposta mibgħuta mill-Kummissjoni wara li kkonsultat il-Kumitat Konsultattiv,
Billi:
A. IL-PROĊEDURA
1. MIŻURI PROVVIŻORJI
(1)
Fit-23 ta’ Marzu 2006, il-Kummissjoni imponiet permezz tar-Regolament (KE) Nru 553/2006 (2) (“ir-Regolament provviżorju”) dazju anti-dumping provviżorju fuq l-importazzjoni fil-Komunità ta’ ċerti tipi ta’ lbies għar-riġlejn bil-parti ta’ fuq tal-ġilda li joriġinaw fir-Repubblika Popolari taċ-Ċina u l-Vjetnam (“il-pajjiżi kkonċernati” jew “il-pajjiżi esportaturi”). Dan ir-Regolament daħal fis-seħħ fis-7 ta’ April 2006.
(2)
Għandu jiġi mfakkar li l-istħarriġ tad-dumping kopra l-perjodu mill-1 ta’ April 2004 sal-31 ta’ Marzu 2005 (“il-perjodu ta’ l-istħarriġ” jew “IP”) u li l-analiżi tax-xejriet rilevanti għall-istima tal-ħsara kopriet il-perjodu mill-1 ta’ Jannar 2001 sa tmiem il-perjodu ta’ l-istħarriġ (“il-perjodu meqjus”).
2. PROĊEDURA SUSSEGWENTI
(3)
Wara l-impożizzjoni tad-dazju anti-dumping provviżorju fuq l-importazzjoni ta’ ċerti tipi ta’ lbies għar-riġlejn bil-parti ta’ fuq tal-ġilda mill-pajjiżi kkonċernati, il-partijiet kollha rċevew l-isvelar tal-fatti u l-konsiderazzjonijiet li fuqhom kien ibbażat ir-Regolament provviżorju. Il-partijiet kollha ngħataw perjodu li matulu setgħu jagħmlu sottomissjonijiet rigward dan l-iżvelar.
(4)
Xi partijiet interessati bagħtu l-kummenti bil-miktub. Dawk il-partijiet li għamlu talba bħal din ingħataw ukoll l-opportunità li jinstemgħu b’mod verbali. Il-Kummissjoni kompliet tfittex u tivverifika l-informazzjoni kollha li qieset meħtieġa għall-konklużjonijiet definittivi tagħha.
(5)
Is-servizzi tal-Kummissjoni żvelaw ukoll il-fatti u l-konsiderazzjonijiet essenzjali kollha li abbażi tagħhom, kellhom l-intenzjoni li jirrakkomandaw l-impożizzjoni ta’ miżuri anti-dumping definittivi u l-ġbir definittiv ta’ l-ammonti miġbura permezz tad-dazju provviżorju. Sussegwentement għal dan l-iżvelar, il-partijiet interessati ngħataw ukoll perjodu li matulu setgħu jagħmlu s-sottomissjonijiet. Il-kummenti verbali u miktuba mogħtija mill-partijiet tqiesu u, fejn kien adatt, il-konklużjonijiet kienu mmodifikati kif jixraq. Barra minn hekk, żvelar addizzjonali ngħata rigward il-bidla fil-forma prevista tal-miżuri.
(6)
Diversi partijiet interessati tennew l-argument tagħhom li d-dritt għad-difiża tagħhom ma kienx qed ikun ippreservat meta ma jinkixfux l-ismijiet tal-kwerelanti. Din il-kwistjoni kienet diġà tqajmet qabel (ara l-premessa (8) tar-Regolament provviżorju). Il-kwistjoni kienet studjata mill-ġdid fl-istadju definittiv u dan li ġej għandu jkun innotat: il-volum tal-produzzjoni tal-kwerelanti, imqassam skond il-pajjiż, kien żvelat lil dawk il-partijiet interessati li ressqu argumenti rigward il-pożizzjoni tagħhom. Għaldaqstant jitqies li d-dritt għad-difiża tagħhom kien ippreservat b’mod adegwat. Din l-informazzjoni sussegwentement saret disponibbli għall-partijiet interessati kollha biex tkun spezzjonata.
B. IL-PRODOTT IKKONĊERNAT U L-PRODOTT SIMILI
1. IL-PRODOTT IKKONĊERNAT
(7)
Għandu jiġi mfakkar li, kif stabbilit fil-premessa (10) tar-Regolament provviżorju, il-prodott ikkonċernat minn dan il-proċediment, huwa l-ilbies għar-riġlejn bil-parti ta’ fuq tal-ġilda jew kompożizzjoni tal-ġilda li joriġina fir-Repubblika Popolari taċ-Ċina jew il-Vjetnam, barra minn:
-
Ilbies tar-riġlejn għall-isports skond it-tifsira tan-nota għas-subtitolu 1 tal-Kapitolu 64 tan-nomenklatura magħquda, jiġifieri (i) ilbies għar-riġlejn magħmul għal attività sportiva u fih, jew għandu maħsub għal, takki bil-ponta, taċċi bla ras (sprigs), tappini, molol, vireg jew bħalhom, u (ii) bwiez għall-iskejtjar, bwiez għall-iskijar u lbies tar-riġlejn għal skijar fil-kampanja, bwiez tal-bords tas-silġ, bwiez tal-lotta, bwiez tal-boksing u żraben għaċ-ċikliżmu;
-
papoċċi u lbies għar-riġlejn ieħor ta' ġewwa (li jinsabu fil-kodiċi NM: 6403 59 50, 6403 99 50 u ex 6405 10 00);
-
ilbies għar-riġlejn li fih maskretta protettiva, jiġifieri lbeis għar-riġlejn li jinkorpora maskretta protettiva b’reżistenza għall-impatt ta’ mill-inqas 100 joules (3) (li qegħdin fi ħdan il-kodiċi NM: ex 6403 30 00, ex 6403 51 11, ex 6403 51 15, ex 6403 51 19, ex 6403 51 91, ex 6403 51 95, ex 6403 51 99, ex 6403 59 11, ex 6403 59 31, ex 6403 59 35, ex 6403 59 39, ex 6403 59 91, ex 6403 59 95, ex 6403 59 99, ex 6403 91 11, ex 6403 91 13, ex 6403 91 16, ex 6403 91 18, ex 6403 91 91, ex 6403 91 93, ex 6403 91 96, ex 6403 91 98, ex 6403 99 11, ex 6403 99 31, ex 6403 99 33, ex 6403 99 36, ex 6403 99 38, ex 6403 99 91, ex 6403 99 93, ex 6403 99 96, ex 6403 99 98 u ex 6405 10 00).
(8)
Barra minn hekk, fuq il-bażi ta’ l-elementi stabbiliti fil-premessi (12) sa (27) tar-Regolament provviżorju, kien konkluż b’mod provviżorju li ċertu lbies tar-riġlejn għall-isports b’teknoloġija għolja, jiġifieri l-Ilbies għar-Riġlejn ta’ l-Atletika ta’ Teknoloġija Speċjali (“STAF”), għandu jkun eskluż minn din id-definizzjoni.
(9)
Barra minn hekk, kien deċiż li ż-żraben tat-tfal b’mod provviżorju jkunu ttrattati bħala parti mill-prodott ikkonċernat, għalkemm dan kien soġġett għal aktar stħarriġ u konsiderazzjoni fl-istadju definittiv.
(10)
Il-partijiet interessati kienu mistiedna jikkumentaw dwar dawk il-kwistjonijiet speċifiċi. Minħabba l-kummenti li huma taw rigward dak ta’ hawn fuq, u aktar talbiet għall-esklużjoni ta’ ċerti tipi oħra ta' lbies għar-riġlejn, dawk l-argumenti ġew analizzati fid-dettal hawn taħt.
1.1. Ilbies għar-Riġlejn ta’ l-Atletika ta’ Teknoloġija Speċjali (STAF)
(11)
Għandu jiġi mfakkar li STAF, kif iddefinit fil-premessa (13) tar-Regolament provviżorju, kien eskluż mid-definizzjoni tal-prodott ikkonċernat.
(12)
Din l-esklużjoni kienet ibbażata fuq il-fatt li tip ta’ lbies għar-riġlejn bħal dan għandu karatteristiċi fiżiċi u tekniċi bażiċi differenti, jinbiegħ permezz ta’ kanali tal-bejgħ differenti, u għandu użu finali u perċezzjoni differenti f’għajnejn il-konsumaturi.
(13)
L-industrija ta' l-ilbies għar-riġlejn tal-Komunità ikkontestat l-esklużjoni ta’ STAF mill-firxa tal-prodott għax stqarret li l-ilbies għar-riġlejn STAF għandu l-istess kanali tal-bejgħ u l-istess perċezzjoni f’għajnejn il-konsumaturi bħall-prodott mistħarreġ. Barra minn hekk, jekk minkejja kollox l-ilbies għar-riġlejn STAF ikun eskluż mill-firxa tal-prodott mistħarreġ, kien enfasizzat li l-valur minimu ta’ STAF ta’ 9 EUR fid-definizzjoni TARIC kurrenti għandu jittella’ għal livell ogħla, meta titqies l-iżvalutazzjoni tad-dollaru ma’ l-Euro, li seħħet matul is-snin.
(14)
Fi tweġiba għal dawn is-sottomissjonijiet, l-ewwel nett wieħed jinnota li l-industrija tal-Komunità ma kkontestatx li STAF għandu karatteristiċi fiżiċi u tekniċi bażiċi differenti. It-tieni, rigward il-kanali tal-bejgħ, l-użu, il-perċezzjoni tal-konsumaturi u x-xejriet ta’ l-importazzjoni, l-industrija ta' l-ilbies għar-riġlejn tal-Komunità ma ressqet l-ebda argument issostanzjat li jista’ jbiddel il-konklużjonijiet tal-premessi (15) sa (18) tar-Regolament provviżorju. Barra minn hekk, it-talba għal żieda fil-limitu minimu ta’ 9,00 EUR ma kinitx issostanzjata aktar b’xi xhieda.
(15)
Diversi importaturi talbu li jitbaxxa l-limitu minimu ta’ STAF minn 9,00 EUR għal 7,50 EUR essenzjalment minħabba ċ-ċirkostanzi li nbidlu fir-rigward tal-proċessi tal-produzzjoni li jnaqqsu l-ispejjeż.
(16)
Dawn is-sottomissjonijiet kienu analizzati bir-reqqa wkoll. Għandu jiġi mfakkar li l-limitu ta’ 9 EUR kien stabbilit fin-nomenklatura TARIC fl-1994, meta STAF kien introdott fil-qafas tal-kwota fuq l-ilbies għar-riġlejn li joriġinaw fiċ-Ċina jiġifieri 12-il sena ilu. Barra minn hekk, l-importaturi ssostanzjaw b’xhieda biżżejjed li t-teknoloġiji ġodda tal-produzzjoni wasslu kemm għal tnaqqis sinifikanti fl-ispiża ta’ kull unità ta’ STAF kif ukoll tnaqqis fil-ħela tal-materjal u l-enerġija. Meta kkombinati ma’ kompetizzjoni ogħla minħabba offerta akbar fil-produzzjoni ta’ STAF, fattur ieħor li jbaxxi l-prezz, dan tabilħaqq kellu impatt fuq il-livelli tal-prezzijiet meta jitqabblu mas-sitwazzjoni ta’ 12-il sena ilu, u dan ma jistax ikun injorat. Tnaqqis moderat ta’ 1,5 EUR fil-limitu minimu ta’ STAF jitqies bħala raġonevoli u meħtieġ biex jirrifletti dawn it-tibdiliet.
(17)
Barra minn hekk, diversi esportaturi stqarrew li d-definizzjoni ta’ STAF għandha titwessa’ billi tinkludi fil-firxa tagħha l-ilbies għar-riġlejn kollu bil-parti ta’ fuq tal-ġilda u bil-qigħan ta’ l-Etilene-Aċetat tal-Vinil (EVA) u/jew ifformat b'mod dirett.
(18)
Madankollu, bħala tweġiba għal dawn is-sottomissjonijiet, għandu jkun enfasizzat li l-użu tat-teknika ta’ l-ifformar EVA minnu nnifsu ma jiddistingwix b’mod ċar il-prodott finali mill-prodott ikkonċernat. Barra minn hekk, kien spjegat li t-teknika ta’ l-ifformar, kif applikata għall-qigħan EVA, tista’ tintuża wkoll għall-ilbies għar-riġlejn li b’mod ċar m’humiex STAF. Barra minn hekk, ma ngħatat l-ebda xhieda li turi li d-distinzjoni bbażata fuq id-differenzi fil-karatteristiċi fiżiċi u tekniċi bażiċi, il-kanali tal-bejgħ, l-użu u l-perċezzjoni tal-konsumaturi u x-xejriet fl-importazzjoni m’hijiex se tkun adatta. Fl-aħħar, id-definizzjonijiet ta’ l-EVA kif proposti minn diversi importaturi kienu b’mod ċar f’kontradizzjoni bejniethom. Għaldaqstant, din il-proposta rigward id-definizzjoni ta’ STAF, twarrbet.
(19)
Bħala konklużjoni, l-esklużjoni ta’ STAF mid-definizzjoni tal-prodott ikkonċernat fir-Regolament provviżorju hija kkonfermata. Barra minn hekk, il-valur minimu għal STAF għandu jitbaxxa minn 9,00 EUR għal 7,50 EUR. Fin-nuqqas ta’ aktar kummenti, il-konklużjonijiet tar-Regolament provviżorju dwar STAF kif stabbiliti fil-premessi (13) sa (19) tar-Regolament provviżorju huma b’hekk ikkonfermati. STAF ta’ mhux inqas minn 7,5 EUR huwa għaldsaqstant eskluż b’mod definittiv mill-proċediment.
1.2. Ilbies għar-riġlejn tat-tfal
(20)
L-ilbies għar-riġlejn tat-tfal, jiġifieri l-ilbies għar-riġlejn b’suletti twal inqas minn 24 ċm, u bil-qiegħ u t-takkuna kkombinati li jkollhom għoli ta’ 3 ċm jew inqas u jaqgħu fil-kodiċi NM: ex 6403 20 00, ex 6403 30 00, 6403 51 11, 6403 51 91, 6403 59 31, 6403 59 91, 6403 91 11, 6403 91 91, 6403 99 31, 6403 99 91 u ex 6405 10 00 ma kienx soġġett għall-miżuri anti-dumping provviżorji, għax il-konklużjonijiet provviżorji ma kienux tali li jiġġustifikaw miżuri bħal dawn fuq il-bażi ta’ l-interess tal-Komunità.
(21)
Fil-premessi (28) sa (31) tar-Regolament provviżorju, ma kienet għadha ttieħdet l-ebda konklużjoni definittiva dwar jekk iż-żraben tat-tfal ikunux inklużi fid-definizzjoni tal-prodott ikkonċernat jew le. Għalkemm tqiesu xi argumenti dwar il-possibilità li l-ilbies għar-riġlejn tat-tfal ikun eskluż mill-firxa tal-prodott mistħarreġ, dawn l-argumenti ma wasslux għal konklużjoni definittiva f’dak l-istadju ta’ l-istħarriġ. Għaldaqstant kien deċiż li ż-żraben tat-tfal jitqiesu bħala parti mill-prodott ikkonċernat sakemm isir aktar stħarriġ u aktar konsiderazzjonijiet fl-istadju definittiv.
(22)
Wara l-iżvelar tal-konklużjonijiet provviżorji, ċerti partijiet interessati stqarrew li l-ilbies għar-riġlejn tat-tfal għandu jkun eskluż mill-firxa tal-prodott mistħarreġ. Dawn l-istqarrijiet kienu bbażati fuq is-suppożizzjoni li, b’mod partikolari, l-istil, id-disinn, il-kanali tal-bejgħ u s-servizz għall-konsumatur, kif indirizzati fil-premessi (30) u (31) tar-Regolament provviżorju, jifirdu b’mod ċar iż-żraben tat-tfal minn tipi oħra ta’ lbies għar-riġlejn li jaqgħu fi ħdan il-firxa ta’ l-istħarriġ kurrenti.
(23)
Madankollu, dawk l-istqarrijiet tqiesu li m’humiex biżżejjed biex jeskludu l-ilbies għar-riġlejn tat-tfal mid-definizzjoni tal-prodott kkonċernat għax ma kienux issostanzjati b’xhieda biżżejjed li turi li f’dan l-istħarriġ tista’ tinġibed linja ċara li tifred l-ilbies għar-riġlejn tat-tfal minn tipi oħra ta’ lbies għar-riġlejn fi ħdan il-firxa ta’ l-istħarriġ. Fil-fatt, instab bil-kontra jiġifieri li l-karatteristiċi fiżiċi u tekniċi essenzjali ta' l-ilbies għar-riġlejn tat-tfal li kienu l-istess bħal dawk tal-prodott ikkonċernat - kombinazzjoni ta’ partijiet ta’ fuq tal-ġilda ma’ tipi differenti ta’ qigħan biex jipproteġu s-saqajn - kienu ferm aktar importanti mid-differenzi li seta’ kien hemm (jiġifieri essenzjalment id-daqs). Barra minn hekk, deher li l-istil, id-disinn, il-kanali tal-bejgħ u s-servizz għall-konsumatur ma kienux fondamentalment differenti minn tipi oħra ta’ lbies għar-riġlejn mistħarrġa. Il-fatt biss li l-ilbies għar-riġlejn tat-tfal jifforma sottogrupp distint tal-prodott fi ħdan il-firxa tal-prodott ikkonċernat ma jiġġustifikax l-esklużjoni mill-firxa tal-prodott. Tabilħaqq, instab li m’hemmx linja ċara li tifred l-ilbies għar-riġlejn tat-tfal mill-prodott ikkonċernat, imma li, bil-maqlub, hemm ħafna fejn jikkoinċidu rigward id-definizzjoni tal-prodott ikkonċernat, notevolment li huwa strument biex jgħatti u jipproteġi s-saqajn tal-bnedmin essenzjalment waqt il-mixi.
(24)
Fir-reazzjoni tagħha għall-iżvelar tar-Regolament provviżorju, l-industrija tal-Komunità stqarret li l-ilbies għar-riġlejn tat-tfal għandu jkun parti mill-prodott ikkonċernat. B’mod partikolari, ingħatat xhieda bħala prova li kien għad hemm produzzjoni importanti ta' l-ilbies għar-riġlejn tat-tfal fil-Komunità.
(25)
Is-sottomissjoni ta’ l-industrija tal-Komunità kompliet tikkonferma l-konklużjonijiet definittivi. Għaldaqstant huwa konkluż b’mod definittiv li l-ilbies għar-riġlejn tat-tfal għandu jkun inkluż fid-definizzjoni tal-prodott ikkonċernat.
1.3. Talbiet oħra għal esklużjonijiet
(26)
Diversi partijiet interessati stqarrew li ċerti tipi oħra ta’ lbies għar-riġlejn fi ħdan dawn il-kodiċi NM kienu differenti wisq, b’mod partikolari rigward l-użu, biex ikunu parti mill-istess kategorija ta’ prodotti. Dawn l-istqarrijiet huma analizzati hawn taħt.
(i) Żraben “tal-mixi fit-tul (hiking)”, “tat-tixbit (climbing)” u żraben oħra għal barra d-dar
(27)
Fi ħdan it-tifsira tan-Nomenklatura Magħquda, żraben tal-mixi fit-tul, żraben tat-tixbit u żraben oħra għal barra d-dar (żraben tal-mixi fit-tul) ma jitqiesux bħala ta’ attività sportiva u għaldaqstant dawn it-tipi ta’ żraben m’humiex fi ħdan id-definizzjoni ta' l-ilbies għar-riġlejn STAF kif iddefinita fil-premessa (13) tar-Regolament provviżorju. Madankollu, ċerti partijiet talbu li dan il-prodott ikun eskluż mill-firxa tal-proċediment għax (i) il-ħtiġiet għal żraben tal-mixi fit-tul bħal dawn huwa allegat li huma simili ħafna għall-ispeċifikazzjonijiet STAF, (ii) iż-żraben tal-mixi fit-tul huwa allegat li jistgħu jkunu distinti b’mod ċar minn tipi oħra ta’ lbies għar-riġlejn rigward il-kanali tal-bejgħ u l-perċezzjoni tal-konsumaturi u (iii) il-ħlas ta’ aktar dazju fuq l-ilbies għar-riġlejn tal-mixi fit-tul huwa allegat li jkollu effett ħażin fuq dan is-suq speċifiku.
(28)
Ma ngħatat l-ebda xhieda addizzjonali rigward it-teknikalitajiet u l-karatteristiċi speċifiċi taż-żraben tal-mixi fit-tul biex tinbidel il-konklużjoni tal-premessa(34) tar-Regolament provviżorju li tistqarr li, għalkemm tipi differenti ta’ lbies għar-riġlejn, per eżempju lbies għar-riġlejn tal-mixi fit-tul, jistgħu tabilħaqq ikollhom xi karatteristiċi speċifiċi addizzjonali differenti, il-karatteristiċi basiċi anki ta’ dan it-tip ta’ lbies għar-riġlejn jibqgħu identiċi. Barra minn hekk, instab li ż-żraben “tal-mixi fit-tul” huma prodotti b’mod wiesa’ fil-Komunità u li ma tistax tinġibed linja ċara li tifred “iż-żraben tal-mixi fit-tul” importati u l-produzzjoni tal-Komunità. Dan kien ikkonfermat ukoll mid-deċiżjoni li l-istess tip ta’ lbies għar-riġlejn ikun inkluż fil-firxa tal-prodott rigward ir-Regolament tal-Kunsill (KE) Nru 2155/97 (4). Għalkemm iż-żraben tal-mixi fit-tul kultant jista’ jkollhom karatteristiċi speċifiċi, huma għandhom l-istess karatteristiċi fiżiċi u tekniċi ta’ lbies għar-riġlejn oħra koperti mill-firxa tal-prodott. Barra minn hekk, rigward l-użu tagħhom u l-perċezzjoni tal-konsumaturi, instab ukoll li kien hemm koinċidenza kbira ma’ tipi oħra ta’ lbies għar-riġlejn koperti mid-definizzjoni tal-prodott. Għaldaqstant, jitqies li “iż-żraben tal-mixi fit-tul” għandhom jibqgħu fi ħdan il-firxa ta’ l-istħarriġ.
(ii) Ilbies għar-riġlejn b’applikazzjonijiet mekkano-terapewtiċi
(29)
Importatur wieħed talab l-esklużjoni ta’ ċerti lbies għar-riġlejn b’applikazzjonijiet mekkano-terapewtiċi. Għalkemm il-prodott bħalissa jaqa’ fi ħdan il-kodiċi NM 6403 99 93, 6403 99 96 u 6403 99 98, intalab li dan it-tip ta’ lbies għar-riġlejn għandu jkun eskluż mill-firxa tal-proċedura, għax kien allegat li għandu karatteristiċi fiżiċi u kimiċi differenti, kanali tal-bejgħ differenti u perċezzjoni tal-konsumaturi differenti bħala prodott mediku ċċertifikat, awtorizzat biex jinbiegħ bħala strument mediku għall-applikazzjonijiet mekkano-terapewtiċi.
(30)
Instab li dan it-tip ta’ lbies għar-riġlejn għandu jitqies bħala parti mill-prodott ikkonċernat. Għalkemm dan il-prodott għandu teknoloġija u applikazzjoni partikolari li tista’ tkun applikata għal għanijiet mediċi, dawn l-aspetti speċifiċi m’humiex differenti b’mod ċar u strutturat mill-prodott ikkonċernat. Dan huwa enfasizzat mill-fatt li dan it-tip ta’ lbies għar-riġlejn jinxtara mill-konsumaturi aktar għall-konvenjenza tagħhom milli għal raġunijiet mediċi speċifiċi, kif intgħaraf ukoll fit-talba mibgħuta mill-importatur.
(31)
Għar-raġunijiet imsemmija fuq jitqies li għandha titwarrab it-talba biex l-ilbies għar-riġlejn b’applikazzjonijiet mekkano-terapewtiċi jkun eskluż.
(iii) sandlijiet tax-xatt EVA
(32)
sandlijiet tax-xatt EVA (“EBS”) huma żraben li l-parti ta’ fuq tagħhom hija limitata għal strippa ta’ materjal tal-ġilda, din il-parti ta’ fuq hija mwaħħla maż-żewġ naħat tal-qiegħ oħxon imma ħafif magħmul minn kombinazzjoni ta’ EVA u materjali oħra. Ċerti partijiet interessati talbu li prodotti bħal dawn għandhom ikunu esklużi mill-firxa ta’ l-istħarriġ preżenti minħabba li huwa allegat li huma għandhom karatteristiċi fiżiċi u tekniċi bażiċi speċifiċi u partikolari ħafna li minħabba fihom jintgħarfu b’mod ċar bħala sandlijiet tax-xatt u, għaldaqstant, għandhom użu finali differenti u perċezzjoni tal-konsumaturi differenti minn tipi oħra ta’ lbies għar-riġlejn koperti mid-definizzjoni tal-prodott. Barra minn hekk, kien allegat li t-teknoloġija li tapplika għall-EBS kienet inħarġet b’mod totali barra mill-Ewropa.
(33)
F’dan ir-rigward instab li, waqt li l-EBS tabilħaqq għandhom xi karatteristiċi speċifiċi, huma għandhom l-istess karatteristiċi fiżiċi u tekniċi bħall-ilbies għar-riġlejn l-oħra koperti mill-firxa tal-prodott. Barra minn hekk, rigward l-użu tagħhom u l-perċezzjoni tal-konsumaturi, instab ukoll li hemm koinċidenza kbira ma’ tipi oħra ta’ lbies għar-riġlejn koperti mid-definizzjoni tal-prodott, per eżempju dawk taċ-ċineg (thongs) u z-zukkletti. Barra minn hekk, il-kanali tal-bejgħ, il-kummerċjalizzazzjoni, il-moda eċċ. nstab li kienu l-istess bħal dawk tat-tipi l-oħra ta' l-ilbies għar-riġlejn koperti mid-definizzjoni tal-prodott. Barra minn hekk, l-industrija tal-Komunità bagħtet xhieda li turi li għad hemm produzzjoni sinifikanti ta' l-EBS fil-KE. Għaldaqstant, jitqies li din it-talba għall-esklużjoni għandha titwarrab.
(iv) Żraben tal-ġilda tal-majjal
(34)
Parti interessata talbet li l-ilbies għar-riġlejn bil-parti ta’ fuq tal-ġilda tal-majjal għandu jkun eskluż mill-firxa ta’ l-istħarriġ minħabba li allegat li hemm differenzi fil-kwalità u l-prezz u allegat ukoll nuqqas ta’ produzzjoni fil-KE ta' l-ilbies għar-riġlejn b’dan it-tip ta’ partijiet ta’ fuq.
(35)
Madankollu, ma setgħetx issir distinzjoni ċara bejn l-ilbies għar-riġlejn tal-ġilda tal-majjal importat u l-produzzjoni tal-Komunità, għax it-tnejn għandhom l-istess karatteristiċi fiżiċi u tekniċi bażiċi u l-istess użu. Barra minn hekk, il-kanali tal-bejgħ irriżulta li ġeneralment huma l-istess tant li kien ukoll rifless fil-fatt li l-konsumaturi ma jipperċepux b’mod differenti liż-żraben tal-ġilda tal-majjal. It-talba għaldaqstant twarrbet.
(v) Ilbies għar-riġlejn b’teknoloġija bbrevettata
(36)
Parti interessata talbet li għandu jkun eskluż mill-firxa ta’ l-istħarriġ ċertu lbies għar-riġlejn b’teknoloġija bbrevettata, jiġifieri teknoloġija li tikkonsisti f’takkuna speċjali li tassorbi l-iskossi, bin-nofsani tal-qiegħ imewwwet l-iskossi u b’teknoloġija speċjali li żiedet il-flessibilità ta’ dan it-tip ta’ lbies għar-riġlejn.(37)
(37)
Madankollu, meta wieħed iqabbel dan it-tip ta’ lbies għar-riġlejn mal-prodott ikkonċernat, ma tkunx tista’ tinġibed linja ċara li tifred fir-rigward tal-karatteristiċi fiżiċi u tekniċi bażiċi u l-użu ta’ dan it-tip ta’ lbies għar-riġlejn u dawk tal-prodott ikkonċernat. Waqt li wieħed jagħraf li teknoloġija bbrevettata tista’ tikkontribwixxi għal żieda fil-kumdità, minnha nnifisha biss din ma tibdilx b’mod sinifikanti l-karatteristika li dan huwa lbies għar-riġlejn għal użu ordinarju. Barra minn hekk, il-fatt li ċerta teknoloġija hija bbrevettata minnu nnifsu m’huwiex raġuni li tiġġustifika l-esklużjoni mill-firxa tal-prodott. Għaldaqstant, minkejja li wieħed jagħraf li dan il-prodott jista’ jkollu karatteristiċi speċjali, huwa jibqa’ f’kompetizzjoni mal-produzzjoni tal-KE tal-prodott mistħarreġ. Għaldaqstant it-talba twarrbet.
(vi) Ilbies tar-riġlejn għall-isports li huwa differenti minn STAF
(38)
Ċerti partijiet interessati stqarrew li t-tipi kollha ta' l-ilbies tar-riġlejn għall-isports, għaldaqstant mhux biss ta’ l-isports tat-tip STAF u l-ilbies tar-riġlejn għall-isports fi ħdan it-tifsira tan-nota għas-subtitolu 1 tal-Kapitolu 64 tan-Nomenklatura Magħquda, għandhom ikunu esklużi mill-proċedura. Dawn l-istqarrijiet huma bbażati fuq l-istess talbiet magħmula għall-esklużjoni ta’ STAF u n-nuqqas fis-suq tal-KE li huwa allegat li jinħoloq ta’ ċerti lbies tar-riġlejn għall-isports li huwa differenti minn STAF kieku dawn it-tipi ta’ lbies għar-riġlejn ma jkunux esklużi. L-aħħar talba ma kinitx issostanzjata b’xhieda konkreta. Għaldaqstant, ma ngħatat l-ebda informazzjoni konvinċenti ġdida biex tinbidel il-konklużjoni tal-premessa (27) tar-Regolament provviżorju rigward it-tipi li baqa’ ta' l-ilbies tar-riġlejn għall-isports li huma differenti minn STAF. It-talba għaldaqstant twarrbet.
1.4. Il-Konklużjoni
(39)
Għaldaqstant, il-konklużjonijiet provviżorji, immodifikati kif stabbilit f’B. 1.1. hawn fuq, huma għaldaqstant ikkonfermati b’mod definittiv. Għaldaqstant, għall-għanijiet ta’ dan il-proċediment u f’konformità mal-prattika konsistenti tal-Komunità, jitqies li t-tipi kollha tal-prodott ikkonċernat għandhom jitqiesu li jiffurmaw prodott wieħed uniku.
2. IL-PRODOTT SIMILI
(40)
Minħabba li ma ntbagħtux kummenti rigward prodotti simili, il-kontenut u l-konklużjonijiet provviżorji huma għaldaqstant ikkonfermati.
(41)
Minħabba dak ta’ hawn fuq, huwa konkluż b’mod definittiv li, skond l-Artikolu 1(4) tar-Regolament bażiku, il-prodott ikkonċernat u t-tipi kollha ta' l-ilbies għar-riġlejn bil-partijiet ta’ fuq tal-ġilda li jikkorrispondu, maħduma u mibjugħa fil-Brażil, il-pajjiż analogu, kif ukoll dawk li huma maħduma u mibjugħa mill-industrija tal-Komunità fis-suq tal-Komunità huma bħal xulxin.
Ċ. IT-TEĦID TA’ KAMPJUNI
1. TEĦID TA’ KAMPJUNI TAL-PRODUTTURI ESPORTATURI FIR-REPUBBLIKA POPOLARI TAĊ-ĊINA U L-VJETNAM
(42)
Xi partijiet argumentaw li l-kampjuni ma kienux rapprezżentattivi minħabba l-esklużjoni ta’ STAF u ż-żraben tat-tfal.
(43)
Kif issemma’ fil-premessa (61) tar-Regolament provviżorju, l-esklużjoni tal-prodotti STAF ma nfluwenzatx b’mod sinifikanti r-rappreżentattività tal-kampjun. Rigward iż-żraben tat-tfal, l-argument huwa rrilevanti minħabba d-deċiżjoni li dawn it-tipi ta’ żraben jinżammu fil-firxa ta’ l-istħarriġ.
(44)
Saru kummenti rigward il-perċentwali tal-kampjun kif stabbiliti fil-kuntest tal-miżuri provviżorji. Dawn il-kummenti tqiesu. Kien stabbilit li meta wieħed jinkludi ż-żraben tat-tfal, il-kumpanniji magħżula fil-kampjuni kienu jirrappreżentaw aktar minn 12 % u aktar minn 15 % rispettivament tal-kwantitajiet esportati lejn il-Komunità mill-produtturi esportaturi tal-prodott ikkonċernat Ċiniżi u Vjetnamiżi li kkoperaw. Għaldaqstant, il-kampjun huwa b’mod ċar rappreżentattiv. Issir referenza wkoll għall-argumenti spjegati fil-premessa (56) hawn taħt.
(45)
Kien argumentat ukoll li l-għażla tal-kampjuni ma kinitx konsistenti mal-Ftehim dwar l-Anti-Dumping tad-WTO (“ADA”), peress li ċerti esportaturi ewlenin intgħażlu minflok kumpanniji li għandhom bejgħ iżgħar jew ma jbiegħu xejn lill-KE, imma li għandhom bejgħ relattivament kbir fis-suq intern.
(46)
Kif kien spjegat diġà fil-premessa (60) tar-Regolament provviżorju, il-metodoloġija applikata kellha l-ħsieb li tassigura l-ogħla rappreżentattività possibbli tal-kampjuni u li tinkludi fi ħdan l-akbar volum rappreżentattiv ta’ prodotti esportati, li b’mod raġonevoli jista’ jkun mistħarreġ fiż-żmien disponibbli, xi kumpanniji b’bejgħ rappreżentattiv fis-suq intern. Dan għandu jippermetti l-kalkolu tal-valur normali fuq din il-bażi fil-każ li xi produtturi esportaturi li ddaħħlu fil-kampjun jikkwalifikaw għat-trattament ta’ ekonomija tas-suq (“MET”). Il-kampjuni ma ntgħażlux f’kontradizzjoni mar-regoli tad-WTO u lanqas f’kontradizzjoni ma’ l-Artikolu 17 tar-Regolament bażiku li stabbilixxa li l-kampjun irid ikun wieħed jew statistikament validu jew irid jinkludi l-akbar volum rappreżentattiv tal-produzzjoni, bejgħ jew esportazzjoni li b’mod raġonevoli jista’ jkun mistħarreġ fiż-żmien disponibbli. Għaldaqstant, ir-regoli msemmija fuq jippermettu l-użu tal-bejgħ, fis-suq intern u/jew għall-esportazzjoni, bħala kriterju ta’ l-għażla.
(47)
Barra minn hekk, jiġi mfakkar li kif kien spjegat fil-premessi (57) u (58) tar-Regolament provviżorju, l-awtoritajiet tal-pajjiżi kkonċernati qablu b’mod sħiħ mal-kampjuni magħżula.
(48)
Xi partijiet interessati stqarrew ukoll li l-ftehim dwar il-kompożizzjoni tal-kampjun tar-Repubblika Popolari taċ-Ċina jmissu sar ma’ l-awtoritajiet ta’ Hong Kong u Tajwan, minħabba li l-produtturi Ċiniżi għandhom il-parti kbira ta’ l-ishma tagħhom f’idejn azzjonisti minn dawk il-pajjiżi. Għaldaqstant, kien allegat li l-partijiet f’dawn il-pajjiżi kienu kkonċernati mill-proċediment.
(49)
Dan l-argument kellu jitwarrab. Hija l-prattika konsistenti tal-Komunità li tfittex ftehim ma’ l-awtoritajiet tal-pajjiż li qiegħed jesporta u/jew l-assoċjazzjonijiet tal-produtturi fi proċedimenti anti-dumping fejn tkun applikata t-teknika tat-teħid ta’ kampjuni, skond l-Artikolu 17(2) tar-Regolament bażiku. Barra minn hekk, fil-każ preżenti, l-awtoritajiet ta’ l-Istat tal-pajjiżi kkonċernati kienu f’kuntatt mill-qrib ma’ l-assoċjazzjonijiet tal-produtturi ta’ dawn il-pajjiżi. Il-pajjiżi esportaturi fil-proċedimenti preżenti huma r-Repubblika Popolari taċ-Ċina u l-Vjetnam. Għaldaqstant, il-qbil ta’ dawn l-awtoritajiet dwar il-kompożizzjoni tal-kampjun kien tabilħaqq imfittex u miksub.
(50)
Produttur esportatur Vjetnamiż li ma ddaħħalx fil-kampjun tenna l-kummenti tiegħu li minħabba li kien mela b’mod sħiħ il-kwestjonarju dwar l-anti-dumping kien imissu bbenefika minn analiżi individwali. Madankollu, il-fatt li parti li ma ddaħħlitx fil-kampjun kienet bagħtet it-tweġibiet għall-kwestjonarju dwar l-anti-dumping ma jfissirx li b’mod awtomatiku dan se jwassal għal analiżi individwali. Tabilħaqq, kif kien spjegat fil-premessa (64) tar-Regolament provviżorju, minħabba d-daqs mingħajr preċedent tal-kampjuni, il-Kummissjoni kkonkludiet li analiżi individwali ta’ produtturi esportaturi addizzjonali kien ikun ta’ piż kbir wisq li ma jistax jinġarr u kien ixekkel it-tlestija fi żmien xieraq ta’ l-istħarriġ.
(51)
Fl-aħħar, xi partijiet argumentaw li l-għażla tal-bejgħ rappreżentattiv fis-suq intern fil-kampjun m’huwiex adatt għax l-ebda wieħed mill-esporaturi ma jikkwalifika għal MET. Dan l-argument kien madankollu rrelevanti minħabba li d-deċiżjoni dwar MET tittieħed wara l-għażla tal-kampjun.
(52)
L-argument għaldaqstant twarrab u fin-nuqqas ta’ aktar kummenti dwar din il-kwistjoni, kien konkluż li l-kampjuni kienu rappreżentattivi.
2. TEĦID TA’ KAMPJUN TAL-PRODUTTURI KOMUNITARJI
(53)
Diversi partijiet interessati argumentaw li kien hemm ksur ta’ l-Artikolu 17 tar-Regolament bażiku, fejn sostnew li l-kampjun tal-produtturi Komunitarji m’huwiex rappreżentattiv. Dan l-argument huwa bbażat fuq il-fatt li għaxar kumpanniji biss intgħażlu għall-kampjun, u li dawn il-kumpanniji jirrappreżentaw biss 10 % tal-volum produttiv ġenerali tal-kwerelanti, u proporzjon minuri biss tal-produzzjoni ġenerali tal-Komunità - jiġifieri inqas minn 5 % - minħabba li l-kwerelanti f’dan il-każ jirrappreżentaw ftit iżjed minn 40 % tal-produzzjoni ġenerali tal-Komunità. Barra minn hekk huma jargumentaw li ċerti xejriet osservati għall-produtturi Komunitarji magħżula fil-kampjun m’humiex bħal dawk osservati għall-kwerelanti b’mod ġenerali, u għaldaqstant il-kampjun ma jistax ikun rappreżentativ.
(54)
Assoċjazzjoni ta’ l-importaturi argumentat ukoll li l-kampjun tal-produtturi tal-Komunità m’huwiex statistikament validu, u li għaldaqstant proporzjon żgħir ħafna tal-produtturi tal-Komunità kienu soġġetti għal żjarat ta’ verifika.
(55)
F’dan ir-rigward, jiġi mfakkar li l-Artikolu 17 tar-Regolament bażiku jistabbilixxi li l-istħarriġ jista’ jkun limitat għall-kampjuni li huma jew statistikament validi, jew li jikkostitwixxu l-akbar volum rappreżentattiv tal-produzzjoni, il-bejgħ, jew l-esportazzjoni li b’mod raġonevoli jista’ jkun mistħarreġ.
(56)
Huwa ċar mill-kliem ta’ din id-dispożizzjoni li m’hemmx indikazzjoni jew limitu kwantitattiv dwar x’jikkostitwixxi l-livell tal-volum rappreżentattiv. L-unika indikazzjoni hija li volum bħal dan għandu jkun limitat għal dak li b’mod raġonevoli jista’ jkun investigat fiż-żmien disponibbli.
(57)
Minħabba ċ-ċirkostanzi speċifiċi ta’ dan il-każ, jiġifieri minħabba li l-industrija Komunitarja hija fframmentata ħafna, wieħed ma jistax jevita li l-kumpanniji fil-kampjun ikopru parti relattivament żgħira tal-produzzjoni ġenerali tal-Komunità. Kif kien spjegat fil-premessa (65) tar-Regolament provviżorju, il-Kummissjoni għażlet kampjun ibbażżat primarjament fuq id-daqs f’dak li hu l-volum ta’ produzzjoni, imma qieset ukoll il-lokazzjoni ġeografika tal-produtturi biex tassigura li l-kampjun ikun rappreżentattiv f’dak ir-rigward. L-għadd tal-kumpanniji magħżula fil-kampjun kellu madankollu jkun limitat għal dak li b’mod raġonevoli jista’ jkun mistħarreġ fiż-żmien disponibbli, jiġifieri għaxar kumpanniji f’dan il-każ. Minħabba l-grad għoli ta’ frammentazzjoni ta’ din l-industrija, u minħabba li l-produtturi l-aktar kbar iddaħħlu fil-kampjun, żidiet addizzjonali fl-għadd tal-kumpanniji ma kienx se jkollu impatt sinifikanti fuq il-proporzjon tal-kampjun meta mqabbel mal-produzzjoni ġenerali tal-Komunità. F’dan il-kuntest wieħed jinnota wkoll, li kontra l-argument magħmul minn xi partijiet, m’hemm l-ebda obbligu legali li jkunu inklużi fil-kampjun l-intrapriżi żgħar u medji kif definiti mil-liġi rilevanti tal-KE, kif joħroġ mill-kliem ta’ l-Artikolu 17(1) tar-Regolament bażiku.
(58)
Kif spjegat fuq, l-għażla tal-kampjun għandha tkun jew statistikament valida jew ibbażata fuq volum rappreżentattiv. Minħabba li f’dan il-każ intagħżel it-tieni metodu, l-argument li l-kampjun m’huwiex statistikament validu, twarrab. Hekk ukoll, il-fatt li kien allegat li xi xejriet osservati għall-produtturi Komunitarji li ddaħħlu fil-kampjun ma kienux jixbhu lil dawk osservati għall-kwerelanti b’mod ġenerali u li proporzjon żgħir tal-produtturi Komunitarji kienu soġġetti għal żjarat ta’ verifika ma jikkostitwixxux argumenti legali validi li jistgħu jnisslu dubji dwar il-validità tal-kampjun.
(59)
Għar-raġunijiet spjegati hawn fuq, twarrbu l-argumenti mressqa minn partijiet differenti u l-validità legali tal-kampjun hija għaldaqstant ikkonfermata għax il-kampjun huwa rappreżentattiv u ntagħżel skond l-Artikolu 17 tar-Regolament bażiku.
D. DUMPING
1. TRATTAMENT TA’ EKONOMIJA TAS-SUQ (“MET”)
1.1. Kumment ġenerali
(60)
Ċerti partijiet interessati argumentaw li l-Kummissjoni naqset milli tiżvela fuq bażi individwali għal kull wieħed mill-esportaturi Ċiniżi u Vjetnamiżi li ma ddaħħlux fil-kampjun, għaliex huma ma jitqiesux li jistħoqqilhom MET. Skond l-argument tagħhom, li huma sostnew wara l-iżvelar definittiv, il-Kummissjoni għandha l-obbligu li tagħmel determinazzjonijiet individwali rigward it-talbiet mitfugħa għal MET irrispettivament minn jekk esportatur ddaħħalx fil-kampjun jew le. Huma qiesu li l-metodoloġija applikata ċċaħħad lill-kumpanniji li ma ddaħħlux fil-kampjun mid-dritt tagħhom għal valutazzjoni individwali u tikkostitwixxi ksur ta’ l-Artikolu 2(7)(b) u 2(7)(ċ) tar-Regolament bażiku.
(61)
Madankollu, id-dispożizzjoni eżistenti dwar it-teħid ta’ kampjun (l-Artikolu 17 tar-Regolament bażiku), tkopri b’mod sħiħ is-sitwazzjoni tal-kumpanniji li talbu għal MET. Tabilħaqq, kemm fil-pajjiżi b’ekonomija tas-suq kif ukoll fl-ekonomiji li jinsabu fi transizzjoni, l-esportaturi, min-natura stess ta’ l-eżerċizzju tat-teħid ta’ kampjun, huma mċaħħda minn valutazzjoni individwali u l-konklużjonijiet tal-kampjun ikunu estiżi għalihom. L-Artikolu 17 tar-Regolament bażiku jistabbilixxi metodu ġenerali għat-trattament tas-sitwazzjonijiet fejn valutazzjoni individwali ma tkunx aktar possibbli minħabba l-għadd kbir ta’ kumpanniji involuti jiġifieri l-użu ta’ kampjun rappreżentattiv. M’hemmx raġuni għaliex il-metodu tat-teħid ta’ kampjun ma jistax ukoll ikun applikat għal sitwazzjoni fejn l-għadd kbir ta’ kumpanniji involuti jinkludi għadd kbir ta’ kumpanniji li qed jitolbu għal MET/IT. Bħal kull każ ieħor ta’ teħid ta’ kampjun, medja ddiferenzjata tal-kumpanniji kollha mdaħħla fil-kampjun tkun stabbilita, hi x’inhi l-metodoloġija applikata għall-kalkolu tad-dumping rigward kull kumpannija bħala riżultat ta’ l-assessjar MET/IT. MET/IT għaldaqstant m’għandux ixekkel l-applikazzjoni ta’ metodi normali tat-teħid ta’ kampjun. Il-kunċett fundamentali tat-teħid ta’ kampjun huwa li jkunu bbilanċjati l-ħtiġiet amministarattivi biex ikun jista’ jsir l-ivvalutar ta’ każ fi żmien xieraq u fi ħdan il-marġni ta’ l-iskadenzi mandatorji, ma’ valutazzjoni individwalizzata kemm jista’ jkun wiesgħa. Fl-aħħar, jiġi mfakkar li l-għadd ta’ talbiet għal MET f’dan il-każ tant kien għoli li valutazzjoni individwali tat-talbiet - kif kultant isir f’każijiet oħra - kien impossibbli mil-latt amministrattiv. Għaldaqstant, tqies li huwa raġonevoli li jkun applikat ugwalment għall-kumpanniji kollha li ma ddaħħlux fil-kampjun, il-marġni medju ddiferenzjat li joħroġ mill-kumpanniji kollha mdaħħla fil-kampjun mingħajr ma ssir distinzjoni bejn il-kumpanniji li kisbu MET/IT u dawk li ma kisbuhomx. Kien argumentat ukoll li l-kalkolu tad-dumping ma kinitx kredibbli biżżejjed għax intużaw kampjuni tat-talbiet għal MET. Dan l-argument se jkollu jitwarrab. L-ewwel nett, ma kienx hemm kampjuni tat-talbiet għal MET imma ttieħdu kampjuni ta’ produtturi esportaturi. It-tieni, id-dispożizzjonijiet dwar it-teħid ta’ kampjuni huma mfasslin b’mod li jassiguraw determinazzjoni kredibbli biżżejjed dwar jekk ikunx hemm, jew le, dumping f’każ li fih hemm għadd kbir ta’ produtturi esportaturi. It-tielet, fil-każijiet fejn il-produtturi esportaturi bagħtu wkoll talbiet għal MET m’hemmx raġuni biex wieħed jikkonkludi li l-użu tal-metodu tat-teħid ta’ kampjuni li huwa applikat b’rutina se jwassal għal determinazzjoni li m’hijiex kredibbli biżżejjed. Tabilħaqq, huwa kontra l-kunċett innifsu tat-teħid ta’ kampjuni li targumenta li minħabba l-fatt li esportaturi (m’humiex imdaħħla fil-kampjun) għandhom ikunu kklassifikati bħala MET jew mhux MET, kampjun ta’ popolazzjoni bħal din ikun minnu nnifsu mhux rappreżentattiv. Bħal kull stħarriġ ieħor dwar anti-dumping, is-sitwazzjoni individwali ta’ l-esportaturi qatt ma tkun l-istess. Differenzi importanti jistgħu jeżistu bejn il-produtturi, u t-teħid ta’ kampjuni xorta jista’ jitwettaq. Ir-raba’, il-klassifikazzjoni ta’ kumpannija bħala mhux MET tfisser biss li l-valur normali ma jistax ikun stabbilit fuq il-bażi tad-data tal-kumpannija stess imma trid tintuża alternattiva vijabbli. Madankollu, li wieħed juża alternattivi vijabbli hija meħtieġa wkoll f’oqsma importanti oħra tad-determinazzjoni tad-dumping, ara per eżempju l-Artikolu 2(1) u l-Artikolu 2(6) tar-Regolament bażiku. Il-ħames, kemm il-kampjun huwa rappreżentattiv huwa enfasizzat l-aktar mill-fatt li l-gvernijiet tal-pajjiżi esportaturi stess ipproponew il-maġġoranza kbira tal-kumpanniji mdaħħla fil-kampjun. Fi kliem ieħor, huma stess qiesu lil dawn il-kampjuni bħala rappreżentattivi tat-totalità tal-produtturi esportaturi tagħhom.
(62)
Xi produtturi esportaturi mir-Repubblika Popolari taċ-Ċina u l-Vjetnam komplew jargumentaw li l-Kummissjoni kienet wettqet valutazzjonijiet individwali għal MET f’każijiet preċedenti fejn l-għadd tal-produtturi esportaturi kien kbir. F’każijiet bħal dawn, per eżempju bħal tal-“ħwejjeġ tal-filamenti tal-poljester” (Regolament tal-Kunsill (KE) Nru 1487/2005 tat-12 ta’ Settembru 2005) (5), valutazzjonijiet individwali għal MET kienu saru għalkemm bil-għan li ssir valutazzjoni tad-dumping kienu ntużaw metodi ta’ teħid ta’ kampjuni skond l-Artikolu 17 tar-Regolament bażiku.
(63)
F’dak ir-rigward, madankollu, Għandu jiġi mfakkar li fil-każ imsemmi fuq, valutazzjoni individwali tat-talbiet għal MET kien instab li kienet għadha vijabbli, waqt li dan ma kienx il-każ f’dan l-istħarriġ. Barra minn hekk, wieħed jinnota li fil-każ imsemmi fuq, f’konformità mar-regoli tat-teħid ta’ kampjuni, il-kumpanniji li ma ddaħħlux fil-kampjun imma li ngħataw MET kienu ngħataw il-marġni medju ddiferenzjat tal-kumpanniji li kisbu MET u ddaħħlu fil-kampjun, jiġifieri ma ngħatawx marġni individwali imma kienu ngħataw il-marġni medju ddiferenzjat li ħareġ mill-kumpanniji li kisbu MET.
(64)
F’każijiet preċedenti fejn intuża t-teħid ta’ kampjuni u MET kienet intalbet mill-esportaturi li pparteċipaw, l-għadd involut kien tali li ppermetta li ssir valutazzjoni individwali ta’ kull talba. Minħabba l-għadd mingħajr preċedent ta’ talbiet għal MET li waslu f’dan il-każ, ma kienx possibbli li tkun ivvalutata kull talba b’mod individwali. Esportaturi oħra, barra u ġewwa l-kampjun, sostnew li huma kien imisshom ingħataw MET. Biex jappoġġjaw l-argumenti tagħhom, xi wħud minnhom bagħtu l-Artikoli ta’ l-Assoċjazzjoni (“AoA”) tagħhom biex juru li l-każ tagħhom ma kienx differenti minn Golden Step, l-unika kumpannija li ngħatat MET.
(65)
F’dan ir-rigward wieħed jinnota li d-dispożizzjonijiet dwar it-teħid ta’ kampjun fl-Artikolu 17 tar-Regolament bażiku kienu applikati f’din il-proċedura. Sottomissjonijiet li saru wara mill-produtturi esportaturi li ma ddaħħlux fil-kampjun ma kienux ivvalutati għax, skond l-Artikolu 17(3) tar-Regolment bażiku, dan kien ikun ta’ piż kbir wisq u kien ixekkel it-tlestija ta’ l-istħarriġ fi żmien xieraq. Fir-rigward ta’ l-argumenti li saru wara mill-kumpanniji li ddaħħlu fil-kampjun, dawn huma ttrattati fil-paragrafi rilevanti hawn taħt li jittrattaw il-punti speċifiċi li għandhom x’jaqsmu ma’ kull wieħed miż-żewġ pajjiżi kkonċernati minn din il-proċedura.
(66)
Xi wħud mill-produtturi esportaturi argumentaw li l-Kummissjoni ma għamlitx valutazzjoni dwar MET fi żmien tliet xhur mill-bidu tal-proċedura, kif stabbilit mill-aħħar sottoparagrafu ta’ l-Artikolu 2(7)(ċ) tar-Regolament bażiku.
(67)
Għalkemm il-valutazzjoni MET twettqet aktar tard minn tliet xhur wara l-bidu tal-każ, il-produtturi esportaturi fil-kampjun kienu ngħataw żvelar separat dwar l-istatus MET tagħhom u ngħataw id-dritt kollu ta' difiża. Hija ħaġa ċerta li l-partijiet m’humiex affettwati b’mod negattiv minn xi determinazzjoni MET meħuda qabel id-dħul tal-miżuri provviżorji.
(68)
Xi wħud mill-produtturi esportaturi li kienu diġà talbu valutazzjoni individwali sostnew it-talba tagħhom. Madankollu, għar-raġuni spjegata fil-premessa (64) tar-Regolament provviżorju, ma setgħet tingħata l-ebda valutazzjoni individwali lill-produtturi esportaturi mir-Repubblika Popolari taċ-Ċina u l-Vjetnam.
(69)
Minħabba f’hekk, kif spjegat fil-premessi (53) sa (63) tar-Regolament provviżorju, minħabba l-għadd kbir tal-produtturi esportaturi fir-Repubblika Popolari taċ-Ċina u l-Vjetnam li pparteċipaw, kampjun rappreżentattiv intuża biex ikun stabbilit id-dazju li jrid ikun applikat għall-esportaturi li pparteċipaw u ma ntagħżlux fil-kampjun bħal ma jiġri fil-każijiet kollha ta’ anti-dumping.
1.2. Determinazzjoni MET fir-rigward tal-produtturi esportaturi fir-Repubblika Popolari taċ-Ċina
(70)
Wara d-dħul tal-miżuri provviżorji, it-tnax-il produttur esportatur Ċiniż magħżula fil-kampjun u vverifikati fuq il-post argumentaw li huma jmisshom ingħataw MET u sostnew l-argumenti li kienu bagħtu qabel.
(71)
Waħda minn dawn it-tnax-il kumpannija, jiġifieri Golden Step (“GS”) minħabba l-iżvelar provviżorju talbet ukoll tibdil sostanzjali ieħor fil-valutazzjoni tat-talba MET tagħha u ressqet il-provi. Għandu jiġi mfakkar li t-talba MET ta' GS kienet twarrbet għax naqset milli tissodisfa l-kriterju 1 ta’ l-Artikolu 2(7)(ċ) tar-Regolament bażiku. B’mod partikolari, it-twarrib kien ibbażat fuq l-eżistenza ta’ obbligu ta’ esportazzjoni li minħabba fih il-GS ma kinitx libera li tiddetermina l-kwantitajiet tal-bejgħ tagħha mingħajr indħil sinifikanti mill-Istat. Madankollu, ma’ l-iżvelar tal-konklużjonijiet MET, GS bagħtet, fi ħdan l-iskadenzi obbligatorji għat-tressiq tal-kummenti dwar l-iżvelar, provi li juru li de facto u de jure hija m’hijiex soġġetta għal obbligu dwar il-bejgħ għall-esportazzjoni.
(72)
Wara li tqieset bir-reqqa l-bidla fiċ-ċirkostanzi fil-każ ta' GS u l-fatt li t-twarrib tal-MET kien ibbażat biss fuq in-nuqqas ta' GS li tissodisfa l-kriterju 1, kien deċiż li tkun irriveduta d-deċiżjoini oriġinali u li l-MET jingħata lil GS.
(73)
Xi produtturi milquta mit-twarrib MET argumentaw li r-referenza għal restrizzjonijiet fuq il-bejgħ fl-Artikoli ta’ l-Assoċjazzjoni (“AoA”) ma kienx wassal għat-twarrib MET fi proċedimenti oħra anti-dumping. L-ewwel nett wieħed għandu jinnota li l-analiżi tal-MET issir każ b’każ fuq il-bażi tal-fatti mogħtija u ma teżisti l-ebda kontradizzjoni, kif allegat, ma’ analiżi tal-MET oħra li saru dan l-aħħar b’sett ta’ fatti komparabbli. Bil-kontra, fil-każ imsemmi, il-produttur esportatur bagħat fi żmien adatt verżjoni mibdula ta’ l-Artikoli ta’ l-Assoċjazzjoni tiegħu li ma kienx fihom restrizzjonijiet fuq il-bejgħ u wera li de facto ma kienx soġġett għal restrizzjonijiet fuq il-bejgħ bħal dawn.
(74)
Partijiet oħra argumentaw li t-twarrib tal-MET għall-esportaturi taż-żraben Ċiniżi ma kienx f’konformità mar-regoli tad-WTO, b’mod partikolari għax l-esportazzjoni miċ-Ċina m’għadhiex soġġetta aktar għall-monopolju ta’ l-istat, kif meħtieġ mit-tieni dispożizzjoni supplimentari għall-Artikolu VI il-paragrafu 1 ta’ l-Anness 1 tal-GATT 1994 bħala kondizzjoni għall-partijiet kontraenti biex jiddevjaw milli jiddeterminaw il-valur normali fuq il-bażi tad-data dwar il-valur normali li tiġi mill-pajjiżi esportaturi.
(75)
Meta ddaħħlet n-nota supplimentari msemmija hawn fuq, ir-Repubblika Popolari taċ-Ċina, fost pajjiżi oħra, kienet tabilħaqq meqjusa li għandha monopolju ta’ l-istat fuq l-esportazzjoni. Minn dak iż-żmien tqiesu r-riformi ekonomiċi li seħħu fiċ-Ċina li wasslu għal trattament differenti taċ-Ċina fil-proċedimenti ta’ difiża fil-kummerċ. Bħalissa, it-Taqsima 15 tal-Protokoll ta’ Adeżjoni taċ-Ċina mad-WTO fiha dispożizzjonijiet speċifiċi dwar kif għandha tkun ittrattata l-esportazzjoni miċ-Ċina fil-proċedimenti ta’ difiża fil-kummerċ. Id-dispożizzjonijiet stabbiliti hemmhekk tabilħaqq jippermettu lill-membri tad-WTO li jużaw “metodoloġija li m’hijiex ibbażata fuq tqabbil b’mod strett mal-prezzijiet jew l-ispejjeż fis-suq intern fiċ-Ċina … jekk il-produtturi mistħarrġa ma jistgħux juru b’mod ċar li l-kondizzjonijiet ta’ l-ekonomija tas-suq jipprevalu fl-industrija li tipproduċi l-prodott simili rigward il-manifattura, il-produzzjoni u l-bejgħ ta’ dak il-prodott simili”.
(76)
Fil-każ tal-ħdax-il kumpannija l-oħra tal-kampjun, wieħed jinnota li ma ngħatawx raġunijiet ġodda fi żmien adatt, li forsi kienu jkunu biżżejjed biex ibiddlu d-deċiżjoni li ma jingħatalhomx MET.
(77)
F’dan il-kuntest wieħed jinnota b’mod partikolari li s-sottomissjoni ta’ l-AoA mibdula, li m’għadx fihom restrizzjonijiet fuq il-bejgħ, ta’ żewġ produtturi esportaturi Ċiniżi mdaħħla fil-kampjun, li seħħet biss wara l-iżvelar definittiv, saret tard wisq biex jitqiesu għax f'dak iż-żmien ma kienx baqa’ żmien biżżejjed biex issir verifika f’konformità ma’ l-Artikolu 16(1) tar-Regolament bażiku. Barra minn hekk, madankollu, il-kumpanniji kkonċernati naqsu milli jissodisfaw l-istandard MET mhux minħabba r-restrizzjonijiet fuq il-bejgħ (kriterju 1) biss.
(78)
Il-kummenti l-oħra ta’ dawn il-kumpanniji kienu diġà ġew indirizzati fil-premessi (69) sa (77) tar-Regolament provviżorju. Għaldaqstant, ir-riżultati u l-konklużjoni li hemm fihom huma b’hekk ikkonfermati u qed tinżamm id-deċiżjoni li MET jitwarrab mill-ħdax-il kumpannija.
1.3. Determinazzjoni tal-MET fir-rigward tal-produtturi esportaturi mill-Vjetnam
(79)
Wara d-dħul tal-miżuri provviżorji, sebgħa mill-produtturi esportaturi Vjetnamiżi mdaħħla fil-kampjun argumentaw li huma jmisshom ingħataw MET u sostnew l-argumenti li kienu bagħtu qabel mingħajr ma taw provi ġodda biżżejjed. Dawn il-kummenti kienu indirizzati diġà fil-premessi (78) sa (90) tar-Regolament provviżorju. Għaldaqstant ir-riżultati spjegati fil-premessi msemmija qabel tar-Regolament provviżorju huma b’hekk ikkonfermati u qed tinżamm id-deċiżjoni li MET jitwarrab mit-tmien kumpanniji.
(80)
Żewġ produtturi esportaturi Vjetnamiżi mdaħħla fil-kampjun argumentaw li huma jmisshom ingħataw MET għax ir-raġunijiet użati biex jingħata MET lil GS japplikaw ukoll għalihom. Skond kif jifhmuha huma, huma ma ngħatawx MET minħabba (i) ir-restrizzjonijiet fuq il-bejgħ fil-liċenza tan-negozju (“BL”) u l-Artikoli ta’ l-Assoċjazzjoni (“AoA”) u (ii) l-eżistenza ta’ kuntratt bejn azjenda rrelatata u azjenda li s-sid waħdieni tagħha huwa l-istat. Il-kumpanniji argumentaw li ċirkostanzi bħal dawn kienu japplikaw ukoll għal GS, il-produttur esportatur Ċiniż, u għaldaqstant id-deċiżjoni fir-rigward tagħhom għandha tkun bħal dik ta' GS.
(81)
Wieħed għandu jinnota li, skond l-ispjegazzjonijiet mogħtija fil-premessi (78) sa (90) tar-Regolament provviżorju, iż-żewġ kumpanniji Vjetnamiżi ma’ ngħatawx MET għax ma ssodisfawx il-kriterji 1, 2 u 3 ta’ l-Artikolu 2(7)(ċ) tar-Regolament bażiku. F’dan ir-rigward wieħed jinnota li dawn iż-żewġ kumpanniji għandhom liċenzi ta’ l-investiment li jimponu restrizzjonijiet kwantitattivi fuq il-bejgħ. Dawn ir-restrizzjonijiet ma tneħħewx la matul l-IP u lanqas wara. Barra minn hekk, kif hemm spjegat fil-premessa (89) tar-Regolament provviżorju, iż-żewġ kumpanniji ma bagħtux il-formola b’talba għal MET għal wieħed mill-produtturi rrelatati magħhom mill-Vjetnam. Għaldaqstant ma kienx possibbli li jkun stabbilit li l-grupp bħala ħaġa sħiħa jissodisfa l-kondizzjonijiet kollha għall-MET. Il-fatt li din il-kumpannija rrelatata kellha ftehim fuq kuntratt ta’ l-ipproċessar ma’ kumpannija li s-sid waħdieni tagħha huwa l-istat ma ntużax fid-deċiżjoni MET għax il-Kummissjoni ma kinitx f’qagħda li tasal għal konklużjoni dwar formola ta’ talba MET li ma ntbagħtitx. Għaldaqstant huwa konkluż li l-qagħda attwali fir-rigward ta’ dawn iż-żewġ produtturi esportaturi Vjetnamiżi ma tixbah xejn lil ta' GS. Għaldaqstant l-argumenti mressqa kellhom jitwarrbu.
2. TRATTAMENT INDIVIDWALI (“IT”)
2.1. Trattament Individwali (“IT”) fir-rigward tal-produtturi esportaturi mir-Repubblika Popolari taċ-Ċina
(82)
Wara d-dħul tal-miżuri provviżorji, uħud mill-produtturi esportaturi Ċiniżi mdaħħla fil-kampjun argumentaw li huma jmisshom ingħataw it-Trattament Individwali (IT) u sostnew l-argumenti li kienu bagħtu qabel, mingħajr ma taw prova ġdida fiż-żmien adattat. F’dan ir-rigward, wieħed jinnota b’mod partikolari li s-sottomissjoni ta’ l-Artikoli ta’ l-Assoċjazzjoni (AoA), li ma kienx fihom aktar ir-restrizzjonijiet fuq il-bejgħ, taż-żewġ produtturi esportaturi Ċiniżi mdaħħla fil-kampjun saret biss wara l-iżvelar definittiv. Dan kien tard wisq biex ikunu vverifikati bir-reqqa f’konformità ma’ l-Artikolu 16(1) tar-Regolament bażiku.
(83)
Għaldaqstant, għar-raġunijiet li diġa ssemmew fil-premessa (94) tar-Regolament provviżorju, dawn l-argumenti kellhom jitwarrbu.
(84)
Produtturi esportaturi Ċiniżi oħra argumentaw li r-rifjut li jingħata it-Trattament Individwali (IT) lill-produtturi esportaturi Ċiniżi jikkostitwixxi ksur tat-Taqsima 15 tal-Protokoll ta’ Adeżjoni Ċina-WTO u ta’ l-Artikolu 6(10) tal-Ftehim dwar l-Anti-Dumping (ADA).
(85)
Dan kellu jitwarrab. L-ewwel nett l-ADA ma kinx japplika b’mod dirett fil-Komunità. It-tieni, l-Artikolu 6(10) ta’ l-ADA jistabbilixxi biss ir-regola ġenerali dwar meta l-esportaturi jingħataw il-marġni individwali. Madankollu, fejn il-kondizzjonijiet li japplikaw m’humiex dawk tas-suq, derogi mir-regola ġenerali jistgħu jingħataw ukoll permezz tal-liġi tal-WTO, per eżempju bit-tieni dispożizzjoni supplimentari għall-Artikolu VI l-paragrafu 1 ta’ l-Anness 1 tal-GATT 1994. Il-qagħda ta’ l-esportaturi Ċiniżi hija tabilħaqq indirizzata b’mod aktar speċifiku mill-Protokoll ta’ l-Adeżjoni Ċina-WTO. Madankollu, mit-Taqsima 15 ta’ dak il-Protokoll ma jista’ jinsilet l-ebda obbligu biex jingħataw marġni individwali lill-produtturi esportaturi.
(86)
Fuq il-bażi ta’ l-istess konsiderazzjonijiet, il-partjiet argumentaw li l-Artikolu 9(5) tar-Regolament bażiku, li jistabbilixxi r-regoli dwar it-trattament individwali, jinsab f’konflitt mal-Liġi tad-WTO.
(87)
Dan kellu jitwarrab, mhux biss għax ir-regoli tad-WTO ma japplikawx b’mod dirett fil-Komunità imma wkoll għax dawn ma jeskludux il-metodoloġija bbażata fuq żewġ fażijiet (i) MET u (ii) Trattament Individwali (IT).
(88)
Erba’ esportaturi Ċiniżi sostnew l-argumenti tagħhom dwar il-valutazzjoni individwali, kif imsemmija fil-premessa (7) tar-Regolament provviżorju. Huma argumentaw li fejn isir stħarriġ dwar kampjun ta’ tnax-il kumpannija Ċiniża għandu jkun possibbli li l-istħarriġ jinkludi erba’ kumpanniji oħra wkoll.
(89)
Madankollu, għar-raġunijiet mogħtija diġà fil-premessa (64) tar-Regolament provviżorju, dawn l-argumenti twarrbu.
(90)
Produttur esportatur ieħor ressaq talba għall-IT wara d-dħul tal-miżuri provviżorji. Dak il-produttur kien beda jopera wara tmiem il-perjodu ta’ l-istħarriġ (“IP”) oriġinali. Għall-istess raġuni li ssemmiet qabel, ma setgħetx issir valutazzjoni individwali tal-merti tat-talba ta’ din il-kumpannija. Barra minn hekk, instab ukoll li l-AoA tagħha kien fihom obbligu dwar l-esportazzjoni. Barra minn hekk, hija bbenefikat minn inċentivi tat-taxxa li jseħħu meta l-esportazzjoni tagħha taqbeż ċertu proporzjon tal-bejgħ totali tagħha. F’dawn iċ-ċirkostanzi, ma kienx possibbli, taħt l-ebda ċirkostanza, li jingħata l-IT lil din il-kumpannija.
2.2. Trattament Individwali (IT) fir-rigward tal-produtturi esportaturi fil-Vjetnam
(91)
Wara d-dħul tal-miżuri provviżorji, sitta mill-produtturi esportaturi Vjetnamiżi magħżula fil-kampjun argumentaw li huma jmisshom ingħataw l-IT.
(92)
Il-kumpanniji li ma ngħatawx l-IT fuq il-bażi ta’ l-Artikolu 9(5)(a) tar-Regolament bażiku, tennew biss l-argument tagħhom li l-kwantitajiet li jesportaw huma ddeterminati b’mod liberu. Għandu jiġi mfakkar li l-kwantitajiet tal-bejgħ tagħhom għall-esportazzjoni kienu stabbiliti fil-liċenzi ta’ l-investiment tal-kumpanniji u għaldaqstant ma setgħux jitqiesu li kienu ddeterminati b’mod liberu mill-kumpanniji għax kull devjazzjoni mill-porporzjon stipulat fil-liċenza ta’ l-investiment tagħhom tkun teħtieġ li din ta’ l-aħħar tkun immodifkata minn qabel u dan ikun jeħtieġ l-approvazzjoni ta’ l-awtoritajiet. Għalkemm dawn l-esportaturi argumentaw li l-proporzjon huwa ddeterminat b’mod liberu mill-kumpannija fuq il-bażi ta’ konsiderazzjonijiet ekonomiċi, wieħed jista’ jqis li m’hemmx raġuni għaliex il-proporzjon li għandu jkun esportat għandu jkun stipulat fil-liċenza ta’ l-investiment biex b’hekk b’mod espliċitu tipprojbixxi lill-kumpannija milli tbiegħ parti mill-produzzjoni tagħha fis-suq intern. F’dawn iċ-ċirkostanzi, il-kumpannija kkonċernata ma tkunx aktar libera li tiddeċiedi jekk f’xi ħin tippreferixxix li tbiegħ aktar fis-suq intern mill-kwantità permessa mil-liċenza tagħha, għax din id-deċiżjoni hija soġġetta għall-qbil minn qabel ta’ l-awtoritajiet.
(93)
Waħda mill-kumpanniji li ma ngħatatx l-IT fuq il-bażi ta’ l-Artikolu 9(5)(ċ) tar-Regolament bażiku argumentat li d-deċiżjoni tal-Kummissjoni li twarrab it-talba tagħha għall-IT ma kinitx iġġustifikata biżżejjed. Madankollu, il-kumpannija hija kumpannija li l-Istat huwa s-sid tagħha 100 % u għaldaqstant il-maġġoranza ta’ l-ishma m’humiex ta’ persuni privati imma ta’ l-Istat li jinnomina wkoll it-tmexxija tagħha. Barra minn hekk, instab li din il-kumpannija kienet relatata ma’ kumpannija li ma tissodisfax il-ħtiġiet għall-MET jew għall-IT. Minħabba li jekk rati tad-dazju differenti jkunu applikati għal dawn iż-żewġ kumpanniji relatati, ikun hemm ir-riskju ta’ evitar tal-miżuri u minħabba l-prattika konsistenti li jkun eżaminat jekk grupp ta’ kumpanniji relatati jissodisfax, bħala entità sħiħa, il-kondizzjonijiet għall-MET jew l-IT, ma setax għaldaqstant ikun stabbilit jekk il-grupp bħala ħaġa sħiħa jissodisfax l-kondizzjonijiet għall-IT.
(94)
Taħt dawn iċ-ċirkostanzi, il-konklużjonijiet li hemm fil-premessa (97) tar-Regolament provviżorju huma kkonfermati.
(95)
L-aħħar żewġ kumpanniji ma taw l-ebda prova ġdida.
(96)
Għaldaqstant, għall-istess raġunijiet li hemm spjegati fil-premessa (97) tar-Regolament provviżorju, tqies li għandha tinżamm id-deċiżjoni li titwarrab it-talba għall-IT tat-tmien kumpanniji Vjetnamiżi.
(97)
Fir-rigward tat-talbiet għall-IT mill-produtturi esportaturi li m’humiex parti mill-kampjun, wieħed għandu jirreferi għall-paragrafu rilevanti ta’hawn fuq.
3. IL-VALUR NORMALI
3.1. Determinazzjoni tal-valur normali għall-produttur esportatur li ngħata MET
(98)
Id-determinazzjoni tal-valur normali għall-produttur esportatur waħdieni li ngħata MET għandu jkun ibbażat fuq id-data li ta dwar il-bejgħ fis-suq intern u l-ispiża tal-produzzjoni. Din id-data kienet ivverifikata fis-sit tal-kumpannija kkonċernata.
(99)
Fejn għandha x’taqsam id-determinazzjoni tal-valur normali, il-Kummissjoni l-ewwel stabbilit li l-produttur esportatur imsemmi m’għamel l-ebda bejgħ fis-suq intern matul il-perjodu ta’ l-istħarriġ. Għaldaqstant, il-valur normali ma setax ikun stabbilit fuq il-bażi tal-prezzijiet rilevanti tal-produttur esportatur fis-suq intern, kif ipprovdut mill-Artikolu 2(1), subparagrafu 1, tar-Regolament bażiku. Għaldaqstant, metodu ieħor kellu jiġi applikat.
(100)
Għal dak il-għan, kien iċċekkjat jekk il-prezzijiet tal-bejjiegħa jew il-produtturi l-oħra fir-Repubblika Popolari taċ-Ċina setgħux jintużaw skond l-Artikolu 2(1), subparagrafu 2, tar-Regolament bażiku. Madankollu, l-ebda produttur esportatur ieħor fir-Repubblika Popolari taċ-Ċina ma kien ingħata MET. Għaldaqstant, ma kienx possibbli l-użu tal-prezzijiet fis-suq intern ta’ dawn il-produtturi esportaturi.
(101)
Minħabba li l-ebda prezz fis-suq intern ma seta’ jintuża biex ikun stabbilit il-valur normali, valur normali kostruwit kellu jkun ikkalkulat fuq il-bażi ta’ l-ispejjeż tal-produttur imsemmi. Għaldaqstant, skond l-Artikolu 2(3) tar-Regolament bażiku, il-valur normali kien kostruwit biż-żieda ta’ ammont raġonevoli biex ikopri l-ispejjeż ġenerali, amministrattivi u tal-bejgħ (“SG&A”) u marġni raġonevoli ta’ qligħ ma’ l-ispejjeż tal-produzzjoni tal-mudell taż-żraben esportat, aġġustat fejn meħtieġ.
(102)
Minħabba li produttur esportatur li ngħata MET ma jkunx wettaq bejgħ fis-suq intern u minħabba li l-ebda produttur esportatur Ċiniż ieħor ma ngħata MET, l-SG&A u l-qligħ kellhom ikunu ddeterminati fuq il-bażi ta’ xi metodu raġonevoli ieħor skond l-Artikolu 2(6)(ċ) tar-Regolament bażiku.
(103)
Għaldaqstant, il-Kummissjoni wżat ir-rati ta’ l-SG&A u l-qligħ ta’ produtturi esportaturi Ċiniżi li dan l-aħħar kisbu MET fi stħarriġ ieħor u li kellhom il-kummerċ tagħhom f’bejgħ fis-suq intern kif stipulat mill-Artikolu 2(2) tar-Regolament bażiku.
(104)
Ir-rati medji ta’ l-SG&A u l-qligħ misjuba f’dawn l-istħarriġ kienu miżjuda ma’ l-ispejjeż tal-produzzjoni tal-produttur esportatur imsemmi fir-rigward tal-mudelli esportati.
3.2. Determinazzjoni tal-valur normali stabbilit fil-pajjiż analogu
(105)
Xi partijiet argumentaw li ma kienx adatt li ntgħażel il-Brażil bħala l-pajjiż analogu li kien allegat li ntgħażel, bħala r-raġuni waħdanija jew ewlenija, minħabba r-rappreżentattività tal-bejgħ ta’ dan il-pajjiż fis-suq intern, imqabbel ma’ pajjiżi analogi oħra li kienu ssuġeriti.
(106)
L-ewwel nett, għandu jkun enfasizzat li r-rappreżentattività tal-bejgħ fis-suq intern ma kinitx l-unika raġuni għaliex intgħażel il-Brażil. Għandu jiġi mfakkar li fatturi oħra, bħal ma hi l-kompetizzjoni fis-suq Brażiljan, id-differenza fl-ispejjeż ta’ l-istrutturi tal-produzzjoni inkluż l-aċċess għall-materja prima u t-tagħrif espert tal-produtturi Brażiljani, kienu analizzati fil-premessi (109) sa (123) tar-Regolament provviżorju u wasslu għall-istess konklużjoni. B’mod inċidentali, l-għażla tal-Brażil instab li kienet aktar u aktar adattata minħabba d-deċiżjoni li STAF ikun eskluż mill-firxa tal-prodott, minħabba li bil-maqlub tal-pajjiżi l-oħra proposti mill-partijiet imsemmija fuq, il-kumpanniji Brażiljani ftit li xejn jipproduċu STAF. Rigward il-fatturi l-oħra invokati mill-partijiet interessati, bħal ma’huma l-iżviluppi soċjo-ekonomiċi u kulturali jew l-ispejjeż tax-xogħol, dawn ma tqiesux li kienu rilevanti biex ikun iddeterminat jekk il-Brażil kienx pajjiż ta’ referenza adatt. Barra minn hekk, fil-kuntest ta’ l-iżvilupp ekonomiku, il-Brażil m’huwiex differenti wisq mill-pajjiżi analogi proposti l-oħra, bħat-Tajlandja u l-Indoneżja. L-għażla tal-Brażil għaldaqstant ma tqisitx li kienet mingħajr ġustifikazzjoni.
(107)
Barra minn hekk, għalkemm il-fatt waħdieni li l-bejgħ fis-suq intern tal-pajjiż analogu kien inqas mil-livell minimu ta’ 5 % mhux bilfors ifisser li dak il-pajjiż ma jkunx adatt, figura ta’ inqas minn 2 % għall-bejgħ fis-suq intern fil-każ tal-kumpanniji Tajlandiżi u Indoneżjani li kienu proposti minn xi partijiet, madankollu tammonta għal indikazzjoni li dawk is-swieq huma inqas rappreżentattivi minn dak tal-Brażil.
(108)
Barra minn hekk, il-livell tal-bejgħ fis-suq intern, għalkemm mhux l-unika raġuni għaliex intgħażel il-Brażil, kien madankollu rilevanti b’mod partikolari f’dan il-każ speċifiku minħabba l-għadd kbir ta’ tipi differenti ta’ żraben li huma prodotti fil-pajjiżi kkonċernati u li jeħtieġ li jitqabblu ma' l-ilbies għar-riġlejn prodotti fil-pajjiż ta’ analogu li l-aktar jixbhu mill-qrib li l-ilbies għar-riġlejn prodotti fil-pajjiżi kkonċernati.
(109)
Xi partijiet argumentaw li l-użu tan-numri għall-kontroll tal-prodotti li jixxiebhu mill-qrib (“PCN”) użati mill-Kummissjoni biex tagħmel id-determinazzjoni preliminari tagħha, ma jipprovdix tqabbil preċiż u ġust tal-prezzijiet ta’ l-esportazzjoni mal-valuri normali. Wieħed jinnota li b’mod ovvju mhux il-PCN kollha mibjugħa mill-pajjiżi esportaturi jistgħu jitqabblu ma’ prodott li jikkorrispondi fil-Brażil. F’dawn iċ-ċirkostanzi, l-aktar metodu raġonevoli huwa dak li jittieħdu l-PCN li l-aktar jixxiebhu mill-qrib bil-għan li jsir tqabbil ġust. Barra minn hekk, saru aġġustamenti (per eżempju ż-żraben tat-tfal, il-kwalità tal-ġilda) biex ikunu indirizzati d-differenzi materjali fl-aspetti, bejn iż-żraben esportati mill-pajjiżi esportaturi u t-tipi li jixbhuhom mill-qrib mibjugħa fil-Brażil. Dawn l-aspetti jew ma kienux ikkunsidrati mill-iskema tal-PCN fil-bidu bikri tal-ħolqien tagħha jew ma kienux inkorporati b’mod sħiħ fid-data disponibbli mogħtija mill-partijiet interessati.
(110)
Għandu jiġi mfakkar ukoll li l-bejgħ kollu ta' l-ilbies għar-riġlejn tal-ġilda mill-produtturi Brażiljani li pparteċipaw huwa ogħla mill-bejgħ totali tal-produtturi li aċċettaw li jipparteċipaw mill-pajjiżi analogi l-oħra proposti li huma l-Indoneżja, l-Indja u t-Tajlandja. Għaldaqstant tqies li l-firxa tal-prodotti maħduma mill-kumpanniji Brażiljani x’aktarx kienet se tkun akbar minn dik maħduma fil-pajjiżi l-oħra kkunsidrati. Minħabba f’hekk, il-possibiltà li jinstabu tipi ta’ żraben Brażiljani li jixbhu lit-tipi ta’ żraben Ċiniżi/Vjetnamiżi tqies li kienet aktar possibbli.
(111)
Tabilħaqq is-sitt kumpanniji Tajlandiżi, iż-żewġ kumpanniji Indoneżjani u l-kumpannija Indjana rispettivament irraportaw bejgħ totali (jiġifieri fis-suq intern u fl-esportazzjoni) ta’ inqas minn 8 miljun par (jiġifieri inqas minn 5 % ta’ l-esportazzjoni kkonċernata) waqt li t-tmien kumpanniji Brażiljani li pparteċipaw irraportaw bejgħ totali ta’ aktar minn 40 miljun par, li minnhom aktar minn 18-il miljun par kienu għat-tliet kumpanniji biss li d-data tagħhom intużat. F’dawn iċ-ċirkostanzi, hija ħaġa ċara li l-probabbiltà, li jinstabu mudelli maħduma minn kumpanniji Brażiljani li jixbhu l-mudelli mibjugħa mill-pajjiżi kkonċernati, hija ogħla minn dik li jinstabu mudelli mill-kumpanniji Tajlandiżi, Indjani jew Indoneżjani.
(112)
Parti waħda argumentat li l-firxa tal-produzzjoni Brażiljana m’hijiex wiesgħa u ddiversifikata bħall-produzzjoni tal-pajjiżi kkonċernati. Madankollu, minħabba dak ta’ hawn fuq, wieħed jista’ jassumi b’mod raġunat li l-firxa tal-prodott tal-kumpanniji Brażiljani, li taw l-informazzjoni meħtieġa u li l-bejgħ tagħhom (fis-suq intern u fl-esportazzjoni) instab li huwa minn 6 sa 13-il darba ikbar minn dak irraportat mill-kumpanniji Indjani, Indoneżjani jew Tajlandiżi, hija wiesgħa u ddiversifikata.
(113)
Partijiet interessati rreferew ukoll għall-kontradizzjoni li kienet allegata bejn il-premessa (108) tar-Regolament provviżorju li stqarret li “il-Brażil jidher li huwa l-aktar għażla raġunata minħabba li r-rappreżentattività tal-bejgħ tiegħu fis-suq intern ippermettiet li tkun evitata l-kostruzzjoni tal-valur normali u l-possibbiltà ta’ għadd sostanzjali ta’ aġġustamenti” u l-premessa (123) tar-Regolament provviżorju li kkonkludiet li d-differenza fil-kwalità tal-ġilda użata mill-kumpanniji mdaħħla fil-kampjun u l-produtturi Brażiljani “m’hijiex raġuni biex il-Brażil jitwarrab minn pajjiż analogu adatt minħabba li aġġustament għal xi differenza fil-karatteristiċi fiżiċi tista’ ssir biex tkopri kull differenza li jista’ jkun hemm fil-kwalità tal-ġilda”.
(114)
Madankollu, m’hemm l-ebda kontradizzjoni minħabba li l-premessa (108) tar-Regolament provviżorju tistqarr biss li l-għażla tal-Brażil hija aktar adatta għax se jkunu meħtieġa inqas aġġustamenti milli jkollhom isiru għal pajjiżi analogi potenzjali oħra. Barra minn hekk, huwa ċar li m’huwiex possibbli li f’dan l-istadju bikri ta’ l-istħarriġ wieħed ikun jaf b’mod preċiż liema aġġustamenti eventwalment se jkunu meħtieġa biex ikun jista’ jsir tixbih adatt. Bl-istess mod, aġġustamenti bħal dawn probabbilment kienu jkunu meħtieġa wkoll, kieku pajjiż ieħor intgħażel bħala l-pajjiż analogu. Madankollu, minħabba li r-rappreżentattività tal-bejgħ fis-suq intern tal-pajjiżi proposti l-oħra ma kinitx suffiċjenti u minħabba wkoll li l-firxa tal-produzzjoni tagħhom probabbilment hija dejqa, wieħed jista’ b’mod raġonevoli jassumi li l-valur normali tagħhom kien ikollu jkun kostruwit u li aktar aġġustamenti kienu jkunu meħtieġa biex il-mudelli Tajlandiżi, Indoneżjani jew Indjani jiġu jixbhu lil dawk maħduma fil-pajjiżi kkonċernati, milli kien il-każ bil-prezzijiet tal-bejgħ fis-suq intern Brażiljan.
(115)
Fir-rigward ta’ l-iżvilupp ekonomiku u d-dħul kull ras, waqt li dawn normalment jitqiesu irrilevanti, għandu jitfakkar kif imsemmi fil-premessa (115) tar-Regolament provviżorju li fuq il-bażi tal-kriterju ewlieni tal-Bank Dinji għall-klassifikazzjoni ta’ l-ekonomiji li huwa d-dħul nazzjonali gross ras għal ras, il-Brażil huwa kklassifikat fl-istess kategorija bħar-Repubblika Popolari taċ-Ċina, it-Tajlandja u l-Indoneżja. Barra minn hekk, l-ispejjeż tax-xogħol kemm tal-produtturi esportaturi mdaħħla fil-kampjun mir-Repubblika Popolari taċ-Ċina kif ukoll mill-Vjetnam ma kienux, meta mqabbla mal-kondizzjonijiet tal-produtturi mill-Brażil imdaħħla fil-kampjun, tali li setgħu jiġġustifikaw aġġustament. Wieħed jinnota wkoll li d-differenzi nominali fl-ispejjeż bejn il-pajjiż analogu u l-pajjiż esportatur ikkonċernat m’humiex bħala tali, rilevanti. Tabilħaqq, minħabba li l-ispejjeż u l-prezzijiet ġeneralment ma jitqisux bħala bażi vijabbli għad-determinazzjoni tal-valur normali fil-pajjiżi li jaqgħu taħt l-Artikolu 2(7) tar-Regolament bażiku, tixbih bħal dan fil-fatt jimmina l-għan li għalih jintużaw il-metodi stabbiliti fl-Artikolu 2(7)(a) tar-Regolament bażiku.
(116)
Xi partijiet argumentaw li l-Brażil m’huwiex pajjiż analogu adatt minħabba s-sussidji li huwa allegat li jingħataw lill-produtturi ta' l-ilbies għar-riġlejn fit-territorji tat-Tramuntana. Skond dawn il-partijiet, dawn is-sussidji għandhom l-għan li jattiraw il-produzzjoni ta' l-ilbies għar-riġlejn lejn it-territorji fit-Tramuntana tal-Brażil u b’hekk jaffettwaw il-kompettitività tas-suq.
(117)
L-ewwel nett, wieħed irid jinnota li din l-allegazzjoni ma kienet appoġġjata minn ebda prova.
(118)
Barra minn hekk, il-kumpanniji użati għad-determinazzjoni tal-valur normali ma kienux lokalizzati fit-territorji tat-Tramuntana imma fin-Nofsinhar u għaldaqstant ma setgħux ikunu affettwati minn dawn is-sussidji li saret allegazzjoni dwarhom.
(119)
Fl-aħħar, jekk dawn l-interventi ta’ l-istat jeżistu kif deskritt mill-esportaturi, dak il-mekkaniżmu jservi biss biex iwaqqaf kumpanniji oħra milli jistabbilixxu fabbrika fl-istess żona imma mhux biex iwaqqafhom milli jbiegħu il-prodott tagħhom f’ċertu partijiet tas-suq Brażiljan. Is-suq taż-żraben b’mod ċert la huwa suq lokali u lanqas suq reġjonali imma suq nazzjonali u dinji. Għaldaqstant, il-fatt li kumpannija tista’ tirċievi susssidji biex tiftaħ fabbrika f’żona remota ma ttellifx il-kompetizzjoni speċjalment f’suq ta’ 7 000 produttur. Għalkemm l-ispejjeż jistgħu eventwalment ikunu affettwati mis-sussidji li huma allegati li jingħataw mill-istat, hemm il-probabbiltà li dawn ikollhom biss l-effett li jnaqqsu l-prezzijiet tal-bejgħ bit-tendenza li jitnaqqas il-valur normali u b’hekk kull marġni ta' dumping.
(120)
Barra minn hekk, minħabba r-raġunijiet mogħtija fil-premessa (109) tar-Regolament provviżorju u b’mod partikolari l-fatt li hemm aktar minn 7 000 produttur fil-Brażil, il-kompetizzjoni fis-suq Brażiljan ma tqisitx li kienet inadegwata biex il-Brażil jitwarrab minn pajjiż analogu.
(121)
Fuq il-bażi ta’ dan ta’ hawn fuq u minħabba li l-argument ma kienx issostanzjat aktar, l-argument għaldaqstant twarrab.
(122)
Kien konkluż għaldaqstant li l-Brażil kien pajjiż analogu adatt għall-għan tad-determinazzjoni tal-valur normali kif kien diġà konkluż fil-premessa (124) tar-Regolament provviżorju.
3.3. Il-prezz ta’ l-esportazzjoni
(123)
Fin-nuqqas ta’ kummenti minn partijiet interessati, il-metodologija stabbilita fil-premessi (128) sa (130) tar-Regolament provviżorju hija b’hekk ikkonfermata.
(124)
Xi partijiet argumentaw li r-riżultati ma jmisshomx kienu bbażati fuq il-prezzijiet ta’ l-esportazzjoni tal-kumpanniji mdaħħla fil-kampjuni meta sar il-kalkolu tal-marġni tad-dumping mal-firxa tal-pajjiż. Minflok, ir-riżultati jmisshom kienu bbażati fuq il-volum ta’ l-esportazzjoni tal-pajjiż kollu (per eżempju d-data Eurostat).
(125)
Dan l-argument kellu jitwarrab. Jiġi mfakkar li d-dispożizzjonijiet dwar it-teħid ta’ kampjun stipulati taħt l-Artikolu 17 tar-Regolament bażiku kienu applikati f’din il-proċedura partikolari. Għaldaqstant intużaw biss il-prezzijiet ta’ l-esportazzjoni tal-kumpanniji fil-kampjun. Għall-kumpanniji fil-kampjun li ma ssodisfawx il-kriterji MET/IT kienet ikkalkulata medja waħda ddiferenzjata tal-marġni ta' dumping. Barra minn hekk, kif spjegat fil-premessa (135) tar-Regolament provviżorju, din il-medja ddiferenzjata tal-marġni tad-dumping tappika għall-kumpanniji li kkoperaw li ma ddaħħlux fil-kampjun skond l-Artikolu 9(6) tar-Regolament bażiku. Barra minn hekk, billi l-parteċipazzjoni kienet għolja, l-istess marġni tad-dumping kien applikat ukoll għall-produtturi Ċiniżi l-oħra kollha li jesportaw.
3.4. Tqabbil
(126)
Xi partijiet argumentaw li mhux id-dettalji kollha rilevanti biex isir it-tqabbil tal-prezzijiet ta’ l-esportazzjoni kienu ġew żvelati. B’mod partikolari, skond dawn il-partijiet, l-aġġustamenti li saru fil-valuri normali ddeterminati fuq il-bażi tad-data Brażiljana ma kienux ġew ikkwantifikati.
(127)
Wara li tqiesu bir-reqqa l-kummenti kollha mibgħuta mill-partijiet interessati u wara li saret reviżjoni kif jixraq tal-fajls, instab li kien adatt li ssir korrezzjoni fl-aġġustamenti magħmula fuq l-ispejjeż tal-ġilda, kif indirizzati fil-premessa (132) tar-Regolament provviżorju. Instab li l-produtturi fil-pajjiżi esportaturi, b’mod partikolari dawk fiċ-Ċina, kienu jbiegħu l-ilbies għar-riġlejn tal-ġilda ta’ kwalità ogħla milli kienu jbiegħu l-produtturi Brażiljani fis-suq intern tagħhom. Id-differenza fil-kwalità taż-żraben kienet essenzjalment dovuta għall-kwalità ogħla tal-ġilda użata. Id-differenza fil-kwalità kienet riflessa wkoll fil-prezz tax-xiri tal-ġilda użata: il-ġilda ta' l-ilbies għar-riġlejn esportati miċ-Ċina u l-Vjetnam kienet aktar għalja minn dik użata fil-Brażil biex jinħadmu ż-żraben mibjugħa fis-suq intern. Għal dan il-għan, il-valur tal-partijiet tal-ġilda tal-produtturi fil-pajjiż analogu tqabblu mal-valuri li jikkorrispondu tal-partijiet tal-ġilda użati mill-produtturi Ċiniżi u Vjetnamiżi li ddaħħlu fil-kampjun. Instab li l-parti l-kbira tal-ġilda użata mill-produtturi Ċiniżi u Vjetnamiżi kienet ġiet importata minn pajjiżi b’ekonomija tas-suq. Għaldaqstant, medja li tinkludi l-prezzijiet fis-suq dinji intużat biex ikun iddeterminat l-aġġustament. Il-kalkolu rilevanti sar b’mod separat għaż-żewġ pajjjiżi esportaturi. Id-differenza fil-valur tal-partijiet tal-ġilda użati kien immultiplikat bis-sehem tal-ġilda fl-ispiża totali tal-produzzjoni. L-aġġustamenti ‘l fuq li saru wara fil-valur normali ammontaw għal 21,6 % (RPĊ) u 16,4 % (il-Vjetnam).
(128)
Xi partijiet argumentaw li ma kienx adatt li jsiru aġġustamenti fuq il-kwalità tal-ġilda fejn instab li l-ispiża tal-produzzjoni fil-pajjiżi esportaturi kienet mgħawġa minħabba l-fatt li l-esportaturi kollha barra wieħed f’dawk il-pajjiżi ma kienux ingħataw MET.
(129)
Dan l-argument kellu jitwarrab. Veru li MET ma ngħatax anki minħabba li l-indħil ta’ l-istat instab li kellu impatt fuq l-ispejjeż/il-prezzijiet. Madankollu, kif kien innotat fuq, instab li l-ġilda kienet ġiet importata minn pajjiżi b’ekonomija tas-suq.
(130)
Xi partijiet argumentaw li l-Kummissjoini ma żvelatx il-figuri eżatti dwar fuq liema bażi kien ikkalkulat l-aġġustament u għaliex l-aġġustanent fuq il-ġilda kellu jkun irrivedut wara d-determinazzjoni provviżorja.
(131)
Madankollu, ir-reviżjoni ta’ l-aġġustament fuq il-ġilda hija spjegata fuq. Barra minn hekk, il-Kummissjoni żvelat lill-kumpanniji kollha kkonċernati minn dan il-proċediment id-dettalji meħtieġa li jsawru l-bażi tal-fatti essenzjali u l-konsiderazzjonijiet li ntużaw bħala l-bażi għall-ħsieb tagħha li tirrakkomanda d-dħul tal-miżuri definittivi.
(132)
Xi partijiet interessati argumentaw li l-ebda aġġustament dwar ir-riċerka u l-iżvilupp (“R & Ż”) ma jmissu ġie applikat fuq il-valur normali, għaliex ammonti smili ta’ R & Ż kienu tħallsu mill-produtturi Ċiniżi u Vjetnamiżi.
(133)
Madankollu, instab li l-ispejjeż tar-R & Ż imħallsa mill-produtturi fil-kampjun mill-pajjiżi kkonċernati kellhom x’jaqsmu biss mar-R & Ż tal-produzzjoni, fil-waqt li r-R & Ż fil-Brażil ikopri d-disinn u l-kampjuni tal-mudelli l-ġodda ta' l-ilbies għar-riġlejn, jiġifieri dan it-tip ta’ R & Ż huwa differenti u għaldaqstant jitqies li huwa meħtieġ li dan l-aġġustament jinżamm.
(134)
Parti oħra argumentat ukoll li aġġustament għandu jsir biex jitqies il-fatt li l-qligħ magħmul fuq il-bejgħ lill-produtturi ta’ tagħmir oriġinali (“OEM”) jiġġenera inqas qligħ minn bejgħ ieħor.
(135)
Madankollu, din l-allegazzjoni ma kinitx appoġġjata mir-riżultati ta’ l-istħarriġ dwar il-kumpanniji Brażiljani fejn din id-differenza ma teżistix. Barra minn hekk, kull differenza bejn il-bejgħ lill-OEM u l-bejgħ bl-isem tal-prodotti tagħhom stess, diġà ġie meqjus fl-aġġustament magħmul biex titpatta d-differenza fl-ispejjeż tar-R&D. L-argument għaldaqstant twarrab.
(136)
Wieħed jista’ jinnota wkoll li kien meħtieġ aġġustament fir-rigward taż-żraben tat-tfal. L-ebda wieħed mill-produtturi Brażiljani ma jipproduċi żraben tat-tfal. Jista’ jkun osservat, per eżempju mid-data fuq l-importazzjoni ta’ l-Eurostat, li ż-żraben tat-tfal b’mod ġenerali huma orħos miż-żraben ta’ l-adulti. Dan jista’ jkun attribwit għad-daqs iżgħar taż-żraben tat-tfal u għaldaqstant għall-kwantità iżgħar ta’ materja prima meħtieġa fil-produzzjoni tagħhom. Għaldaqstant, kien applikat aġġustament fuq il-bażi tad-differenzi proporzjonali fil-prezzijiet bejn iż-żraben tat-tfal u dawk ta’ l-adulti mibjugħa mill-industrija Komunitarja. L-aġġustament jammonta għal 33,2 % fuq il-valur normali.
(137)
Xi partijiet argumentaw li dan l-aġġustament ma kienx spjegat biżżejjed. Barra minn hekk, kien mistqarr li l-uniku fattur li jiġġustifika d-differenza fil-prezz hija d-differenza fid-daqsijiet u minħabba f’hekk, l-ammont ta’ materja prima użata. Din l-ipotesi kienet żbaljata skond dawk il-partijiet. F’dan ir-rigward kien innotat li l-aġġustament magħmul fir-rigward taż-żraben tat-tfal kien żvelat b’mod sħiħ lill-partijiet u huwa spjegat hawn fuq. Barra minn hekk, il-partijiet li qiesu li dan l-aġġustament kien żbaljat naqsu milli jipproponu xi metodu alternattiv aħjar li jista’ jintuża u jassigura tqabbil tal-prezzijiet ta’ l-esportazzjoni u l-valuri normali fuq bażi ġusta.
(138)
Fin-nuqqas ta’ aktar kummenti, ir-riżultati fil-premessi (131) sa (133) tar-Regolament provviżorju huma b’hekk ikkonfermati.
(139)
Xi partijiet argumentaw li l-iskema PCN ma tippermettix tqabbil ġust. B’mod partikolari, il-partijiet argumentaw li l-iskema PCN li ntużat kienet wiesgħa wisq u mhux ibbażata fuq karatteristiċi fiżiċi speċifiċi għall-prodott partikolari. Skond dawk il-partijiet dan huwa allegat li kkostitwixxa ksur ta’ l-Artikolu 2(4) ta’ l-ADA. Kien argumentat ukoll li aġġustamenti ġenerali (fuq il-kwalità tal-ġilda) ma pprovdewx kumpens biżżejjed għal dan id-difett allegat.
(140)
Dawn l-argumenti kellhom jitwarrbu. Tabilħaqq l-Artikolu 2(4) ta’ l-ADA, kif ukoll l-Artikolu 2(10) tar-Regolament bażiku, jeżiġu tqabbil ġust. Madankollu, dawn id-dispożizzjonijiet ma jagħtux dettalji rigward id-disinn tal-PCN. Għandu jiġi mfakkar li hija l-prattika stabbilita tal-KE li tħaffef it-tqabbil bejn il-prodott ikkonċernat u l-prodott simili bl-użu tal-PCN li jqassmu l-prodott f’tipi/mudelli skond ċerti aspetti jew speċifikazzjonijiet tekniċi. Fil-każ preżenti ħames elementi minn dawn kienu kkunsidrati, jiġifieri l-istil ta' l-ilbies għar-riġlejn, it-tip ta' konsumatur, it-tip ta' lbies għar-riġlejn, il-materjal tal-qiegħ minn barra u l-inforra. Dawn l-elementi jirriflettu b’mod suffiċjenti l-karatteristiċi essenzjali tal-prodott ikkonċernat. Barra minn hekk, huwa nnotat li ma kien stabbilit l-ebda obbligu legali, la mir-Regolament bażiku u lanqas mill-ADA, biex isir użu minn xi PCN fl-istħarriġ anti-dumping. Fil-każ preżenti, f’konformità mal-prinċipju tat-tqabbil ġust, skema waħda, dejjem l-istess, tal-PCN intużat b’mod konsistenti biex ikunu kklassifikati l-mudelli tal-prodott ikkonċernat maħdum u mibjugħ mill-produtturi fil-Komunità, il-pajjiżi esportaturi u l-pajjiż analogu, bil-għan li jitqabblu l-prezzijiet fil-Komunità, il-prezzijiet ta’ l-esportazzjoni u l-valuri normali fuq bażi ġusta.
(141)
Barra minn hekk, instab li tabilħaqq il-kwistjoni tal-kwalità tal-ġilda, li ma kinitx koperta mill-iskema PCN affettwat il-prezzijiet u t-tqabbil tal-prezzijiet tal-prodott ikkonċernat. Il-ġilda s-soltu tkopri sa 50 % jew aktar mill-ispiża totali tal-produzzjoni ta’ żarbun tal-ġilda. Skond it-tip, il-kwalità u l-kwantità tal-ġilda użata, l-ispiża tal-ġilda tista’ tvarja bi grad sinifikanti imma d-differenzi fl-ispiża nstab li kienu riflessi b’mod adatt fil-prezzijiet tal-bejgħ. Bil-għan li jsir it-tqabbil tal-valur normali mal-prezzijiet ta’ l-esportazzjoni u għall-kalkoli tat-twaqqigħ fil-prezz u l-bejgħ taħt il-prezz, sar aġġustament adatt għad-differenzi fil-karatteristiċi fiżiċi f’konformità ma’ l-Artikolu 2(10)(a) tar-Regolament bażiku.
(142)
Partijiet oħra osservaw differenzi kbar ħafna fil-prezz fi ħdan ċerti PCN, li fil-fehma tagħhom indikaw difett fl-iskema tal-PCN.
(143)
Id-differenzi fil-prezz jistgħu jkunu kkawżati minn diversi ċirkostanzi bħal ma huwa ċ-ċaqliq fis-suq, pressjoni speċifika fuq il-prezz fil-każ ta’ forniment żejjed eċċ., u d-disponibilità li jsir dumping, eċċ. F'kwalunkwe każ, dak li jiswa fir-rigward ta’ l-applikazzjoni ta’ l-iskema tal-PCN huwa li tkun applikata b’mod konsistenti għall-partijiet kollha kkonċernati mill-każ. Id-differenzi fil-prezz jistgħu jkunu kkawżati minn għadd ta’ fatturi, fosthom ix-xejriet fil-moda u l-psikoloġija tas-suq, li mhux bil-fors idaħħlu dubji dwar it-tqabbil tal-prodotti fi ħdan l-istess PCN. Iktar importanti minn hekk, il-partijiet naqsu milli jidentifikaw xi metodoloġija aħjar imma fl-istess ħin prattika biex jitħaffef it-tqabbil. Kif kien diġà nnotat kull differenza fil-prezz minħabba l-kwalità tal-ġilda diġà tqieset billi saru l-aġġustamenti adatti. L-argument għaldaqstant kellu jitwarrab.
(144)
Partijiet oħra argumentaw li minħabba li kien deċiż li STAF ikun eskluż mill-firxa tal-prodott ikkonċernat, dan it-tip ta’ lbies għar-riġlejn kien imissu ġie identifikat b’mod separat mill-iskema PCN.
(145)
Meta, fil-każ preżenti, tfaċċat il-ħtieġa li STAF ikun eskluż mill-firxa tal-prodott ikkonċernat, metodoloġija raġonevoli u konsistenti kienet applikata fil-konfront tal-produtturi esportaturi kollha biex ikun eskluż il-bejgħ STAF rispettiv tagħhom mill-firxa ta’ l-istħarriġ. Il-ħsieb li STAF ikun eskluż mill-firxa tal-prodott ikkonċernat kien ikkomunikat lill-partijiet kollha kkonċernati ħafna qabel ma seħħ l-iżvelar provviżorju. La wara dik il-komunikazzjoni u lanqas wara l-iżvelar tar-riżultati provviżorji ma kien hemm xi produttur esportatur li bagħat data riveduta li setgħet tippermetti identifikazzjoni aħjar tal-bejgħ STAF tiegħu fil-listi ta’ l-operazzjonijiet tiegħu. F’dawn iċ-ċirkostanzi, il-metodoloġija PCN użata biex ikun eskluż il-bejgħ STAF titqies bħala raġonevoli u adattata.
3.5. Il-marġni ta' dumping
3.5.1. Il-metodoloġija ġenerali
(146)
Xi partijiet interessati argumentaw li meta ma saritx distinzjoni bejn il-kumpanniji li kkoperaw u l-kumpanniji li ma kkoperawx, ingħata bonus lil dawk li ma kkoperawx. Madankollu, kif kien spjegat fil-premessa (139) tar-Regolament provviżorju, il-livell tal-koperazzjoni kien għoli u għaldaqstant, f’konsistenza mal-prattika standard, kien meqjus adatt li l-marġni ta' dumping ikun stabbilit għall-produtturi esportaturi li ma koperawx fil-livell tal-medja ddiferenzjata tal-marġni ta' dumping stabbilit għall-produtturi esportaturi li kkoperaw fil-kampjun fil-pajjiżi kkonċernati. Fin-nuqqas ta’ kummenti, il-metodoloġija ġenerali użata biex ikunu stabbiliti l-marġni ta' dumping kif deskritt fil-premessi (134) sa (143) tar-Regolament provviżorju hija b’hekk ikkonfermata.
3.5.2. Il-marġni ta' dumping
(a) Ir-Repubblika Popolari taċ-Ċina
-
Il-marġni ta' dumping għal GS huwa 9,7 %, espress bħala perċentwali tal-prezz ta’ l-importazzjoni CIF fil-fruntiera tal-Komunità;
-
Il-marġni ta' dumping definittiv għall-pajjiż kollu, espress bħala perċentwali tal-prezz ta’ l-importazzjoni CIF fil-fruntiera tal-Komunità, huwa 28,9 %.
(b) Il-Vjetnam
-
Il-marġni ta' dumping definittiv għall-pajjiż kollu, espress bħala perċentwali tal-prezz ta’ l-importazzjoni CIF fil-fruntiera tal-Komunità, huwa 70,1 %.
E. IL-ĦSARA
1. ĠENERALI
(147)
Bħall-istadju provviżorju, u minħabba l-konklużjonijiet definittivi ta’hawn fuq rigward il-firxa tal-prodott, il-figuri kollha li għandhom x’jaqsmu ma’ STAF tħallew barra mid-data analizzata hawn taħt. Wara t-talba ta’ ċerti produtturi esportaturi, wieħed jista’ b’hekk jikkonferma li din l-esklużjoni kienet applikata b’mod indaqs kemm għall-importazzjoni mill-pajjiżi kkonċernati u dik mill-pajjiżi terzi l-oħra kif ukoll għad-data li għandha x’taqsam ma’ l-industrija Komunitarja.
(148)
Madankollu, minħabba l-konklużjoni definittiva ta’hawn fuq li l-ilbies għar-riġlejn tat-tfal għandu jkun inkluż fil-firxa tal-prodott ikkonċernat, l-analiżi definittiva tal-ħsara saret fuq it-totalità tal-prodott ikkonċernat, jiġifieri inklużi ż-żraben tat-tfal.
2. IL-PRODUZZJONI KOMUNITARJA
(149)
Assoċjazzjoni ta’ importaturi tenniet l-argument tagħha li jekk il-kwerelanti, li huma jallegaw li sempliċiment jimmontaw fil-Komunità il-komponenti ta' l-ilbies għar-riġlejn li jiġu minn sorsi barra mill-Komunità, jitqiesu li huma produtturi Komunitarji, mela l-importaturi li jwettqu ħidmiet ta’ ddisinjar, żvilupp ta’ l-isem tad-ditta, R & Ż, immaniġġjar u bejgħ bl-imnut fil-Komunità għandhom ukoll jitqiesu bħala produtturi Komunitarji.
(150)
Dan l-argument kien diġà indirizzat fil-premessa (148) tar-Regolament provviżorju fejn kien konkluż li l-kumpanniji biss li huma attivi fil-produzzjoni/manifattura fil-Komunità jikkwalifikaw bħala produtturi Komunitarji. Il-prodotti kkumerċjalizzati mill-importaturi huma, fost l-oħrajn, maħduma fiċ-Ċina u l-Vjetnam, u ma jikkwalifikawx biex ikunu mmarkati li oriġinaw fl-KE, u huma soġġetti għad-dazji fuq l-importazzjoni, u dawk l-operaturi fil-Komunità għaldaqstant ma jistgħux jitqiesu bħala produtturi Komunitarji.
(151)
Fin-nuqqas ta’ informazzjoni ġdida, dawk il-konklużjonijiet huma b’hekk ikkonfermati, u huwa konkluż b’mod definittiv li l-produtturi msemmija fil-premessa (146) tar-Regolament provviżorju jikkostitwixxu l-produzzjoni totali Komunitarja fi ħdan it-tifsira ta’ l-Artikolu 4(1) tar-Regolament bażiku.
3. DEFINIZZJONI TA’ L-INDUSTRIJA KOMUNITARJA
(152)
Id-definizzjoni ta’ l-industrija Komunitarja kienet ikkontestata minn diversi produtturi esportaturi, importaturi u assoċjazzjoni ta’ l-importaturi minħabba li l-kumpanniji li ma ddaħħlux fil-kampjun ma pparteċipawx matul l-istħarriġ, per eżempju billi taw tweġiba għall-kwestjonarju tat-teħid ta’ kampjun u li għaldaqstant il-ħtieġa legali dwar l-ilment fuq ir-rappreżentattività ma kinitx sodisfatta matul l-istħarriġ kollu. Għal dawn ir-raġunijiet, huma allegaw li t-814-il kwerelant ma jistgħux jikkostitwixxu b’mod legali l-industrija Komunitarja.
(153)
Saret referenza wkoll għal diversi Regolamenti tal-Kunsill li permezz tagħhom il-produtturi kwerelanti li naqsu milli jikkoperaw kif jixraq kienu esklużi mid-definizzjoni ta’ l-industrija Komunitarja.
(154)
F’dan ir-rigward, wieħed għandu jinnota li skond l-Artikolu 4(1) tar-Regolament bażiku, il-kliem industrija Komunitarja għandu jkun interpretat bħala referenza għall-produtturi Komunitarji li l-produzzjoni kollettiva tagħhom tal-prodotti simili tikkostitwixxi proporzjon maġġuri kif definit fl-Artikolu 5(4) tar-Regolament bażiku. L-Artikolu 5(4) jkompli biex jagħti definizzjoni ta’ dan il-proporzjon maġġuri, jiġifieri li dawk il-produtturi Komunitarji li b’mod espress jappoġġjaw l-ilment għandhom jirrappreżentaw mhux inqas minn 25 % tal-produzzjoni totali tal-Komunità u mhux iżjed minn 50 % tal-produzzjoni totali tal-prodott simili maħdum minn dak il-porzjon tal-produtturi Komunitarji li jappoġġjaw jew jopponu b’mod espress l-istħarriġ.
(155)
F’dan il-każ speċifiku, il-produtturi Komunitarji kwerelanti jirrappreżentaw aktar minn 40 % tal-produzzjoni Komunitarja, u skond il-ħtiġiet legali ta’hawn fuq, jitqiesu bħala li jikkostitwixxu l-industrija Komunitarja. Barra minn hekk l-ebda produttur ma oppona l-ilment.
(156)
Huwa veru li hija l-prattika konsistenti ta’ l-Istituzzjonijiet li l-produtturi Komunitarji kwerelanti li naqsu milli jikkoperaw b’mod sodisfaċenti matul l-istħarriġ normalment ikunu esklużi mid-definizzjoni ta’ l-industrija Komunitarja, u li l-limiti msemmija qabel għandhom jitwettqu wkoll b’mod sodisfaċenti fiż-żmien meta l-miżuri jkunu adottati.
(157)
Madankollu, f’dan il-każ, l-ebda wieħed mit-814-il produttur Komunitarju ma kien instab li ma kkoperax b’mod sodisfaċenti ma’ l-istħarriġ. Tant hu hekk u kif spjegat b’mod ċar fl-avviż ta' bidu, il-kwestjonarji intbagħtu biss lill-produtturi Komunitarji mdaħħla fil-kampjun, u t-tweġibiet waslu mingħandhom kollha. Għaldaqstant jekk il-produtturi kwerelanti li ma ddaħħlux fil-kampjun ma bagħtux tweġiba għall-kwestjonarju li nbagħat lill-produtturi fil-kampjun, l-ispjegazzjoni sempliċi hija l-fatt li huma ma ntalbux jagħmlu dan.
(158)
Min dan isegwi min-natura nnifisha tat-teħid ta’ kampjun li kwestjonarji sħaħ dwar il-ħsara jintbagħtu biss lill-produtturi Komunitarji kwerelanti mdaħħla fil-kampjun u, skond id-dispożizzjonijiet ta’ l-Artikolu 6(2) tar-Regolament bażiku, il-partijiet li rċevew il-kwestjonarju biss għandhom jagħtu tweġiba. L-argumenti mressqa minn diversi partijiet interessati kienu twarrbu fuq il-bażi ta’ l-elementi ta’ fuq, u l-konklużjonijiet stabbiliti fil-premessa (152) tar-Regolament provviżorju huma kkonfermati: it-814-il produttur Komunitarju kwerelanti jitqiesu li jikkostitwixxu l-industrija Komunitarja fi ħdan it-tifsira ta’ l-Artikolu 4(1) u l-Artikolu 5(4) tar-Regolament bażiku, u minn issa ‘l qiuddiem se jissejħu “l-industrija Komunitarja”.
4. IL-KONSUM FIL-KOMUNITÀ
(159)
Esportatur wieħed ikkontesta l-livell tal-konsum fil-Komunità, fuq il-bażi li din tidher iktar baxxa fl-Ewropa milli fil-pajjiżi li qegħdin jiżviluppaw. Madankollu dan l-argument ma kienx issostanzjat aktar fil-fond, u għaldaqstant twarrab. Fin-nuqqas ta’ argumenti oħra, il-metodoloġija użata għall-kalkolu tal-konsum fil-Komunità hija b’hekk ikkonfermata.
(160)
Il-konsum apparenti fil-Komunità inkluż ta' l-ilbies għar-riġlejn tat-tfal żviluppa kif ġej:
2001
2002
2003
2004
IP
Konsum (000 par)
718 186
646 843
669 686
699 604
714 158
Indiċi: 2001=100
100
90
93
97
99
Sors: Eurostat, informazzjoni inkluża fl-ilment.
(161)
Dan l-iżvilupp jixbah il-konsum stabbilit fl-istadju provviżorju, jiġifieri mingħajr l-ilbies għar-riġlejn tat-tfal.
5. L-IMPORTAZZJONI MILL-PAJJIŻI KKONĊERNATI
5.1. Valutazzjoni kumulattiva ta’ l-effetti ta’ l-importazzjoni kkonċernata li kienet l-oġġett ta' dumping
(162)
It-tabella ta’ hawn taħt turi l-volumi ta’ l-importazzjoni, is-sehem tas-suq u l-prezzijiet ta’ l-unitajiet medji taż-żewġ pajjiżi kkonċernati fuq bażi individwali, inkluż l-ilbies għar-riġlejn tat-tfal:
Il-volum ta’ l-importazzjoni u s-sehem tas-suq
2001
2002
2003
2004
IP
RPĊ (000 par)
15 571
14 616
25 810
30 662
63 044
Indiċi: 2001=100
100
94
166
197
405
sehem mis-suq
2,2 %
2,3 %
3,9 %
4,4 %
8,8 %
Vjetnam (000 par)
51 414
59 898
83 334
103 177
102 604
Indiċi: 2001=100
100
117
162
201
200
sehem mis-suq
7,2 %
9,3 %
12,4 %
14,7 %
14,4 %
Il-prezzijiet medji
2001
2002
2003
2004
IP
RPĊ EUR/par
11,6
11,3
8,6
7,3
7,2
Indiċi: 2001=100
100
97
74
63
62
Vjetnam EUR/par
11,9
11,2
9,9
9,3
9,2
Indiċi: 2001=100
100
94
83
78
78
(163)
Ċerti partijiet interessati argumentaw li l-valutazzjoni kumulattiva m’hijiex ġustifikata. Din l-allegazzjoni hija bbażata fuq il-fatt li x-xejriet fil-volum u l-prezzijiet ta’ l-importazzjoni huma differenti bejn iċ-Ċina u l-Vjetnam. Barra minn hekk kien argumentat li l-Vjetnam huwa wieħed mill-ifqar pajjiżi fid-dinja, li jibbenefika mis-Sistema ta’ Preferenza Ġġeneralizzata (“GSP”), u li għaldaqstant m’għandux ikun akkumulat maċ-Ċina fil-valutazzjoni tal-ħsara.
(164)
L-ewwel argument kien diġà sar qabel u kien indirizzat kif jixraq fir-Regolament provviżorju. B’mod aktar speċifiku, fejn għandhom x’jaqsmu x-xejriet ta’ l-importazzjoni f’termini ta’ volum u prezzijiet, it-tabella fil-premessa (160) tar-Regolament provviżorju tindika b’mod ċar li dawk ix-xejriet segwew mudelli simili. Wieħed jista’ jinnota wkoll li l-inklużjoni ta' l-ilbies għar-riġlejn tat-tfal ma tbiddilx dawk ix-xejriet. F’kull każ, u b’żieda ma’ dawk ix-xejriet fl-importazzjoni, ir-Regolament provviżorju stabbilixxa fid-dettall ir-raġunijiet differenti għaliex il-valutazzjoni kumulattiva hija adatta fid-dawl tal-kondizzjonijiet tal-kompetizzjoni bejn il-prodott importat u l-prodott simili Komunitarju. Dan hu hekk, per eżempju, għaliex il-prodotti importati huma l-istess fit-termini tal-karatteristiċi bażiċi tagħhom, jistgħu jinbidlu ma’ xulxin min-naħa tal-konsumatur u jitqassmu permezz ta’ l-istess kanali tad-distribuzzjoni.
(165)
Fir-rigward tal-Vjetnam, m’hemm l-ebda dispożizzjoni fir-Regolament bażiku li jistipula li wieħed mill-pajjiżi li fl-istess ħin huwa soġġett għal stħarriġ anti-dumping m’għandux ikun akkumulat minħabba l-qagħda ekonomika ġenerali tiegħu. B’mod aktar speċifiku, interpretazzjoni bħal din tkun ukoll nieqsa mill-konformità ma’ l-objettiv u l-għan tad-dispożizzjonijiet dwar il-kumulazzjoni li jiffokaw fuq jekk il-prodotti importati minn sorsi differenti jikkompetux ma’ xulxin u mal-prodott simili Komunitarju. Fi kliem ieħor, dak li jgħodd huma l-karatteristiċi tal-prodotti kkumerċjalizzati u mhux il-qagħda fil-pajjiż minn fejn toriġina l-importazzjoni. Il-qagħda fil-pajjiż esportatur trid tkun indirizzata f’konformità mad-dispożizzjonijiet ta’ l-Artikolu 15 ta’ l-ADA u r-Regolament bażiku imma mhux fil-kuntest tal-kumulazzjoni. Għaldaqstant, dan l-argument twarrab.
(166)
Assoċjazzjoni ta’ l-importaturi argumentat ukoll li l-kumulazzjoni m’hijiex ġustifikata minħabba li t-taħlita tal-prodott taż-żewġ pajjiżi kkonċernati hija differenti. F’dan ir-rigward, jitqies li anki jekk ċerti differenzi fit-taħlita tal-prodott jista’ jkun li teżisti bejn iż-żewġ pajjiżi, xorta għad hemm żona sinifikanti ta’ koinċidenza, u għaldaqstant jista’ jitqies li b’mod ġenerali l-prodott ikkonċernat li joriġina fiċ-Ċina jikkompeti b’mod ġenerali ma’ dak li joriġina fil-Vjetnam. Issir referenza wkoll għall-konklużjonijiet ta’hawn fuq li t-tipi kollha tal-prodott ikkonċernat għandhom jitqiesu bħala prodott waħdieni għall-għan ta’ din il-proċedura, u li t-tipi kollha ta' lbies għar-riġlejn tal-ġilda maħduma u mibjugħa mill-industrija Komunitarja huma l-istess bħal dawk esportati lejn il-Komunità mill-pajjiżi kkonċernati. Dan l-argument għaldaqstant twarrab.
(167)
Fuq il-bażi tar-riżultati provviżorji stabbiliti fil-premessi (156) sa (162) tar-Regolament provviżorju u ta’ hawn fuq, huwa b’hekk konkluż b’mod definittiv li l-kondizzjonijiet kollha ta’ kumulazzjoni stabbiliti fl-Artikolu 3(4) tar-Regolament bażiku ntlaħqu u li għaldaqstant l-effett ta’ l-importazzjoni li kienet l-oġġett ta' dumping li toriġina fil-pajjiżi kkonċernati għandha tkun ivvalutata b’mod konġunt għall-għan ta’ l-analiżi dwar il-ħsara.
5.2. Il-volum, is-sehem tas-suq u l-iżvilupp tal-prezz ta’ l-importazzjoni kkonċernata li kienet l-oġġett ta' dumping
(a) Volum u prezzijiet
(168)
It-tabella ta’hawn taħt turi l-iżvilupp tal-volum ta’ l-importazzjoni u s-sehem tas-suq tal-prodott ikkonċernat li joriġina fil-pajjiżi kkonċernati, inklużi l-ilbies għar-riġlejn tat-tfal.
2001
2002
2003
2004
IP
Importazzjoni (000 par)
66 986
74 514
109 144
133 840
165 648
Indiċi: 2001=100
100
111
163
200
247
Sehem tas-suq
9,3 %
11,5 %
16,3 %
19,1 %
23,2 %
Sors: Eurostat
(169)
Ix-xejriet u l-figuri assoluti jixbhu lil dawk analizzati fl-istadju provviżorju: il-volum ta’ l-importazzjoni kiber b’aktar mid-doppju, u s-sehem tas-suq espanda b’mod sinifikanti minn 9,3 % fl-2001 għal 23,2 % matul il-IP (minn April 2004 sa Marzu 2005), u għaldaqstant it-tabella ta’ hawn fuq turi li kien hemm aċċelerazzjoni fl-importazzjoni matul l-ewwel kwart ta’ l-2005. Kif jidher mit-tabella ta’ hawn fuq, dan kien ikkawżat b’mod partikolari mill-iżvilupp ta’ l-importazzjoni miċ-Ċina.
(170)
Il-prezzijiet ta’ l-importazzjoni, inklużi l-ilbies għar-riġlejn tat-tfal, naqsu bi kważi 30 % matul il-perjodu mistħarreġ, l-istess bħal ma kien stabbilit waqt l-istadju provviżorju.
2001
2002
2003
2004
IP
EUR/par
11,8
11,2
9,6
8,8
8,5
Indiċi: 2001=100
100
95
81
74
72
Sors: Eurostat
(171)
Ċerti importaturi argumentaw li t-tnaqqis fil-prezzijiet ta’ l-importazzjoni huwa spjegat mit-tibdiliet fit-taħlita tal-prodott. Dan madankollu ma kienx issostanzjat u anki l-istħarriġ ma kkonfermahx. Dan l-argument għaldaqstant twarrab.
(b) Kummenti mill-partijiet interessati
(172)
Ċerti partijiet interessati argumentaw li kien hemm ksur ta’ l-Artikolu 3(2) tar-Regolament bażiku minħabba li l-Kummissjoni ma wettqitx eżami oġġettiv tal-volum u l-prezzijiet ta’ l-importazzjoni li kienet l-oġġett ta' dumping. Huma ġġustifikaw l-allegazzjoni tagħhom fuq il-bażi li l-fatturi esterni bħal ma huma t-tneħħija tal-kwota fuq l-importazzjoni, l-iżvilupp tar-rata tal-kambju, it-tibdiliet allegati fit-taħlita tal-prodott u l-iżvilupp tal-moda ma tqiesux meta kienu eżaminati x-xejriet ta’ l-importazzjoni.
(173)
Rigward b’mod speċifiku t-tneħħija tal-kwota, dan l-argument kien diġà ġie indirizzat fil-premessa (165) tar-Regolament provviżorju. Wieħed jagħraf li t-tneħħija tal-kwota kellha effett sa ċertu punt fuq ix-xejriet ta’ l-importazzjoni. Dan għandu madankollu jitqies fid-dawl tal-fatt li wieħed biss miż-żewġ pajjiżi kkonċernati kien ikkonċernat b’mod dirett minn din il-limitazzjoni kwantitattiva u li l-importazzjoni mill-Vjetnam segwiet ukoll xejriet li juru żieda, li mhux it-tipi kollha tal-prodotti koperti minn dan l-istħarriġ kienu soġġetti għall-kwota, u fl-aħħar li l-liberalizzazzjoni sħiħa ta’ l-importazzjoni seħħet fl-1 ta’ Jannar 2005, u għaldaqstant l-IP (minn April 2004 sa Marzu 2005) kien affettwat b’mod parzjali biss.
(174)
B’mod aktar ġenerali, l-Artikolu 3(3) tar-Regolament bażiku jistabbilixxi li l-analiżi tal-ħsara b’mod speċifiku tinkludi l-mistoqsija dwar jekk kienx hemm żieda sinifikanti fl-importazzjoni li kienet l-oġġett ta' dumping, u jekk kienx hemm twaqqigħ tal-prezz b’mod sinifikanti, jew jekk l-effett ta’ l-importazzjoni li kienet l-oġġett ta' dumping kienx li tniżżel il-prezzijiet bi grad sinifikanti jew li żżomm il-prezz milli jiżdied kif probabbilment kien se jiġri.
(175)
Fuq din il-bażi, jidher li s-sedes materiae ta’ l-argumenti msemmija qabel qiegħed fil-kuntest tal-kawżali. Barra min hekk, m’hemm l-ebda ħtieġa legali espliċita fl-Artikolu 3(3) tar-Regolament bażiku li prova pożittiva għandha tingħata bħala r-raġuni għaliex żdied il-volum ta’ l-importazzjoni li kienet l-oġġett ta' dumping, u l-prezzijiet korrispondenti naqsu. L-argument li fatturi esterni għandhom jitqiesu fl-eżami dwar l-importazzjoni li kienet l-oġġett ta' dumping għaldaqstant twarrab.
5.3. It-twaqqigħ tal-prezz
(176)
Diversi kummenti waslu rigward il-kalkoli tat-twaqqigħ tal-prezz. Dawn l-argumenti kienu analizzati fid-dettall, u l-emendi meħtieġa għall-kalkoli kienu applikati kull fejn kien iġġustifikat u appoġġjat minn provi fattwali.
(177)
Jiġi mfakkar li fl-istadju provviżorju saru aġġustamenti għall-prezz ta’ l-importazzjoni li kienu jirriflettu l-ispejjeż stmati li kienu jsiru mill-importaturi fil-Komunità, bħad-disinn, l-għażla tal-materja prima, eċċ., u li kieku ma sarx hekk ma kienux ikunu riflessi fil-prezz ta’ l-importazzjoni. Diversi importaturi talbu dan l-aġġustament. Aġġustamnet stmat ta’ 15 % kien applikat fl-istadju provviżorju.
(178)
L-assoċjazzjoni li tirrappreżenta l-industrija Komunitarja madankollu ikkontestat dan l-aġġustament, u b’mod aktar speċifiku kkontestat il-livell ta’ l-aġġustament applikat. Filwaqt li aċċettat li ċerti spejjeż isiru tabilħaqq fil-livell ta’ l-importaturi, l-assoċjazzjoni kkontestat il-fatt li l-importaturi kollha tabilħaqq jagħmlu dawn l-ispejjeż. Barra minn hekk, huma argumentaw li l-livell ta’ l-aġġustament jista’ jkun iġġustifikat fil-każ ta’ l-importaturi STAF (li jkollhom l-ispejjeż tar-R & Ż) imma, minħabba li lbies għar-riġlejn bħal dan kien eskluż mill-proċedura, il-livell ta’ l-aġġustament għandu jkun irrivedut ‘l isfel.
(179)
Dan l-argument kien eżaminat bir-reqqa, u saru l-konklużjonijiet li ġejjin. L-ewwel nett fir-rigward ta’ l-aġġustament fih innifsu, dan kien mitlub minn ħafna importaturi u, fil-prinċipju, l-industrija Komunitarja ma kinitx kontrih.
(180)
Rigward il-livell ta’ l-aġġustament, wieħed għandu jinnota li għalkemm ħafna importaturi tabilħaqq talbu aġġustament bħal dan, importatur wieħed biss, li kien ukoll soġġett għal żjara ta’ verifika, bagħat informazzjoni ddettaljata f’dak ir-rigward. L-importaturi l-oħra tal-prodott ikkonċernat ma setgħux jappoġġjaw l-argument li l-livell ta’ l-ispejjeż tar-R & Ż tagħhom laħaq il-livell ta’ l-aġġustament applikat fl-istadju provviżorju. Wieħed għandu jinnota li xi importaturi soġġetti għal żjara ta’ verifika kienu mdaħħla l-aktar fil-kummerċ ta’ STAF. Minħabba li STAF issa huwa b’mod definittiv eskluż mill-firxa tal-prodott, il-figuri tagħhom, fl-aħħar mill-aħħar, ma kienux rilevanti għall-għan ta’ l-aġġustament.
(181)
Fl-istadju definittiv, fin-nuqqas ta’ argumenti ssostanzjati mill-maġġoranza kbira ta’ l-importaturi (irrispettivament humiex soġġetti jew le għal żjara ta’ verifika), il-livell ta’ l-aġġustament kien irrivedut ‘l isfel, u stmat fuq il-bażi ta’ l-unika data ssostanzjata li kienet disponibbli matul l-istħarriġ.
(182)
Fuq il-bażi ta’ dak ta’ hawn fuq, il-marġni rriveduti tat-twaqqigħ tal-prezz li nstabu għal kull pajjiż, u espressi bħala perċentwali tal-prezzijiet ta’ l-industrija Komunitarja, huma kif ġej:
Pajjiż
Twaqqigħ fil-Prezz
RPĊ
Fuq medja mwieżna ta’ 13,5 %
Vjetnam
Fuq medja mwieżna ta’ 15,9 %
6. KARATTERISTIĊI TAS-SETTUR TA' L-ILBIES GĦAR-RIĠLEJN FIL-KOMUNITÀ
(183)
Fir-Regolament provviżorju, ċerta informazzjoni ngħatat fir-rigward tal-karatteristiċi tas-settur ta' l-ilbies għar-riġlejn fil-Komunità. Diversi partijiet interessati argumentaw li data bħal din m’għandhiex titqies jew għax m’hijiex kredibbli, jew għax ma tirreferix b’mod esklużiv għall-qagħda ta’ l-industrija Komunitarja, u b’hekk m’għandhiex bażi legali.
(184)
F’dan ir-rigward, għandu jkun iċċarat li l-informazzjoni fil-premessi (169) sa (173) tar-Regolament provviżorju ingħatat biss għal skopijiet indikattivi, sabiex ikun magħruf aħjar is-settur ta' l-ilbies għar-riġlejn tal-Komunità. Wieħed għandu jinnota madankollu li r-riżultati rigward il-ħsara saru fil-kuntest ta’ l-industrija Komunitarja kif iddefinita hawn fuq u li mhux se ssir referenza aktar għal din l-informazzjoni fl-analiżi tal-ħsara.
7. IS-SITWAZZJONI TA’ L-INDUSTRIJA KOMUNITARJA
7.1. Rimarki preliminari
(185)
Kif diġà ssemma hawn fuq, l-analiżi dwar il-ħsara fl-istadju definittiv tinkludi data relatata għall-ilbies għar-riġlejn tat-tfal.
(186)
Kif issemma fil-premessa (175) tar-Regolament provviżorju, u skond il-prattika tas-soltu, l-indikaturi tal-ħsara kienu stabbiliti jew fil-livell makro-ekonomiku (ibbażati fuq id-data għall-industrija Komunitarja kollha) jew fil-livelli mikro-ekonomiċi (ibbażati fuq id-data tal-kumpanniji fil-kampjun). Għall-koerenza, l-indikaturi tal-ħsara huma stabbiliti b’mod esklużiv f’wieħed minn dawn iż-żewġ livelli, imma mhux fit-tnejn.
7.2. Indikaturi makro-ekonomiċi
Il-produzzjoni, il-kapaċità għall-produzzjoni u l-utilizzazzjoni tal-kapaċità
2001
2002
2003
2004
IP
Produzzjoni (000 par)
266 931
218 498
206 246
189 341
175 764
Indiċi: 2001=100
100
82
77
71
66
Sors: informazzjoni stabbilita waqt l-istħarriġ
(187)
Il-volum tal-produzzjoni ġenerali ta’ l-industrija Komunitarja niżel minn 267 miljun par fl-2001 għal 176 miljun par matul il-perjodu ta’ l-istħarriġ. Dan jirrappreżenta tnaqqis ta’ aktar minn 30 %.
(188)
Għalkemm fabbrika b’mod teoretiku hija ddisinjata biex tilħaq ċentru livell ta’ produzzjoni, dan il-livell se jiddependi b’mod qawwi fuq l-għadd tal-ħaddiema impjegati minn din il-fabbrika. Tabilħaqq, kif spjegat hawn fuq, il-parti l-kbira tal-proċess tal-manifattura ta' l-ilbies għar-riġlejn jinvolvi konċentrazzjoni għolja ta’ ħaddiema. F’dawk iċ-ċirkostanzi, għal għadd stabbli ta’ kumpanniji, l-aħjar mod kif wieħed ikejjel il-kapaċità huwa billi jeżamina l-livell ta’ l-impjiegi ta’ dawk il-kumpanniji. Referenza għaldaqsatant issir għat-tabella, ta’ hawn taħt, li għandha x’taqsam ma’ l-iżvilupp ta’ l-impjiegi.
(189)
Minħabba li l-impjiegi (u b’hekk il-kapaċità) naqsu b’mod wiesa’ mal-produzzjoni, l-utilizzazzjoni tal-kapaċità baqgħet b’mod ġenerali mingħajr tibdil matul dan il-perjodu.
Il-volum tal-bejgħ u sehem tas-suq
2001
2002
2003
2004
IP
Bejgħ (000 par)
190 134
150 389
145 087
133 127
126 555
Indiċi: 2001=100
100
79
76
70
67
Sehem tas-suq
26,5 %
23,2 %
21,7 %
19,0 %
17,7 %
Sors: informazzjoni stabbilita waqt l-istħarriġ
(190)
Minħabba li l-produzzjoni ssir skond l-ordnijiet tal-bejgħ, il-volum tal-bejgħ ta’ l-industrija Komunitarja segwa xejra ta’ tnaqqis bħal dik tal-produzzjoni. L-għadd ta’ pari mibjugħa fis-suq Komunitarju naqas b’iktar minn 60 miljun bejn l-2001 u l-perjodu ta’ l-istħarriġ, jiġifieri bi 33 %.
(191)
F’termini ta’ sehem tas-suq, dan jikkorrispondi għal telf ta’ kważi 9 punti perċentwali. Is-sehem tas-suq ta’ l-industrija Komunitarja niżel minn 26,5 % fl-2001 għal 17,7 % matul il-perjodu ta’ l-istħarriġ.
L-Impjiegi
2001
2002
2003
2004
IP
Għadd totali tal-ħaddiema
84 736
69 361
66 425
61 640
57 047
Indiċi: 2001=100
100
82
78
73
67
Sors: informazzjoni stabbilita waqt l-istħarriġ
(192)
L-impjiegi naqsu b’mod drammatiku matul il-perjodu globali meqjus. Aktar minn 27 000 impjieg intilfu fi ħdan l-industrija Komunitarja, li jirrappreżentaw tnaqqis ta’ 33 % fil-perjodu ta’ l-istħarriġ meta mqabbel mal-livell ta’ l-2001.
Il-Produttività
2001
2002
2003
2004
IP
Prodottività
3 150
3 150
3 105
3 072
3 081
Indiċi 2001=100
100
100
99
98
98
Sors: informazzjoni stabbilita waqt l-istħarriġ
(193)
Il-produttività kienet stabbilita billi l-volum tal-produzzjoni kien diviż bl-għadd tal-ħaddiema fl-industrija Komunitarja, kif qed jintwera fit-tabelli ta’ hawn fuq. Fuq din il-bażi, il-produttività ta’ l-industrija Komunitarja baqgħet stabbli b’mod relattiv matul il-perjodu meqjus.
It-tkabbir, id-daqs tal-marġni ta' dumping
(194)
Fin-nuqqas ta’ informazzjoni jew argumenti ġodda u ssostanzjati f’dan ir-rigward partikolari, il-premessi (183) u (184) tar-Regolament provviżorju huma b’hekk ikkonfermati.
L-irkupru mill-effetti tad-dumping u sussidji li saru fil-passat
(195)
Jiġi mfakkar li l-miżuri anti-dumping kontra l-importazzjoni ta’ ċertu lbies għar-riġlejn bil-parti ta’ fuq tal-ġilda jew tal-plastik li joriġinaw fir-RPĊ, l-Indoneżja u t-Tajlandja kienu imposti fi Frar 1998. Dawk il-miżuri kellhom firxa li tikkoinċidi mal-prodotti soġġetti għall-istħarriġ preżenti. B’żieda mal-pubblikazzjoni ta’ l-avviż ta’ l-iskadenza imminenti ta’ dawk il-miżuri, ma waslet l-ebda talba għal reviżjoni, u l-miżuri għaldaqstant skadew f’Marzu 2003. Fir-Regolament provviżorju, tqies li fin-nuqqas ta’ talba għal analiżi mill-ġdid, l-industrija Komunitarja kienet, dak iż-żmien, irkuprat mill-effetti tad-dumping li kien sar fil-passat.
(196)
Madankollu dan ma kienx aċċettat mill-industrija Komunitarja, minħabba li l-assenza ta’ talba għal analiżi mill-ġdid ma kienx immotivat minn xi rkupru mill-effetti tal-ħsara tad-dumping, imma, minflok, mill-fatt li l-miżuri li kien hemm fis-seħħ ma kienux effettivi biżżejjed. L-industrija Komunitarja argumentat li, kontra dak li kien stabbilit fir-Regolament provviżorju, il-qagħda ekonomika ta’ l-industrija Komunitarja ma setgħetx tirkupra b’mod sodisfaċenti għax il-miżuri li kien hemm fis-seħħ ma kienux effiċjenti biżżejjed biex ineħħu l-ħsara. Barra minn hekk, l-importazzjoni mill-pajjiżi kkonċernati minn din il-proċedura saru sinifikanti fil-perjodu 2001 sa l-2003.
(197)
Madankollu, l-industrija Komunitarja ma ssostanzjatx biżżejjed li kienet sofriet ħsara materjali matul il-perjodu 2001 sa l-2003 u kull allegazzjoni ta’ nuqqas ta’ effikaċja tal-miżuri ta’ qabel seta’ kien indirizzat minn analiżi interim, li ma ntalabx.
(198)
Dan l-argument għaldaqstant twarrab, u l-konklużjoni provviżorja li l-industrija rkuprat mill-effetti tad-dumping li sar fil-passat huwa b’hekk ikkonfermat f’dan l-istadju definittiv, jiġifieri sa l-2003 l-industrija Komunitarja ma kinitx għadha qiegħda ssofri ħsara materjali. Madankollu, wieħed għandu jinnota li mill-2004 hekk ġara.
7.3. Indikaturi mikro-ekonomiċi
Ħażna
2001
2002
2003
2004
IP
000 par
2 188
2 488
2 603
2 784
2 503
Indiċi: 2001=100
100
114
119
127
114
Sors: tweġibiet ivverifikati tal-kwestjonarju
(199)
Kif issemma diġà, il-ħażna jitqies li ftit għandha influwenza fuq l-istat ta’ l-industrija Komunitarja ta' l-ilbies għar-riġlejn fid-determinazzjoni tal-ħsara minħabba li l-produzzjoni ssir skond l-ordnijiet. Għaldaqstant, fit-teorija, ma nżammitx ħażna, u l-ħażna tinħoloq biss meta l-ordnijiet ipproċessati ma jkunux għadhom ġew ikkunsinnati u/jew iffatturati. Fuq dik il-bażi, il-livell tal-ħażna l-ewwel żdied bejn l-2001 u l-2004, jiġifieri b’27 %, u mbagħad naqas fl-aħħar ta’ l-IP. Dan it-tnaqqis matul l-IP irid jidher ukoll fil-kuntest taċ-ċikli staġjonali tas-settur. Tabilħaqq, wieħed jistenna li l-livell tal-ħażna ikun ogħla f’Diċembru milli fl-aħħar ta’ l-ewwel kwart tas-sena, jiġifieri f’dan il-każ fi tmiem l-IP.
Il-prezzijiet tal-bejgħ
2001
2002
2003
2004
IP
EUR/par
19,7
19,3
18,5
18,6
18,2
Indiċi: 2001=100
100
98
94
95
92,5
Sors: tweġibiet ivverifikati tal-kwestjonarju
(200)
Il-prezz tal-bejgħ ta’ l-unità medja naqas b’mod kontinwu matul il-perjodu meqjus. B’mod ġenerali, it-tnaqqis kien ta’ 7,5 %. It-tnaqqis fil-prezz ta’ l-industrija Komunitarja jista’ jidher limitat, speċjalment meta mqabbel mat-tnaqqis ta’ 30 % tal-prezzijiet ta’ l-importazzjoni li kienet l-oġġett ta' dumping matul il-perjodu meqjus. Għandu jitqies madankollu fil-kuntest li l-ilbies għar-riġlejn jinħadem skond l-ordnijiet, u għaldaqstant ordnijiet ġodda normalment ikunu aċċettati biss jekk il-livell tal-prezz li jikkorrispondi jippermetti li, mill-inqas, ikunu koperti l-ispejjeż. F’dan ir-rigward, issir referenza għat-tabella ta’ hawn taħt li turi li, matul l-IP, l-industrija Komunitarja ma setgħetx tnaqqas aktar il-prezzijiet tagħha mingħajr ma tidħol fit-telf.
Il-likwidità, il-qligħ u l-qligħ fuq l-investimenti
2001
2002
2003
2004
IP
Il-likwidità (000 EUR)
13 943
10 756
8 575
10 038
4 722
Indiċi: 2001=100
100
77
61
72
34
Il-qligħ % fuq id-dħul totali nett
1,6 %
1,8 %
0,2 %
1,8 %
0,5 %
Il-qligħ fuq l-investimenti
6,1 %
7,3 %
1,0 %
8,2 %
2,3 %
Sors: tweġibiet ivverifikati tal-kwestjonarju
(201)
L-indikaturi tal-qligħ li jidhru hawn fuq jikkonfermaw l-istampa deskritta fil-premessa (190) tar-Regolament provviżorju u juru tidgħjif ċar tas-sitwazzjoni finanzjarja tal-kumpanniji matul il-perjodu meqjus. Jiġi mfakkar li t-tidgħjif ġenerali kien jidher b’mod partikolari matul l-IP u jindika żviluppi kuntrarji sinifikanti matul l-ewwel kwart ta’ l-2005, jiġifieri l-aħħar kwart ta’ l-IP. Fil-fatt, il-livell diġà baxx tal-qligħ fil-bidu tal-perjodu meqjus naqas aktar b’mod drammatiku.
(202)
Fin-nuqqas ta’ informazzjoni jew argumenti ġodda ssostanzjati f’dan ir-rigward partikolari, il-premessi (191) sa (193) tar-Regolament provviżorju huma b’hekk ikkonfermati.
(203)
Il-livell ġenerali tal-qligħ baqa’ f’livell baxx matul il-perjodu meqjus ġenerali u jenfasizza l-vulnerabbiltà finanzjarja ta’ dawk l-SMEs. Kif jidher spjegat hawn taħt, il-livell tal-qligħ miksub matul il-perjodu meqjus, u b’mod speċjali matul il-perjodu mistħarreġ, huwa ferm inqas mil-livell normali tal-qligħ li l-industrija tista’ tikseb f’ċirkostanzi normali.
Il-kapaċità li jinġabar il-kapital
(204)
L-istħarriġ wera li l-ħtiġiet kapitali ta’ diversi produtturi Komunitarji kienu affettwati ħażin mill-qagħda finanzjarja diffiċli tagħhom. Dan huwa enfasizzat mill-iżvilupp tal-livell individwali tal-qligħ tagħhom u b’mod speċjali mid-deterjorament tal-likwidità tagħhom. Kif jidher hawn fuq, kumpanniji relattivament żgħar u medji ma jkunux dejjem f’qagħda li jipprovdu garanziji bankarji biżżejjed u jista' jkollhom diffikultajiet biex jiffaċċjaw l-ispejjeż finanzjarji sinifikanti li jistgħu jirriżultaw minn qagħda finanzjarja prekarja.
L-investimenti
2001
2002
2003
2004
IP
'000 EUR
8 836
11 184
6 522
4 403
4 028
Indiċi: 2001=100
100
127
74
50
46
Sors: tweġibiet ivverifikati tal-kwestjonarju
(205)
Ix-xejra ta’ l-investimenti kif stabbilita fil-premessa (194) tar-Regolament provviżorju hija kkonfermata mix-xejriet murija fit-tabella ta’ hawn fuq. L-investimenti approvati mill-kumpanniji naqsu b’aktar minn 50 % bejn l-2001 u l-IP. It-tnaqqis fl-investimenti irid jitqies fil-kuntest tad-deterjorament tal-qagħda finanzjarja tal-produtturi Komunitarji li ddaħħlu fil-kampjun.
Il-pagi
2001
2002
2003
2004
IP
Salarji u pagi medji kull persuna (EUR)
14 602
15 933
18 021
17 610
17 822
Indiċi:2001=100
100
109
123
121
122
Sors: tweġibiet ivverifikati tal-kwestjonarju
(206)
Ix-xejriet fir-Regolament provviżorju fil-premessa (196) rigward il-pagi huma kkonfermati mit-tabella ta’ hawn fuq. Fin-nuqqas ta’ informazzjoni ġdida dawn ix-xejriet huma kkonfermati.
7.4. L-argumenti tal-partijiet interessati
(207)
Diversi produtturi esportaturi argumentaw li l-marġni tal-qligħ ta’ l-industrija Komunitarja kien indikatur kruċjali tal-qagħda ħażina tal-ħsara fil-Komunità. B’mod partikolari, kien allegat li, minħabba li l-marġni tal-qligħ użat fl-istadju provviżorju bil-għan li jkun stabbilit il-livell ta’ l-eliminazzjoni tal-ħsara (jiġifieri 2 % - ara l-premessa (284) tar-Regolament provviżorju) kien konformi ma’ dak miksub minn xi kumpanniji individwali fil-kampjun, dan wera li huma ma ntlaqtux mill-ħsara fir-rigward ta’ dan l-indikatur.
(208)
Dan m’għadux rilevanti għax, wara aktar analiżi, kif stabbilit fil-premessa (292), il-marġni tal-qligħ kien aġġustat għal 6 %, biex b’hekk jirrifletti b’mod aktar adatt marġni ta’ qligħ li jista’ jinkiseb għall-produtturi Komunitarji ta' l-ilbies għar-riġlejn fin-nuqqas ta’ dumping li jagħmel ħsara. Fuq din il-bażi, il-qligħ ta’ l-industrija Komunitarja naqas b’mod ċar matul il-perjodu meqjus u tbaxxa sal-livell baxx ta’ 0,5 % fl-IP. Barra minn hekk, l-analiżi tal-ħsara titwettaq fil-livell ta’ l-industrija Komunitarja, jew kampjun tagħha, u għaldaqstant mhux b’mod individwali fil-livell tal-kumpanniji inklużi fid-definizzjoni ta’ l-industrija Komunitarja.
(209)
Diversi partijiet interessati argumentaw li l-indikaturi użati għall-analiżi tal-ħsara ma kienux kredibbli jew adatti. Huma allegaw li l-indikaturi ekonomiċi ma kienux ivverifikati u kredibbli għax - fin-nuqqas allegat ta’ koperazzjoni - huma ma jirreferux għal industrija Komunitarja valida. Huma argumentaw li l-indikaturi mikro-ekonomiċi, minħabba d-daqs limitat tal-kampjun, ma kienux rappreżentattivi. Fl-aħħar, saret referenza għax-xejriet differenti osservati bejn l-indikaturi tal-ħsara stabbiliti fil-livelli makro u mikro-ekonomiċi.
(210)
L-ewwel nett, rigward il-fatt li l-indikaturi makro-ekonomiċi ma kienux ivverifikati, għandu jiġi mfakkar li skond ir-Regolament bażiku, żjarat ta’ verifika jitħallew għad-diskrezzjoni tal-Kummissjoni, u għaldaqstant m’hemmx obbligu legali li dejjem jitwettqu żjarat ta’ verifika. Tabilħaqq l-Artikolu 16 tar-Regolament bażiku jistabbilixxi biss li l-Kummissjoni għandha, fejn tqis li huwa adatt, twettaq żjarat ta’ verifika. Dan l-argument kien għaldaqstant imwarrab. Barra minn hekk, dawn il-fatturi kienu mqabbla, bħala verifika, fejn kien possibbli, ma’ l-informazzjoni ġenerali mogħtija mill-assoċjazzjonijiet nazzjonali Komunitarji rilevanti ta' l-ilbies għar-riġlejn.
(211)
It-tieni, minħabba l-konklużjoni ta’ hawn fuq rigward id-definizzjoni ta’ l-industrija Komunitarja u r-rappreżentattività tal-kampjun, l-argumenti relatati għal dawk l-elementi twarrbu wkoll. Barra minn hekk, kif kien diġà spjegat fuq, biex ikun hemm koerenza sett wieħed biss ta’ indikaturi tal-ħsara huwa stabbilit minħabba l-konklużjonijiet definittivi, jew indikaturi makro-ekonomiċi jew indikaturi mikro-ekonomiċi. Huwa fl-aħħarnett innotat li anki jekk dawk ix-xejriet stabbiliti fl-istadju provviżorju kemm fil-livell mikro kif ukoll makro mhux dejjem urew b’mod preċiż l-istess żvilupp, madankollu huma ma wrewx xejriet diverġenti b’mod sinifikanti lanqas.
(212)
Fl-aħħar, il-partijiet interessati argumentaw ukoll li mhux il-fatturi tal-ħsara kollha juru l-ħsara, u b’mod aktar speċifiku li fil-livell individwali, l-ebda ħsara ma tista’ tkun stabbilita għall-kumpanniji magħżula fil-kampjun. L-ewwel argumenti jkollhom jitwarrbu minħabba li, skond ir-Regolament bażiku, l-ebda wieħed mill-indikaturi tal-ħsara ma jista’ bilfors jagħti gwida deċiżiva. Rigward il-fatt li s-sitwazzjoni individwali ta’ ċerti produtturi ma rrelevatx ħsara, huwa enfasizzat li dan mhux rilevanti minħabba li, skond l-Artikolu 3(1) tar-Regolament bażiku, l-analiżi tal-ħsara titwettaq fil-livell ta’ l-industrija Komunitarja, jew kampjun tagħha, u għaldaqstant mhux fil-livell tal-kumpanniji inividwali inklużi fid-definizzjoni ta’ l-industrija Komunitarja.
8. KONKLUŻJONI DWAR IL-ĦSARA
(213)
Isegwi minn dak ta’ hawn fuq, li l-konklużjoni provviżorja li l-industrija Komunitarja ġarrbet ħsara materjali skond it-tifsira ta’ l-Artikolu 3(5) tar-Regolament bażiku hija b’hekk ikkonfermata.
(214)
B’mod aktar speċifiku, huwa kkonfermat li fil-livell ta’ l-indikaturi makro-ekonomiċi, jiġifieri fil-livell ġenerali ta’ l-industrija Komunitarja, il-ħsara mmaterjalizzat l-aktar f’termini ta’ tnaqqis fil-volum tal-bejgħ u s-sehem tas-suq. Minħabba li l-ilbies għar-riġlejn jinħadem skond l-ordnijiet, dan kellu wkoll impatt negattiv dirett fuq il-livell tal-produzzjoni u l-impjiegi fil-Komunità.
(215)
Barra minn hekk, huwa kkonfermat ukoll li fil-livell ta’ l-elementi mikro-ekonomiċi l-qagħda b’mod wiesa’ hija ta’ ħsara. Per eżempju, il-kumpanniji mdaħħla fil-kampjun niżlu fl-aktar livell baxx possibbli ta’ qligħ matul l-2003, li, madankollu jista' jkun b’mod parzjali spjegat mill-prattika preċedenti tagħhom ta’ investiment relattivament qawwi (minħabba d-deprezzament tal-qligħ). Madankollu, il-livell tal-qligħ tagħhom naqas wara minkejja tnaqqis sinifikanti fl-investiment u, fil-fatt, matul l-IP kien fl-iktar livell baxx matul il-perjodu meqjus bl-eċċezzjoni ta’ l-2003, jiġifieri ‘l bogħod minn kull livell aċċettabbli u, fl-assenza ta’ fatturi oħra, bħal ma hu investiment preċedenti qawwi, li jistgħu joffru spjegazzjoni, ta’ ħsara materjali b’mod ċar. Bl-istess mod, il-likwidità segwiet xejra ta’ tnaqqis perikoluż u laħqet l-aktar livell baxx matul l-IP, f’livell li jista’ jitqies biss bħala ta’ ħsara materjali. Il-kumpanniji fil-kampjun, matul l-IP, ma kienux aktar f’pożizzjoni li jnaqqsu aktar il-livelli tal-prezz tagħhom mingħajr ma jġarrbu t-telf. Fil-każ ta’ kumpanniji relattivament żgħar u medji, it-telf ma jistax ikun sostnut għal perjodu sinifikanti mingħajr ma jkollhom bilfors jagħlqu. B’mod ġenerali, għalkemm qabel l-2004 l-qagħda ta’ l-industrija Komunitarja tista’ tkun ikkwalifikata biss bħala ta’ ħsara, mill-2004 l-industrija Komunitarja ġarrbet b’mod ċar ħsara materjali.
F. IL-KAWŻALITÀ
1. L-EFFETTI TA’ L-IMPORTAZZJONI LI KIENET L-OĠĠETT TA' DUMPING
(216)
Is-sehem tas-suq ta’ l-industrija Komunitarja u dik tal-pajjiżi kkonċernati, inkluż l-ilbies għar-riġlejn tat-tfal, żviluppa kif ġej:
2001
2002
2003
2004
IP
Pajjiżi kkonċernati
9,3 %
11,5 %
16,3 %
19,1 %
23,2 %
Industrija Komunitarja
26,5 %
23,2 %
21,7 %
19,0 %
17,7 %
(217)
Ċerti partijiet interessati kkontestaw il-konklużjoni tal-Kummissjoni li kien hemm biżżejjed koinċidenza fiż-żmien bejn iż-żieda fis-sehem tas-suq ta’ l-importazzjoni li kienet oġġett ta' dumping, u t-tnaqqis fis-sehem tas-suq ta’ l-industrija Komunitarja. Huma wrew li meta l-prodotti Ċiniżi u Vjetnamiżi importati kisbu l-akbar żidiet tagħhom fis-sehem tas-suq, l-industrija Komunitarja għaddiet minn tnaqqis iżgħar fis-sehem tas-suq, u viċi versa. Huma argumentaw ukoll li s-sehem tas-suq tal-kwerelanti ma ttiħidx mill-pajjiżi kkonċernati, kif wieħed jista’ jara meta janalizza l-iżvilupp tas-sehem tas-suq tal-pajjiżi terzi l-oħra.
(218)
Assoċjazzjoni ta’ l-importaturi argumentat ukoll li l-importazzjoni li kienet l-oġġett ta' dumping mill-pajjiżi kkonċernati ma ħolqitx ħsara lill-industrija Komunitarja minħabba li l-ilbies għar-riġlejn importat ma jikkompetix ma' l-ilbies għar-riġlejn maħdum fil-Komunità.
(219)
Rigward il-koinċidenza fiż-żmien, fl-analiżi tal-kawżali tista’ titqies li m’hijiex meħtieġa korrelazzjoni perfetta bejn l-iżvilupp ta’ l-importazzjoni mixtrija taħt il-prezz u s-sitwazzjoni ta’ l-industrija Komunitarja. Tabilħaqq, hija prattika stabbilita u rikonoxxuta legalment li, bħal fil-każ preżenti, koinċidenza sempliċi ta’ żieda fl-importazzjoni mixtrija taħt il-prezz bi kwantitajiet sinifikanti, li twaqqa’ l-prezzijiet ta’ l-industrija Komunitarja, u l-qagħda li tiżdied fl-inċertezza ta’ l-industrija Komunitarja, hija indikatur ċar ta’ kawżali. Fil-każ preżenti, u kif stabbilit b’mod ċar fil-premessi (203) sa (209) tar-Regolament provviżorju, din il-koinċidenza fiż-żmien ma tistax tkun miċħuda li seħħet. Barra minn hekk, il-koinċidenza rigward it-tibdil fis-sehem tas-suq mill-2003 sa l-2004 hija anki kważi simetrika. Barra minn hekk, il-fatt li żieda fis-sehem tas-suq ta’ l-importazzjoni li kienet l-oġġett ta' dumping kienet f’xi okkażjonijiet matul il-perjodu meqjusa ogħla mit-telf tas-sehem tas-suq ta’ l-industrija Komunitarja b’mod sempliċi jirreleva l-fatt li ż-żieda fl-importazzjoni li kienet l-oġġett ta' dumping mhux biss seħħet bi ħsara għall-industrija Komunitarja imma anki bi ħsara għal partijiet oħra involuti fis-suq Komunitarju.
(220)
L-argument li l-ilbies għar-riġlejn importat ma kkompetiex ma' l-ilbies għar-rġilejn maħdum fil-Komunità twarrab ukoll fuq il-bażi tal-konklużjoni ta’ hawn fuq rigward id-definizzjoni tal-prodott ikkonċernat u l-prodott simili, jiġifieri li l-ilbies għar-riġlejn importat mill-pajjiżi kkonċernati jikkompeti fil-livelli kollha, jiġifieri fil-firxiet kollha u fit-tipi kollha, ma' l-ilbies għar-riġlejn maħdum u mibjugħ mill-industrija Komunitarja, u li l-kanali tal-bejgħ tiegħu huma b’mod ġenerali identiċi. Barra minn hekk, l-istħarriġ wera b’mod ċar li l-produtturi u l-esportaturi Komunitarji jikkompetu għall-bejgħ fis-suq Komunitarju.
(221)
Fin-nuqqas ta’ aktar kummenti, il-konklużjonijiet tal-premessa (209) tar-Regolament provviżorju huma b’hekk ikkonfermati: l-importazzjoni li kienet l-oġġett ta' dumping għandha rwol determinanti fil-ħsara materjali mġarrba mill-industrija Komunitarja.
2. L-EFFETI TA’ FATTURI OĦRA
2.1. Kummenti mill-partijiet interessati
(222)
Wara l-impożizzjoni tal-miżuri provviżorji, diversi partijiet interessati argumentaw li l-ħsara materjali mġarrba kienet ikkawżata minn fatturi oħra. Dawk il-partijiet rreferew għal argumenti li kienu saru diġà fi stadju aktar bikri, u li kienu indirizzati kif jixraq fir-Regolament provviżorju. B’mod aktar speċifiku, dawk l-argumenti rreferew għar-rendiment ta’ l-esportazzjoni ta’ l-industrija Komunitarja, l-importazzjoni minn pajjiżi terzi oħra, l-effett tat-tneħħija tal-kwota fuq l-esportazzjoni miċ-Ċina, l-effett taċ-ċaqliq fir-rati tal-kambju, ir-rilokazzjoni tal-produtturi Komunitarji, u l-allegat nuqqas strutturat ta’ kompettitività ta’ l-industrija Komunitarja. Madankollu ma ngħatawx elementi ġodda, u għaldaqstant il-konklużjonijiet ewlenin stabbiliti fir-Regolament provviżorju huma ċċarati/mwessgħa, fejn kien meħtieġ, hawn taħt.
2.2. Ir-rendiment fl-esportazzjoni ta’ l-industrija Komunitarja
(223)
Ċerti partijiet interessati tennew l-argumenti tagħhom li l-qagħda ekonomika ħażina ta’ l-industrija Komunitarja ta' l-ilbies għar-riġeljn kienet ikkawżata minn deterjorament fir-rendiment ta’ l-esportazzjoni tagħha.
(224)
F’dan ir-rigward, wieħed jinnota li deterjorament allegat fir-rendiment ta’ l-esportazzjoni, jekk kien hemm, ma jkollux impatt fuq il-maġġoranza ta’ l-indikaturi analizzati fuq, bħal ma huma l-volum tal-bejgħ, is-sehem tas-suq u t-tnaqqis fil-prezzijiet, għax dawk il-fatturi kienu stabbiliti fil-livell tal-bejgħ fil-Komunità. Il-figuri għall-produzzjoni ingħataw fuq bażi ġenerali minħabba li ma setgħet issir l-ebda distinzjoni bejn il-prodotti ddestinati għas-suq Komunitarju u dawk għal barra l-Komunità. Minħabba li l-ilbies għar-riġlejn ikun maħdum skond l-ordnijiet, kull tnaqqis fil-bejgħ jissarraf bilfors fi tnaqqis simili fil-produzzjoni, u minħabba li l-maġġoranza kbira tal-produzzjoni hija maħsuba għall-bejgħ fis-suq Komunitarju, il-konklużjoni provviżorja li l-parti maġġuri tat-tnaqqis fil-produzzjoni hija rrelatata għall-ħsara mġarrba fis-suq Komunitarju, hija kkonfermata.
(225)
Tant hu hekk li, matul il-perjodu meqjus, it-tnaqqis fil-volum tal-bejgħ fis-suq Komunitarju (- 34 %) jikkorispondi għat-tnaqqis fil-produzzjoni matul l-istess perjodu (- 33 %).
(226)
L-argument għaldaqstant twarrab, u kien konkluż b’mod definittiv li r-rendiment fl-esportazzjoni ta’ l-industrija Komunitarja ma kkawża l-ebda ħsara materjali.
2.3. L-importazzjoni minn pajjiżi terzi oħra
(227)
L-importazzjoni minn pajjiżi terzi, inklużi l-ilbies għar-riġlejn tat-tfal, żviluppat kif ġej:
Sehem tas-suq
2001
2002
2003
2004
IP
Varjanti 01/IP (punti %)
Rumanija
5,7 %
7,1 %
7,5 %
7,0 %
6,9 %
+1,2
Indja
3,6 %
4,5 %
4,9 %
5,9 %
5,7 %
+2,1
Indoneżja
2,7 %
2,4 %
2,0 %
2,0 %
2,0 %
-0,7
Brażil
1,2 %
1,4 %
1,7 %
2,2 %
2,5 %
+1,3
Makaw
1,2 %
1,7 %
2,2 %
3,2 %
2,4 %
+1,2
Tajlandja
1,0 %
1,0 %
1,2 %
1,3 %
1,3 %
+0,3
Pajjiżi oħra
9,0 %
10,7 %
10,9 %
12,5 %
11,5 %
+2,5
Prezzijiet medji (EUR/par)
2001
2002
2003
2004
IP
Varjanti 2001/IP
Rumanija
13,8
14,6
14,8
15,0
14,9
+8 %
Indja
11,3
11,3
10,3
10,2
10,2
-10 %
Indoneżja
11,2
10,4
9,8
8,6
8,7
-23 %
Brażil
16,8
15,7
13,5
13,0
12,6
-25 %
Makaw
12,9
11,5
10,6
10,2
10,5
-18 %
Tajlandja
14,4
12,9
11,8
11,4
11,2
-22 %
Pajjiżi oħra
14,8
14,3
13,6
12,4
12,7
-14 %
(228)
Wieħed għandu jinnota li l-ebda wieħed mill-pajjiżi inklużi (minn total ta’ aktar minn 150 pajjiż differenti) fil-filliera li għandha x’taqsam ma’ pajjiżi oħra fit-tabella ta’ fuq, ma kellu aktar minn 2 % ta’ l-importazzjoni ġenerali tal-Komunità matul l-IP.
(229)
Għaldaqstant wieħed jista’ jikkonferma li b’mod individwali, l-ebda wieħed mill-pajjiżi elenkat hawn fuq ma żied b’mod sinifikanti s-sehem tas-suq tiegħu matul il-perjodu meqjus, li l-livell assolut tas-sehem tas-suq tagħhom baqa’ ferm ‘l isfel minn dak tal-pajjiżi kkonċernati, u li żvilppaw b’mod differenti ukoll. Rigward il-prezzijiet, dawn għandhom jitqiesu fid-dawl ta’ l-evoluzzjoni indikata hawn fuq tal-volum ta’ l-importazzjoni, u anki mal-fatt li huma naqsu b’mod inqas meta mqabbla mal-prezzijiet tal-pajjiżi kkonċernati, imma b’mod speċjali l-livell tal-prezz assolut tagħhom matul il-perjodu meqjus b’mod ġenerali baqa’, ħlief għal eċċezzjoni waħda, bħala medja ferm ogħla mil-livell tal-prezzijiet ta’ l-importazzjoni li kienet l-oġġett ta' dumping.
(230)
Minħabba r-raġunijiet mogħtija hawn fuq, huwa konkluż b’mod definittiv li l-importazzjoni minn pajjiżi terzi oħra ma affettwatx b’mod materjali l-qagħda ta’ l-industrija Komunitarja.
2.4. Ċaqliq fir-rata tal-kambju
(231)
Diversi produtturi esportaturi u importaturi tennew l-argumenti tagħhom li l-ħsara mġarrba mill-industrija Komunitarja kienet ikkawżata miż-żieda fil-valur ta’ l-euro mqabbla ma' l-USD li ġabet magħha tnaqqis sinifikanti fil-prezz ta’ l-importazzjoni.
(232)
Ma ngħataw l-ebda elementi ġodda, u għaldaqstant issir referenza għall-premessi (220) sa (225) tar-Regolament provviżorju. Wieħed għandu jinnota wkoll li, anki kieku wieħed kellu jaċċetta li ċ-ċaqliq fir-rata tal-kambju kellu effett fuq il-prezzijiet ta’ l-importazzjoni, il-volum waħdu ta’ l-importazzjoni kkonċerata kien ta’ daqs hekk kbir li kkawża ħsara materjali lill-industrija Komunitarja.
2.5. It-tneħħija tal-kwota
(233)
Ma ngħataw l-ebda elementi ġodda f’dak ir-rigward. Madankollu wieħed għandu jinnota li minħabba l-aċċellerazzjoni ta’ l-importazzjoni matul l-aħħar kwart ta’ l-IP, dan jista’ tabilħaqq ikun iggrava l-effetti ta’ ħsara minn dik l-importazzjoni li kienet l-oġġett ta' dumping.
2.6. Il-kwerelanti naqsu milli jimmodernizzaw, huma fframmentati ħafna u għandhom l-ispejjeż tax-xogħol għolja
(234)
Ma tressqu l-ebda elementi ġodda f’dak ir-rigward. Wieħed għandu wkoll jinnota li l-marġni ta' dumping huma komparattivament għoljin (jiġifieri anki ogħla mill-marġni tat-twaqqigħ fil-preżż). Fi kliem ieħor, l-esportazzjoni kkonċernata li kienet l-oġġett ta' dumping tikkompeti ma’ l-industrija Komunitarja mhux fuq il-livell tal-vantaġġi naturali, imma fuq il-bażi ta’ prattika li hija azzjonabbli mir-regoli tal-kummerċ internazzjonali. Fin-nuqqas ta' dumping, il-prezzijiet ta’ l-importazzjoni kkonċernata jkunu ħafna aktar ogħla u l-industrija Komunitarja kienet tkun f’qagħda kompettittiva ferm aktar b’saħħitha quddiem din l-importazzjoni.
2.7. Ir-rilokazzjoni tal-produzzjoni ta’ l-industriji tal-KE ta' l-ilbies għar-riġlejn
(235)
Produtturi esportaturi differenti u assoċjazzjoni ta’ l-importaturi argumentaw li l-effett tar-rilokazzjoni tal-produtturi tal-KE fuq il-qagħda ta’ l-industrija Komunitarja ma kinitx indirizzata biżżejjed fir-Regolament provviżorju.
(236)
Huma kkritikaw b’mod partikolari l-figuri mogħtija fil-premessa (171) tar-Regolament provviżorju, li għandhom x’jaqsmu mas-settur ġenerali tal-Komunità ta' l-ilbies għar-riġlejn, minħabba li dawk il-figuri jinkludu data relatata għall-produtturi Komunitarji li bidlu l-lokazzjoni tal-produzzjoni. F’dan ir-rigward, issir referenza għall-paragrafu ta’ fuq li jikkonferma li l-premessi (169) sa (173) tar-Regolament provviżorju ingħataw bħala informazzjoni biss, u għaldaqstant m’humiex legalment rilevanti fil-kuntest tal-konklużjonijiet definittivi dwar il-ħsara. Għaldaqstant huwa kkonfermat ukoll li dawk il-produtturi li bidlu għal kollox il-lokazzjoni tal-produzzjoni tagħhom għal barra l-Komunità m’humiex inklużi fid-definizzjoni ta’ l-industrija Komunitarja, u għaldaqstant il-firxa tal-ħsara li dawk il-kumpanniji setgħu kkawżaw lill-industrija Komunitarja hija analizzata flimkien ma’ l-impatt ta’ l-importazzjoni minn pajjiżi terzi oħra.
(237)
Rigward il-każ ta’ dawk il-kumpanniji li parzjalment bidlu l-lokazzjoni tal-produzzjoni tagħhom, jiġifieri billi jixtru wkoll l-ilbies għar-riġlejn minn sorsi mhux Komunitarji, jiġi mfakkar li l-analiżi tal-ħsara saret b’mod esklussiv fir-rigward tad-data dwar il-produzzjoni tagħhom proprja fil-Komunità. Għaldaqstant, il-firxa tal-ħsara li dan ix-xiri seta’ wkoll ikkawżalhom għandu jitqies ukoll fil-kuntest ta’ l-analiżi dwar l-importazzjoni minn pajjiżi terzi oħra.
(238)
Fl-aħħar, għal dawk il-kumpanniji li żiedu jew bdew l-importazzjoni ta’ partijiet ta’ lbies għar-riġlejn (per eżempju l-parti ta’ fuq) fil-Komunità, dik l-importazzjoni ma tistax titqies li affettwat b’mod negattiv il-maġġoranza ta’ l-indikaturi tal-ħsara bħall-produzzjoni, il-bejgħ, il-qligħ, eċċ. minħabba r-raġunijiet spjegati fuq. Huwa veru, kif irrilevat minn xi partijiet interessati, li dan seta’ wassal għal tnaqqis fl-impjiegi fil-Komunità, imma dan għandu jitqies bħala att ta’ awto-difiża mill-kumpanniji li kienu qed jiffaċċjaw importazzjoni li kienet qed tiżdied b’rata għolja bi preżżijiet li kienu l-oġġett ta' dumping fis-suq Komunitarju u b’hekk relatata ma' l-eżistenza ta' dumping aktar milli xi ħsara li huma ġabu fuqhom infushom.
3. IL-KONKLUŻJONI DWAR IL-KAWŻALI
(239)
L-argumenti tal-partijiet interessati għaldaqstant twarrbu, u r-riżultati u l-konklużjonijiet tar-Regolament provviżorju kienu kkonfermati.
(240)
Huwa għaldaqstant konkluż b’mod definittiv li l-importazzjoni li kienet l-oġġett ta' dumping li toriġina fil-pajjiżi kkonċernati kkawżat ħsara materjali lill-industrija Komunitarja fi ħdan it-tifsira ta’ l-Artikolu 3(6) tar-Regolament bażiku, u minħabba l-analiżi li ddistingwit u sseparat kif jixraq l-effetti tal-fatturi magħrufa kollha fuq il-qagħda ta’ l-industrija Komunitarja mill-effetti ta’ ħsara ta’ l-importazzjoni li kienet l-oġġett ta' dumping, dawn il-fatturi l-oħra bħala tali ma reġġgħux lura l-fatt li l-ħsara materjali evalwata trid tkun attribwita lill-importazzjoni li kienet l-oġġett ta' dumping.
G. L-INTERESS KOMUNITARJU
(241)
Saret analiżi dwar jekk, minħabba l-kummenti u/jew l-elementi addizzjonali mogħtija mill-partijiet interessati wara l-impożizzjoni tar-Regolament provviżorju, għandhiex tkun immodifikata l-konklużjoni provviżorja li l-interess tal-Komunità jeżiġi intervent bħala prevenzjoni kontra d-dumping li jagħmel ħsara.
1. L-INTERESS TA’ L-INDUSTRIJA KOMUNITARJA
(242)
Ċerti importaturi u produtturi esportaturi argumentaw li l-impożizzjoni tal-miżuri mhux se tkun fl-interess ta’ l-industrija Komunitarja. Dan l-argument huwa bbażat l-aktar fuq l-argumenti li l-produzzjoni tal-kwerelanti tikkomplimenta l-importazzjoni mill-pajjiżi kkonċernati, li l-impożizzjoni ta' miżuri anti-dumping tikkawża bdil kbir tal-lokazzjoni ta’ l-importazzjoni mill-pajjiżi kkonċernati għal pajjiżi terzi oħra, u li fl-aħħar il-ħsara mġarrba mill-industrija Komunitarja ma kinitx ikkawżata minn dumping u li l-kwerelanti tilfu s-sehem tas-suq fuq perjodu ta’ ħafna snin allegatament minħabba fatturi oħra għajr id-dumping.
(243)
L-ewwel nett wieħed għandu jinnota li r-Regolament provviżorju u l-analiżi ta’ hawn fuq stabbilixxew b’mod ċar l-eżistenza ta’ ħsara lill-industrija Komunitarja kkawżata mid-dumping, li mill-2004 bdiet titqies bħala ħsara materjali mġarrba minħabba l-prattiċi tad-dumping mill-pajjiżi kkonċernati. Għaldaqstant fil-prinċipju wieħed jistenna li t-tneħħija tal-ħsara materjali kkawżata mid-dumping ikun fl-interess ta’ l-industrija Komunitarja.
(244)
L-allegazzjoni li l-produzzjoni tal-kwerelanti sempliċiment tikkomplimenta l-importazzjoni twarrbet minħabba l-konklużjonijiet ta’ hawn fuq li l-prodott ikkonċernat jikkompeti mal-prodott simili maħdum u mibjugħ fil-Komunità. Il-fatt li l-industrija Komunitarja ressqet ilment kontra l-importazzjoni tal-prodott ikkonċernat jissuġġerixxi wkoll li sseħħ kompetizzjoni bejn il-prodotti maħduma fil-Komunità u dawk importati mill-pajjiżi kkonċernati.
(245)
L-argument rigward kull tibdil fil-lokazzjoni ta’ l-importazzjoni kien sar qabel diġà, u qed issir referenza għall-premessa (241) tar-Regolament provviżorju fejn kien konkluż li l-fatt li l-importaturi jistgħu jiċċaqalqu għall-pajjiżi fornituri oħra b’mod ċert m’hijiex raġuni valida biex ma tittiħidtx azzjoni kontra d-dumping li jagħmel ħsara materjali, u li huwa dejjem impossibbli li wieħed jantiċipa l-firxa ta’ dan iċ-ċaqliq, u lanqas tal-kondizzjonijiet ta’ dik l-importazzjoni, jiġifieri jekk kienx l-oġġett ta' dumping jew le.
(246)
Fir-rigward ta’ l-aħħar argument, issir referenza għall-analiżi dwar il-kawżali ta’ hawn fuq fejn kien eżaminat l-impatt tal-fatturi barra d-dumping. Huwa ċar li t-tnaqqis fil-volum tal-produzzjoni ta’ l-industrija Komunitarja ta' l-ilbies għar-riġlejn, u għalhekk it-tnaqqis fis-sehem tas-suq, kien aċċellerat meta feġġet l-importazzjoni li kienet l-oġġett ta' dumping. Dan b’mod ovvju jkollu jkun il-każ f’sitwazzjoni ta’ konsum Komunitarju stabbli.
(247)
Fin-nuqqas ta’ aktar kummenti ssostanzjati, ir-riżultati provviżorji huma kkonfermati, u huwa konkluż b’mod definittiv li l-impożizzjoni tal-miżuri anti-dumping se tippermetti lill-industrija Komunitarja li tirkupra mill-effetti li nstabu li ġejjin mill-ħsara materjali kkawżata mid-dumping.
2. L-INTERESS TA’ L-OPERATURI EKONOMIĊI OĦRA
2.1. L-interess tal-konsumaturi
(248)
Kif seħħ fl-istadju provviżorju, ma waslu l-ebda sottomissjonijiet mill-organizzazzjonijiet tal-konsumaturi wara l-pubblikazzjoni tad-dħul tal-miżuri provviżorji. Il-konklużjoni provviżorja li l-prezzijiet ta' l-ilbies għar-riġlejn tal-ġilda għall-konsumaturi se jkunu affettwati biss b’mod marġinali mid-dħul tal-miżuri definittivi għaldaqstant ma kinitx ikkontestata mill-ebda assoċjazzjoni li tirrappreżenta l-interess tal-konsumaturi.
(249)
Ċerti produtturi esportaturi argumentaw li huma ma qablux mar-riżultati rigward l-impatt limitat tal-miżuri fuq il-konsumaturi, u li dawk il-miżuri se jirriżultaw f’żieda kbira fl-ispejjeż tal-familji.
(250)
L-importaturi argumentaw ukoll li l-prezzijiet għall-konsumaturi se jiżdiedu minħabba l-miżuri definittivi, u li din iż-żieda fil-prezz tista’ anki tilħaq il-perċentwali ta’ dazju ad valorem. Dan l-argument huwa bbażat fuq l-allegazzjoni li l-importaturi s-soltu jżiedu l-marġni tagħhom mal-prezz ta’ l-importazzjoni mniżżla l-art, inklużi d-dazji, u għaldaqstant fost elementi oħra, huma jżidu l-marġni tagħhom anki fuq id-dazji anti-dumping. Min-naħa l-oħra, ċerti importaturi argumentaw li huma ma jkunux f’qagħda li jgħaddu d-dazji lill-konsumanturi, minħabba li huma l-konsumaturi li jiffissaw il-livell tal-prezzijiet, u li għaldaqstant il-konsumaturi ma jixtrux ċertu lbies għar-riġlejn jekk jaqbeż ċertu prezz.
(251)
L-ewwel nett, il-produtturi esportaturi m’għandhomx pożizzjoni fuq l-interess tal-Komunità taħt ir-regoli kurrenti. Il-punti tagħhom madankollu kienu analizzati biex ix-xogħol ikun sħiħ. Wieħed għandu jenfasizza li dawk il-partijiet li ma qablux mar-riżultati tal-Kummissjoni rigward l-impatt tal-miżuri fuq il-konsumaturi, madankollu ma taw l-ebda data jew informazzjoni speċifika bħala appoġġ għall-argumenti tagħhom. Minflok, kif kien spjegat fuq, huma saħansitra taw stqarrijiet kontradittorji fejn argumentaw li d-dazji se jkunu mgħoddija b’mod sħiħ lill-konsumaturi (u anki aktar biż-żieda tal-marġni anki fuq id-dazji) jew li mhux se jkun possibbli li jingħadda lill-konsumaturi l-effetti tad-dazji. Għaldaqstant l-argumenti tagħhom ma tqisux li kienu suffiċjenti biex ibiddlu r-riżultati provviżorji.
(252)
Barra minn hekk, ċerti produtturi esportaturi argumentaw li d-dħul tal-miżuri se jillimita b’mod sinifikanti l-għażla tal-konsumaturi. Dan l-argument huwa bbażat fuq l-allegazzjoni li ċerti tipi ta’ lbies għar-riġlejn tal-ġilda jinħadmu biss fiċ-Ċina u l-Vjetnam, li allegatament id-dazji anti-dumping se jirriżultaw f’deċiżjoni li ċerti tipi ta’ lbies għar-riġlejn ma jinħadmux u li l-produtturi Komunitarji ma jkollhomx il-kapaċità li jfornu lis-suq Komunitarju b’dawk it-tipi.
(253)
Dawn l-allegazzjonijiet ta’ għażla mnaqqsa ta' l-ilbies għar-riġlejn kienu diġà saru qabel u kienu indirizzati fil-premessa (246) tar-Regolament provviżorju. Barra minn hekk, l-argument li ċerti tipi ta’ lbies għar-riġlejn ma jinħadmux aktar u li l-produtturi Komunitarji ma jkollhomx kapaċità biżżejjed biex jissostitwixxu n-nuqqsijiet allegati hija allegazzjoni biss li ma kinitx appoġġjata minn fatti jew provi oġġettivi, u għaldaqstant twarrbet.
(254)
Fl-aħħar, l-esklużjoni ta' l-ilbies għar-riġlejn tat-tfal tqieset mill-ġdid minħabba l-argumenti mressqa mill-industrija Komunitarja.
(255)
Għalkemm din l-esklużjoni kienet b’mod ġenerali milqugħa tajjeb mill-produtturi esportaturi u l-importaturi, fin-nuqqas ta’ reazzjoni minn xi organizzazzjoni tal-konsumaturi, ma waslet l-ebda prova jew konferma oħra li turi li l-effett tad-dħul ta’ miżuri dwar l-ilbies għar-riġlejn tat-tfal se jkun differenti mill-effett li jkollhom fuq l-ilbies għar-riġlejn ta’ l-adulti.
(256)
L-industrija Komunitarja, min-naħa l-oħra, ikkontestat l-esklużjoni taż-żraben tat-tfal mill-firxa tal-miżuri anti-dumping provviżorji u rreferiet għall-fatt li kien hemm produzzjoni ta’ lbies għar-riġlejn tat-tfal fil-Komunità u li kien ġie stabbilit li kien hemm dumping ta’ lbies għar-riġlejn tat-tfal li kkawża ħsara.
(257)
Ir-riżultati definittivi rigward l-istatus taż-żraben tat-tfal fil-proċedura preżenti jwasslu għall-konklużjoni li ġejja. L-ewwel nett, analiżi oħra li wasslet għal riżultati definittivi wriet li l-ilbies għar-riġlejn tat-tfal għandu jkun inkluż fid-definizzjoni tal-prodott ikkonċernat, jiġifieri li t-tipi kollha tal-prodott ikkonċernat għandhom jitqiesu li jifformaw prodott waħdieni, u għaldaqstant fil-prinċipju miżuri anti-dumping għandhom jgħoddu għat-totalità tal-prodott ikkonċernat. It-tieni, kienu vvalutati mill-ġdid l-argumenti biex iż-żraben tat-tfal ikunu esklużi b’mod provviżorju mill-firxa tal-miżuri minħabba l-interess tal-Komunità kif stabbilit fil-premessi (250) sa (252) tar-Regolament provviżorju, jiġifieri t-tibdil aktar spiss taż-żraben tat-tfal u, għaldaqstant, l-impatt finanzjarju ogħla tal-miżuri anti-dumping fuq il-qagħda finanzjarja tal-familja medja Ewropea. F’dan ir-rigward, kien stabbilit li bħala medja l-prezzijiet ta’ l-importazzjoni taż-żraben tat-tfal huma, skond l-istatistika ta’ l-Eurostat, b’mod ġenerali sostanzjalment inqas, mill-prezzijiet ta’ l-importazzjoni taż-żraben ta’ l-adulti (aktar minn 33 %). Għaldaqstant, l-impatt ta’ dazju ad valorem anti-dumping fuq iż-żraben tat-tfal ikun b’mod proporzjonali inqas. Barra minn hekk, ir-riżultati definittivi jwasslu b’mod ġenerali għal livelli ta’ dazju definittivi aktar baxxi mill-miżuri fl-istadju provviżorju. Dan, mill-ġdid, iwassal biex l-impatt finanzjarju tal-miżuri jkun aktar baxx. Barra minn hekk, kif diġà kien stabbilit fil-premessa (249) tar-Regolament provviżorju m’huwiex meqjus probabbli li l-konsumaturi jkollhom iġorru l-piż kollu tal-miżuri li jista’ jkun hemm. L-ebda parti interessata ma pprovdiet provi ssostanzjati li jistgħu jappoġġjaw fehma differenti. F’dan il-kuntest, wieħed jinnota li l-organizzazzjonijiet tal-konsumaturi ma għamlu l-ebda kumment, li jissuġerixxi li l-impatt tal-miżuri - indipendentement minn jekk għandux x’jaqsam ma' l-ilbies għar-riġlejn tat-tfal jew ta’ l-adulti - b’mod effettiv m’huwiex ta’ tħassib reali rigward l-interessi tal-konsumaturi. Meta wieħed iqis l-analiżi ta’ fuq, jidher ċar li l-esklużjoni definittiva taż-żraben tat-tfal mill-miżuri ma tistax tkun iġġustifikata. Minħabba f’hekk m’hemmx prova li turi, meta wieħed jindirizza l-impożizzjoni ta’ miżuri definittivi li jneħħu l-ħsara materjali kkawżata mill-prattiċi ta' dumping, li l-interessi tal-konsumaturi huma akbar mill-interessi ta’ l-industrija Komunitarja.
(258)
Għal dawk ir-raġunijiet, l-argument kien aċċettat u b’hekk huwa kkonfermat li, minħabba dak li ntqal fuq, id-dħul ta’ miżuri definittivi rigward il-prodott ikkonċernat, inklużi l-ilbies għar-riġlejn tat-tfal, ma jkunx kontra l-interess ġenerali tal-konsumaturi.
2.2. L-interess tad-distributuri/bejjiegħa bl-imnut
(259)
Jiġi mfakkar li fl-istadju provviżorju, għadd limitat biss ta’ sottomissjonijiet kienu waslu mid-distributuri/bejjiegħa bl-imnut jew organizzazzjonijiet tad-distributuri/bejjiegħa bl-imnut: sottomissjoni waħda kienet waslet minn konsorzju ta’ bejjiegħa bl-imnut minn Stat Membru wieħed, u tweġibiet għal kwestjonarju kienu waslu minn tliet importaturi li għandhom ukoll in-netwerk tad-distribuzzjoni tagħhom stess, li jinkludu żewġ gruppi ta’ supermarkets. Wieħed biss minn dawn l-erba’ partijiet bagħat kummenti wara l-impożizzjoni tal-miżuri provviżorji, u l-ebda distributur jew bejjiegħ bl-imnut individwali addizzjonali ma bagħat xi kumment ieħor.
(260)
Assoċjazzjoni ta’ l-importaturi li kkoperat fl-istħarriġ mill-bidu tal-proċedura kkontestat il-konklużjoni li għadd limitat biss ta’ sottomissjonijiet kienu waslu, minħabba li din l-assoċjazzjoni tirrappreżenta kumpanniji li huma wkoll distributuri u bejjiegħa bl-imnut minbarra l-funzjoni tagħhom ta’ importaturi. Hija argumentat ukoll li mill-inqas tnejn mill-membri tagħha, lokalizzati f’żewġ Stati Membri differenti fornew informazzjoni ddettaljata lill-Kummissjoni.
(261)
Il-Kummissjoni tagħraf li din l-assoċjazzjoni tirrappreżenta kumpanniji li kultant ikollhom ukoll in-netwerk tad-distribuzzjoni tagħhom stess, u l-konklużjoni rigward l-għadd tas-sottomissjonijiet għandha tabilħaqq tkun sfumata f’dak ir-rigward. Madankollu, il-funzjoni primarja ta’ dawk il-kumpanniji huwa li jimportaw l-ilbies għar-riġlejn. B’mod essenzjali, madankollu, l-ebda data preċiża u verifikabbli, barra dik fornuta mit-tliet kumpanniji msemmija fuq, ma kienet pprovduta mid-distributuri u l-bejjiegħa bl-imnut lill-Kummissjoni, sabiex tivvaluta l-qagħda ekonomika tagħhom u sa fejn se jkunu affettwati finanzjarjament mill-miżuri. U prinċipalment fuq il-bażi ta’ din l-informazzjoni biss li l-Kummissjoni hija f’qagħda li twettaq analiżi ddettaljata.
(262)
Fir-rigward tal-koperazzjoni allegata taż-żewġ membri tagħha, wieħed għandu jiċċara li wieħed minnhom naqas milli jibgħat t-tweġiba għall-kwestjonarju qabel l-iskadenzi, u għaldaqstant ma setax jintuża.
(263)
Fis-sottomissjoni tagħha, l-assoċjazzjoni forniet figuri u eżempji li juru x’ikun l-impatt tal-miżuri fuq l-importaturi li jwettqu wkoll bejgħ bl-imnut. Dawk il-figuri madankollu saru disponibbli ħafna wara l-iskadenzi stabbbiliti għall-wasla ta’ data bħal din, u l-figuri jidhru li jirreferu għal kumpannija waħda biss - li l-isem tagħha ma jissemmiex - li milli jidher ma pparteċipatx fl-istħarriġ. Dawk il-figuri, li għaldaqstant ma setgħux ikunu vverifikati, għaldaqstant ma setgħux jitqiesu.
(264)
L-assoċjazzjoni argumentat ukoll li minħabba l-qagħda finanzjarja tagħhom, l-importaturi li jwettqu wkoll bejgħ bl-imnut mhux se jkunu f’qagħda li jgħaddu, lanqas b’mod parzjali, iż-żidiet fil-prezzijiet lill-konsumaturi, u li xi bejjiegħa bl-imnut, b’mod speċjali dawk li jixtru b’mod esklussiv mill-pajjiżi kkonċernati, se jinqerdu mad-dħul tal-miżuri.
(265)
L-argument li xi kumpanniji mhux se jkunu f’qagħda li jgħaddu, mill-inqas, b’mod parzjali ż-żidiet fil-prezzijiet lill-konsumaturi b’mod ċar ma taqbilx ma’ l-argumenti magħmula minn diversi partijiet, inkluża s-sottomissjoni mibgħuta mill-assoċjazzjoni ta’ l-importaturi, li l-prezzijiet għall-konsumaturi se jiżdiedu bħala riżultat tad-dħul tal-miżuri anti-dumping. Fuq il-bażi ta’ l-informazzjoni miġbura matul l-istħarriġ, u kif ikkonfermat minn dawk l-istqarrijiet kontradittorji, hemm il-probabbiltà kbira li, bħala medja, kull impatt tal-miżuri fuq il-prezz ta’ l-importazzjoni se jingħadda mill-inqas b’mod parzjali lill-konsumaturi. B’mod naturali ma jistax ikun eskluż li ċerti bejjiegħa bl-imnut li b’mod dirett u b’mod esklussiv jimportaw mill-pajjiżi kkonċernati se jkunu tabilħaqq affettwati b’mod negattiv minn kull miżura. Wieħed għandu madankollu jiftakar li l-analiżi ta’ l-interess tal-Komunità jsir fuq bażi ġenerali, jiġifieri bbażat fuq il-qagħda medja tal-partijiet fil-Komunità li għandhom x’jaqsmu mal-proċediment, u għaldaqstant ma jista’ qatt ikun eskluż li xi partijiet individwali tabilħaqq se jkunu affettwati b’mod differenti mill-maġġoranza. F’dan ir-rigward, issir referenza għall-premessa (275) tar-Regolament provviżorju, fejn kien intgħaraf li l-miżuri jistgħu tabilħaqq ikollhom effett negattiv possibbli fuq il-qagħda finanzjarja ta’ ċerti importaturi.
(266)
Fl-aħħar, l-assoċjazzjoni argumentat li l-Kummissjoni hija żbaljata fil-fehma tagħha dwar id-differenzi bejn il-kanali tal-bejgħ bl-imnut. F’dan ir-rigward, hija argumentat li l-bejjiegħa bl-imnut indipendenti huma fornuti mhux biss mill-bejjiegħa bl-ingrossa Komunitarji, imma wkoll xi drabi jimportaw huma stess. Hija argumentat li l-bejjiegħa bl-imnut fil-kampjun tal-Kummissjoni kienu kollha bejjiegħa bl-imnut ta’ prodotti bl-ismijiet tad-ditti u li għaldaqstant l-analiżi tal-Kummissjoni ma kienx adatt.
(267)
Fin-nuqqas ta’ informazzjoni dettaljata rigward il-qagħda finanzjarja tal-bejjiegħa bl-imnut u tad-distributuri, il-Kummissjoni wettqet analiżi b’mod ġenerali tas-settur. L-għan ta’ din l-analiżi kien biss li jidentifika l-kanali ewlenin tad-distribuzzjoni, l-istruttura ta’ dawk id-distributuri u l-bejjiegħa bl-imnut, sabiex teżamina kif huma se jkunu affettwati mill-miżuri. Ma jistax ikun eskluż li l-qagħda speċifika ta’ distributuri individwali m’hijiex riflessa b’mod preċiż f’din l-analiżi ġenerali. Bħala informazzjoni, wieħed jinnota li d-deskrizzjoni u l-konklużjonijiet fi ħdan il-qafas ta’ dan l-istħarriġ jikkorrispondu wkoll mar-riżultati ta’ l-istħarriġ preċedenti tal-Kummissjoni dwar l-anti-dumping ta' l-ilbies għar-riġlejn (6), u ma ngħataw l-ebda indikazzjonijiet li l-qagħda tas-settur tad-distribuzzjoni ta' l-ilbies għar-riġlejn inbidlet minn dakinhar.
(268)
B’mod aktar speċifiku, ir-Regolament provviżorju stqarr fil-premessa (260) tiegħu li l-bejjiegħa bl-imnut indipendenti s-soltu huma fornuti minn bejjiegħa bl-ingrossa fil-Komunità. Minn dan, ma kienx għaldaqstant eskluż li dawk il-bejjiegħa bl-imnut għandhom ukoll sorsi ta’ forniment oħra. Rigward l-allegazzjoni tal-bejjiegħa bl-imnut ta’ prodotti bl-ismijiet tad-ditti, il-Kummissjoni ma użatx kampjun, imma minflok analizzat l-informazzjoni kollha li kienet saret disponibbli mingħand il-partijiet li kkoperaw. F’dan ir-rigward, wieħed għandu jinnota li kienet saret referenza fir-Regolament provviżorju għan-nuqqas ta’ koperazzjoni mill-katini tal-bejgħ bl-imnut tal-prodotti tad-ditta, jiġifieri l-gruppi tal-bejgħ bl-imnut ta’ prodott ta’ ditta partikolari tagħhom stess, li huma differenti minn bejjiegħa bl-imnut ta’ lbies għar-riġlejn tad-ditta, li minnhom kien hemm wieħed li kkopera tabilħaqq.
(269)
Ma sarux aktar argumenti li setgħu jbiddlu l-konklużjonijiet tar-Regolament provviżorju. Il-konklużjoni li l-impatt tal-miżuri definittivi fuq l-importaturi u d-distributuri probabbilment jibqa’ limitat, kif stabbilit fil-premessa (264) tar-Regolament provviżorju, hija b’hekk ikkonfermata.
2.3. L-interess ta’ l-importaturi indipendenti fil-Komunità
(270)
Il-kummenti li waslu minn partijiet interessati differenti kienu analizzati bir-reqqa safejn kienu ssostanzjati kif jixraq, u ġew indirizzati hawn taħt.
(271)
Ċerti importaturi argumentaw li kif inhu l-marġni tal-qligħ tagħhom, li huwa inqas mil-livell tad-dazju anti-dumping, huma ma jistgħux jibqgħu jiffunzjonaw malli jidħlu d-dazji anti-dumping, sakemm ma jkunux jistgħu jaqsmu l-piż addizzjonali mal-bejjiegħa bl-ingrossa u dawk bl-imnut. Huma komplew jargumentaw li dan ma jkunx possibbli għax il-bejjiegħa bl-ingrossa u bl-imnut ma jaċċettawx żieda fil-prezz, imma jippreferu jibdlu għal fornituri li jistgħu jikkunsinnaw mingħajr dazji anti-dumping.
(272)
Il-fatt li l-marġni tal-qligħ huwa aktar baxx mil-livell tad-dazju anti-dumping m’huwiex rilevanti. Tabilħaqq, waqt li l-livell tal-miżuri anti-dumping huwa espress bħala perċentwali tal-prezz ta’ l-importazzjoni, il-marġni tal-qligħ huwa espress bħala perċentwali tad-dħul, jiġifieri l-prezz tal-bejgħ. Minħabba l-marġni sinifikanti applikati bejn ix-xiri u l-bejgħ mill-ġdid, huwa evidenti li ż-żewġ perċentwali ma jistgħux jitqabblu. Rigward l-argument li l-bejjiegħa bl-ingrossa u bl-imnut ma jaċċettawx żieda fil-prezz, huwa għal darb’oħra enfasizzat li dan l-argument ma jaqbilx ma’ l-argument ta’ ħafna importaturi li ż-żieda fil-prezzijiet se tingħadda b’mod sħiħ lill-konsumaturi, għaldaqstant anki d-distributuri, u għalhekk l-argument ma setax ikun aċċettat. Tabilħaqq huwa veru li l-bejjiegħa bl-ingrossa u bl-imnut jistgħu tabilħaqq jibdlu għal fornituri li jistgħu jikkunsinnaw mingħajr dazji anti-dumping, inkluża l-industrija Komunitarja li b’hekk tkun qed tibbenefika mill-miżuri.
(273)
Assoċjazzjoni ta’ l-importaturi kkontestat id-deskrizzjoni tal-Kummissjoni taż-żewġ kategoriji ta’ importaturi, u sostniet li din ma tirriflettix ir-realtà tas-suq u li dak li hu rilevanti biex l-importaturi jkunu ddiferenzjati huma t-taħlita tal-prodotti u l-kanali tal-bejgħ. Hija argumentat ukoll li huwa l-qligħ nett, u mhux il-marġni tal-qligħ, li huwa rilevanti biex ikun ivvalutat l-effett tal-miżuri.
(274)
F’dan ir-rigward għandu jkun innotat li ma kien applikat l-ebda kampjun, li l-koperazzjoni mill-importaturi kienet sinifikanti u li għaldaqstant il-Kummissjoni kienet f’qagħda li tasal għall-konklużjonijiet tagħha fuq bażi fattwali ddettaljata ħafna.
(275)
Huwa veru li t-taħlita tal-prodotti u l-kanali tal-bejgħ huma tabilħaqq rilevanti għall-kategorizzazzjoni ta’ l-importaturi. F’dan ir-rigward, dawk l-elementi tqiesu wkoll b’mod xieraq fl-analiżi. Fil-fatt, il-Kummissjoni għamlet differenza bejn kumpanniji attivi fil-parti għolja tas-suq u l-importaturi attivi fil-parti aktar baxxa tas-suq, u tabilħaqq qieset li dawk iż-żewġ kategoriji ta’ importaturi kellhom taħlita ta’ prodotti u kanali tal-bejgħ differenti.
(276)
Barra minn hekk, l-ebda kumment mill-assoċjazzjoni ta’ l-importaturi ma kien tali li seta’ jbiddel il-konklużjonijiet li fil-każ ta’ l-importaturi attivi fil-parti aktar għolja tas-suq kull dazju ad valorem ikollu impatt moderat meta mqabbel mal-prezz tal-bejgħ (għaldaqstant il-qligħ) ħafna aktar għoli, u li għal dawk attivi fil-parti aktar baxxa tas-suq id-dazju ad valorem jirriżulta biss f’żieda moderata fil-prezz assolut u li minħabba l-livell tal-marġni medja tal-qligħ tagħhom, huma mhux se jkunu affettwati b’mod sinifikanti mill-miżuri.
(277)
Il-konklużjonijiet stabbiliti fil-premessi (265) sa (275) tar-Regolament provviżorju huma għaldaqstant ikkonfermati. Huwa għaldaqstant ikkonfermat b’mod definittiv li l-impożizzjoni tal-miżuri probabbilment ma jkollux impatt negattiv sinifikanti fuq il-qagħda ġenerali ta’ l-importaturi Komunitarji, imma wkoll li impożizzjoni bħal din jista’ jkollha, minkejja kollox, xi effetti negattivi fuq il-qagħda finanzjarja ta’ ċerti importaturi individwali. Madankollu, b’mod ġenerali dawk l-effetti negattivi mhux mistennija li jkollhom impatt sinifikanti fuq il-qagħda finanzjarja ġenerali ta’ l-importaturi.
2.4. Konsiderazzjonijiet oħra
(278)
Sar ukoll l-argument li l-miżuri ma kienux fl-interess tal-Komunità għax il-Vjetnam huwa pajjiż li qiegħed jiżviluppa li jeħtieġ li jesporta ż-żraben, għax id-dazji fuq l-importazzjoni mir-RPĊ jistgħu jipperikolaw r-relazzjonijiet ekonomiċi tajba ma’ dan il-pajjiż li għandu suq li b’mod potenzjali huwa kbir ħafna, u għax il-ħaddiema fil-Vjetnam u r-RPĊ jistgħu jbatu minn miżuri bħal dawn.
(279)
F’konformità ma’ l-Artikolu 21(1) tar-Regolament bażiku u skond il-prattika konsistenti ta’ l-Istituzzjonijiet minn meta r-Regolament bażiku preżenti daħal fis-seħħ, dan it-tip ta’ argument m’huwiex parti mill-analiżi dwar l-interess tal-Komunità. L-analiżi ta’ l-interess Komunitarju hija analiżi ekonomika ffokata fuq l-impatt ekonomiku għall-operaturi fil-Komunità tad-dħul, jew in-nuqqas ta’ dħul, ta’ miżuri anti-dumping. M’hjiiex għodda li permezz tagħha l-istħarriġ anti-dumping jista’ jkun strumentalizzat għal konsiderazzjonijiet politiċi ġenerali li għandhom x’jaqsmu mal-politika barranija, il-politika ta' żvilupp, eċċ. Dan huwa wkoll ikkonfermat mil-lista tal-partijiet li huma stabbiliti skond l-Artikolu 21 tar-Regolament bażiku. Minkejja li din il-lista m’hijiex sħiħa (f’xi stħarriġ, anki l-fornituri tal-materja prima għall-prodott ikkonċernat ressqu kummenti u dawn il-kummenti tqiesu), it-tipi tal-partijiet imsemmija juru b’mod ċar li l-effetti ekonomiċi biss fuq partijiet fi ħdan il-Komunità għandhom x’jaqsmu ma’ din l-analiżi. Fl-istess waqt, l-eżami dwar l-interess Komunitarju m’huwiex analiżi tal-kost/benefiċċju fis-sens dejjaq. Waqt li jiġu bbilanċjati l-interessi differenti, huma ma jitkejlux kontra xulxin b’ekwazzjoni matematika, mhux biss minħabba d-diffikulatjiet metodoloġiċi ovvji biex kull fattur ikun ikkwantifikat b’marġni raġonevoli ta’ sigurtà fi ħdan iż-żmien disponibbli, imma wkoll għax m’hemmx mudell wieħed, aċċettat b’mod ġenerali, ta’ analiżi tal-kost-benefiċċju. Din hija wkoll ir-raġuni għaliex l-Artikolu 21(1) tar-Regolament bażiku jistipula li l-ħtieġa li tkun irrestawrata l-kompetizzjoni effettiva għandha tingħata konsiderazzjoni speċjali u li l-miżuri jistgħu ma jkunux applikati, fuq il-bażi ta’ l-informazzjoni mogħtija, fejn jista’ jkun konkluż b’mod ċar li m’huwiex fl-interess Komunitarju li jkunu applikati miżuri bħal dawn. Fi kliem ieħor, il-liġi taċċetta li l-miżuri anti-dumping għandhom ċerti effetti negattivi fuq dawk il-partijiet li b’mod tipiku m’humiex favur miżuri bħal dawn. Il-miżuri jitqiesu biss li m’humiex fl-interess Komunitarju, jekk ikollhom effett sproporzjonat fuq il-partijiet msemmija hawn fuq.
(280)
Fil-bidu ta’ l-investigazzjoni kif ukoll fl-istadju provviżorju, il-Kummissjoni stiednet lill-partijiet kollha biex jibagħtu informazzjoni dwar l-effetti possibbli tad-dħul, jew in-nuqqas ta’ dħul, tal-miżuri fuqhom. Kif kien spjegat fid-dettal fl-istadju provviżorju, kif ukoll f’dan ir-Regolament, ma waslet l-ebda informazzjoni li tindika effetti sproporzjonati bħal dawn. M’hemm xejn fil-fajl, li jista’ bl-iċken mod jikkonferma l-allegazzjoni magħmula li l-impatt ekonomiku tad-dazji huwa tali li kull Euro li l-produtturi Ewropej jistgħu jaqilgħu minħabba d-dazji se tirrizulta bl-istess mod f’telf ta’ 8 EUR għall-konsumaturi u l-industriji utenti kif kien iddikjarat minn Stat Membru wieħed.
(281)
Rigward l-argument tad-dħul ta’ miżuri kontra l-pajjiżi li qegħdin jiżviluppaw, hija l-prattika stabbilita tal-Komunità li twettaq azzjonijiet bħal dawn, kull meta jkunu iġġustifikati, mingħajr diskriminazzjoni kontra pajjiżi li qegħdin jiżviluppaw jew diġà żviluppaw. Rigward l-argument li l-miżuri anti-dumping jistgħu jipperikolaw ir-relazzjonijiet ekonomiċi tajba li jeżistu mar-RPĊ, wieħed għandu jqis li jekk dan l-argument jitwassal sal-konklużjoni loġika tiegħu, l-azzjonijiet anti-dumping tal-Komunità jkunu jiddependu fuq jekk il-pajjiż terz ikkonċernat jheddidx jew le b’konsegwenzi negattivi fil-każ li jiddaħħlu l-miżuri. Barra minn hekk, deċiżjoni bħal din tkun stedina lill-pajjiż terz biex issemmi l-possibbiltà ta’ konsegwenzi negattivi. Fl-aħħar, iż-żewġ konsiderazzjonijiet m’humiex kompatibbli mal-kunċett ta’ strument ibbażat fuq ir-regoli u stħarriġ kważi ġudizzjarju.
(282)
Kien ukoll argumentat li Stat Membru wieħed kien dipendenti fuq l-importazzjoni ta' l-ilbies għar-riġlejn. Madankollu, m’hemm xejn fil-fajl li jissuġerixxi li din l-importazzjoni tista’ tinxtara biss miż-żewġ pajjiżi kkonċernati. Hemm sorsi adegwati ta’ forniment fi ħdan il-Komunità u f’pajjiżi terzi mhux ikkonċernati. L-importazzjoni tista’ xorta waħda tkompli tinxtara mir-RPĊ u l-Vjetnam u l-effett tad-dazji m’huwiex tali li joħnoq is-suq.
(283)
Kollox ma’ kollox, la l-liġi preżenti u lanqas ir-riżultati ta’ l-istħarriġ ma jiġġustifikaw li ma tittiħidx azzjoni anti-dumping minħabba r-raġunijiet imsemmija fil-bidu ta’ din it-taqsima.
3. IL-KONKLUŻJONI DWAR L-INTERESS KOMUNITARJU
(284)
L-analiżi ta’ fuq qieset, u indirizzat fejn kien meħtieġ, il-kummenti mressqa mid-diversi partijiet interessati. Dawk madankollu ma bidlux il-konklużjonijiet ta’ l-istadju provviżorju.
(285)
Huwa għaldaqstant konkluż b’mod definittiv li:
-
huwa fl-interess ta’ l-industrija Komunitarja li jkunu imposti l-miżuri, minħabba li dawk il-miżuri huma mistennija li, mill-inqas, ixxekklu l-livell għoli ta’ l-importazzjoni bi prezzijiet li kienu l-oġġett ta' dumping li ngħatat prova li kellha impatt negattiv sinifikanti fuq il-qagħda finanzjarja ta’ l-industrija Komunitarja;
-
il-konsumaturi mhux se jintlaqtu mill-effett tal-miżuri anti-dumping jew, jekk jintlaqtu, se jintlaqtu biss b’mod marġinali ħafna;
-
id-distributuri u l-bejjiegħa bl-imnut jistgħu jaraw il-prezzijiet tax-xiri tal-prodott ikkonċernat jiżdiedu, imma mqabbla ma’ l-ispejjeż u s-sitwazzjoni tagħhom globali, probabbilment mhux se jintlaqtu b’mod sinifikanti mill-miżuri;
-
bħala medja, l-importaturi se jkunu f’qagħda li jassorbixxu l-impożizzjoni tal-miżuri, għalkemm skond il-qagħda speċifika tagħhom, xi wħud jistgħu tabilħaqq iħabbtu wiċċhom ma xi effetti negattivi, b’mod speċjali dawk li huma fornuti b’mod esklussiv b’ilbies għar-riġlejn mill-pajjiżi kkonċernati;
-
interessi oħra, anki kieku kellhom jitqiesu, m’humiex tali li jgħelbu l-interess li jiddaħħlu l-miżuri anti-dumping.
(286)
Għaldaqstant, u kollox ma’ kollox, wieħed jista’ jqis li l-impożizzjoni tal-miżuri, jiġifieri t-tneħħija tad-dumping li jikkawża ħsara materjali, għandu jippermetti lill-industrija Komunitarja li żżomm l-attività tagħha u ttemm l-għeluq kontinwu ta’ fabbriki u t-telf ta’ l-impjiegi li ħabbtet wiċċha magħhom fl-aħħar snin, u li l-effetti negattivi li l-miżuri jista’ jkollhom fuq ċerti operaturi ekonomiċi oħra fil-Komunità m’humiex sproporzjonati meta jitqabblu ma’ l-effetti ta’ ġid għall-industrija Komunitarja.
H. MIŻURI DEFINITTIVI ANTI-DUMPING
(287)
Fid-dawl tal-konklużjonijiet rigward id-dumping, il-ħsara kkawżata minnu u l-interess Komunitarju, għandhom ikunu imposti miżuri definittivi fuq l-importazzjoni tal-prodott ikkonċernat li joriġina fir-RPĊ u fil-Vjetnam.
1. IL-LIVELL TA’ L-ELIMINAZZJONI TAL-ĦSARA
(288)
Il-livell tal-miżuri definittivi anti-dumping għandu jkun tali li jelimina l-ħsara materjali kkawżata lill-industrija Komunitarja mill-importazzjoni li kienet l-oġġett ta' dumping, mingħajr ma jaqbeż il-marġni ta' dumping misjuba. Meta kien qed ikun ikkalkulat l-ammont ta’ dazju meħtieġ biex jelimina l-effetti tad-dumping li jikkawża ħsara materjali, tqies li l-miżuri għandhom jippermettu lill-industrija Komunitarja li tkopri l-ispejjeż tagħha u tagħmel qligħ qabel it-taxxa li b’mod raġonevoli jista’ jinkiseb f’kondizzjonijiet ta’ kompetizzjoni normali, jiġifieri fin-nuqqas ta’ importazzjoni li kienet l-oġġett ta' dumping u bil-konsiderazzjoni tas-sistema amministrattiva bi kwoti li kopriet l-importazzjoni mir-RPĊ sa l-aħħar ta’ l-2004.
1.1. Il-bejgħ taħt il-prezz
(289)
Fl-istadju provviżorju kien ikkunsidrat li marġni tal-qligħ ta’ 2 % tad-dħul totali jista’ jitqies bħala livell adatt li l-industrija Komunitarja kienet mistennija tikseb fin-nuqqas ta’ dumping li jikkawża l-ħsara, minħabba li dan jikkorrispondi ma’ l-ogħla livell ta’ qligħ miksub mill-industrija Komunitarja matul il-perjodu eżaminat. Madankollu dan kien ikkontestat bil-qawwa mill-industrija Komunitarja minħabba li l-qagħda ekonomika ta’ l-industrija Komunitarja matul il-perjodu meqjus kollu ma rriflettietx il-livell tal-qligħ li setgħet tikseb fin-nuqqas ta’ dumping li jikkawża l-ħsara, għax il-prezzijiet kienu diġà baxxi meta l-industrija laħqet dak il-livell ta’ qligħ, u b’dak il-livell ta’ qligħ l-industrija ma tistax tagħmel l-investimenti meħtieġa biex tibqa’ kompetittiva. Fl-aħħar, l-industrija Komunitarja argumentat li t-2 % użati kienu ferm taħt il-marġni ta’ qligħ miksub mill-importaturi, u li l-użu ta’ livell ta’ qligħ ta’ 10 % kien il-minimu assolut.
(290)
Dan l-argument kien analizzat bir-reqqa, u l-kwistjoni tad-determinazzjoni tal-livell tal-qligħ li għandu jintuża għall-kalkolu tal-ħsara kienet eżaminata mill-ġdid.
(291)
L-ewwel nett, wieħed għandu jinnota li l-livell tal-qligħ miksub mill-importaturi m’huwiex punt ta’ referenza adegwat minħabba n-natura differenti ta’ dawk l-operaturi, u għaldaqstant ma jistax jintuża bħala referenza.
(292)
It-tieni, fir-rigward ta’ marġni tal-qligħ li jista’ jinkiseb b’mod raġonevoli, ma’ l-iżvelar inbagħtu kummenti ssostanzjati mill-industrija Komunitarja li marġni tal-qligħ mhux biss ta’ 2 % imma ta’ 6 % fuq id-dħul totali għandu jitqies bħala livell adatt li l-industrija Komunitarja setgħet tistenna li tikseb fin-nuqqas ta’ dumping li jikkawża l-ħsara. F’dan ir-rigward l-industrija Komunitarja tat prova li fejn għandu x’jaqsam l-ilbies għar-riġlejn mhux soġġett għal dumping li jikkawża l-ħsara hija tabilħaqq kisbet dawn il-marġni ogħla. Minħabba f’hekk, il-marġni tal-qligħ applikabbli tqies mill-ġdid u kien aġġustat għal-livell ta’ 6 % fuq id-dħul totali.
(293)
Xi partijiet interessati argumentaw li kienet il-prattika konsistenti tal-Kummissjoni li tikkalkula marġni ta’ ħsara biss meta l-industrija Komunitarja tkun qed tagħmel it-telf, jew il-livell tal-ħsara għandu jkun illimitat għat-twaqqigħ fil-prezz. Madankollu dan l-argument twarrab għax il-marġni tal-ħsara huwa stabbilit b’mod regolari bil-għan li tkun applikata r-regola ta’ l-inqas dazju waqt li l-marġni tat-twaqqigħ fil-prezz huwa stabbilit skond l-Artikolu 3(3) tar-Regolament bażiku. F’dan il-kuntest, il-marġni tal-ħsara huwa rilevanti jekk l-importazzjoni li kienet l-oġġett ta' dumping tkun baxxiet il-prezzijiet, u dan jista’ jkun il-każ anki jekk l-industrija tkun għadha qed tagħmel il-qligħ.
(294)
Fl-aħħar, bħal fil-każ tal-marġni tat-twaqqigħ tal-prezz, intbagħtu diversi kummenti rigward il-kalkoli tal-marġni tal-ħsara. Dawk l-argumenti kienu eżaminati fid-dettall, u fejn kienu identifikati żbalji klerikali jew fejn ċerti aġġustamenti setgħu jkunu appoġġjati minn provi fattwali, l-emendi meħtieġa kienu applikati għall-kalkoli.
(295)
Iż-żieda meħtieġa fil-prezz imbagħad kienet iddeterminata fuq il-bażi ta’ tqabbil, fl-istess livell ta’ kummerċ, tal-medja ddifferenzjata tal-prezz ta’ l-importazzjoni, kif stabbilit għall-kalkoli tat-twaqqigħ fil-prezz, bil-prezz tal-prodotti li ma jikkawzawx ħsara mibjugħa mill-industrija Komunitarja fis-suq Komunitarju. Il-prezz li ma jikkawżax ħsara inkiseb bl-aġġustament tal-prezz tal-bejgħ ta’ kull kumpannija fl-industrija Komunitarja għall-punt fejn id-dħul jibbilanċja l-infiq u biż-żieda tal-marġni tal-qligħ imsemmi fuq. Kull differenza li tirriżulta minn dan it-tqabbil imbagħad kienet espressa bħala perċentwali tal-valur CIF totali ta’ l-importazzjoni. Dan ta riżultat ta’ marġni tat-twaqqigħ fil-prezz ta’ 23 % u 29,5 % għar-RPĊ u l-Vjetnam rispettivament.
1.2. Il-partikolaritajiet tal-proċedura preżenti
(296)
Madankollu, kif issemma fuq, il-proċedura preżenti hija kkaratterizzata minn karatteristiċi partikolari u eċċezzjonali, li jeħtieġ li jkunu riflessi b’mod adegwat fil-miżuri anti-dumping. F’dan ir-rigward huwa b’mod partikolari importanti li Għandu jiġi mfakkar li sa Jannar ta’ l-2005 parti sostanzjali tal-prodott ikkonċernat kien soġġett għal restrizzjonijiet kwantitattivi.
(297)
Dan l-isfond jeħtieġ konsiderazzjoni bir-reqqa tal-livell adegwat tal-miżuri anti-dumping definittivi biex ikunu indirizzati l-partikolaritajiet tal-każ preżenti. Minħabba f’hekk kellha tkun ikkunsidrata metodoloġija aktar raffinata għall-miżuri definittivi, b’mod partikolari rigward l-impatt tal-kwantitajiet importati matul il-perjodu meqjus fuq il-qagħda ta’ l-industrija Komunitarja.
(298)
F’dan ir-rigward, l-eżistenza ta’ kwota li tkopri l-importazzjoni mir-RPĊ kellha effett ta’ trażżin u minħabba f’hekk ma ppermettitx li tkun ikkawżata ħsara materjali lill-industrija Komunitarja meta mqabbla mas-sitwazzjoni matul l-IP. Dan joħroġ b’mod ċar fl-analiżi tal-ħsara u l-kawżi tagħha, b’mod partikolari fil-premessi (187) seq. u (216) seq. Tabilħaqq, f’dan il-każ wieħed jista’ josserva li ż-żieda fl-element tal-volum ta’ l-importazzjoni li kienet l-oġġett ta' dumping kellha b’mod partikolari effett b’mod deċiżiv ta’ ħsara fuq l-industrija Komunitarja wara li tneħħiet il-kwota. Fil-fatt, l-indikaturi ekonomiċi rigward il-qagħda b’mod partikolari ta’ l-industrija Komunitarja iddeterjoraw fl-ewwel kwart ta’ l-2005 għalkemm setgħu jinstabu diġà indikazzjonijiet ċari ta’ ħsara materjali għall-aħħar tliet kwarti ta’ l-2004 fil-bqija ta’ l-IP.
(299)
F’konformità mar-regola ta’ l-inqas dazju kif stabbilit fl-Artikolu 9(4) tar-Regolament bażiku, minħabba l-partikolaritajiet ta’ dan il-każ, b’mod partikolari l-eżistenza tal-kwota sa l-aħħar ta’ l-2004, konsiderazzjoni u attenzjoni speċjali ingħataw, għaldaqtant, lill-element kwantitattiv tad-dumping li jikkawża ħsara. Wieħed jista’ jqis li l-importazzjoni li tkun biss ogħla minn ċertu livell ta’ volum ta’ qabel il-preskrizzjoni tal-kwota tista’ tikkawża ħsara materjali biex il-livell tal-ħsara ddeterminat fuq il-bażi tar-riżultati ta’ l-IP irid jirrifletti l-fatt li ċerti kwantitajiet ta’ importazzjoni ma kkawżawx ħsara materjali.
(300)
Għaldaqstant, il-kwantitajiet importati li ma kkawżawx ħsara materjali kellhom ikunu riflessi b’mod adegwat fil-livelli ta’ l-eliminazzjoni tal-ħsara.
(301)
F’dan ir-rigward fuq il-bażi tad-data ta’ l-Eurostat il-valur tal-volumi totali ta’ l-importazzjoni għas-sena 2003 mill-pajjiżi kkonċernati tqies li kien għadu mhux qed jikkawża ħsara materjali u fforma l-bażi għall-adattament proporzjonali tal-livelli ta’ l-eliminazzjoni tal-ħsara stabbiliti hawn fuq. Fit-tieni fażi, dan il-valur totali li ma jikkawżax ħsara materjali (“NIV”) kien allokat lir-RPĊ u l-Vjetnam fuq il-bażi tal-proporzjon komparattiv ta’ l-importazzjoni tal-prodott ikkonċernat mill-pajjiżi kkonċernati matul l-IP. Fil-fażi li seħħet wara, dawn iż-żewġ ammonti li ma jikkawżawx ħsara materjali tpoġġew fi proporzjon għall-importazzjoni mill-pajjiż rispettiv ikkonċernat fis-sena 2005 bħala l-ewwel sena sħiħa u l-aktar reċenti disponibbli li ma kinitx soġġetta għar-restrizzjonijiet kwantitattivi rigward il-prodott ikkonċernat. Fl-aħħar, il-livelli tad-dazji stabbiliti għall-IP kienu mċekkna skond dawn il-proporzjonijiet. Dan irriżulta f’limiti minimi tal-ħsara ta’ 16,5 % u 10 % għar-RPĊ u l-Vjetnam rispettivament.
(302)
Fuq il-bażi ta’ l-istess metodoloġija, il-limiti minimi tal-ħsara għal Golden Step baqa’ ħafna ‘l fuq mill-marġni anti-dumping stabbilit ta’ 9,7 % għal din il-kumpannija partikolari, biex f’dan il-każ, skond ir-regola ta’ l-inqas dazju kif stabbilit fl-Artikolu 9(4) tar-Regolament bażiku, il-marġni ta' dumping jistabbilixxi l-livell tad-dazju.
(303)
Wara żvelar definittiv addizzjonali, diversi partijiet interessati kkummentaw dwar l-azzjoni spjegata hawn fuq. Xi partijiet interessati stqarrew li jippreferu sistema ta’ dazju ddiferit (“DDS”), li kien iħalli ċerti volumi annwali ta’ l-importazzjoni barra mill-firxa tal-miżuri.
(304)
Madankollu, wieħed għandu jinnota li għal raġunijiet amministrattivi u legali tqies li ma kienx adatt li tiddaħħal DDS bħal din.
(305)
Oħrajn ressqu l-fehma li l-każ preżenti ma jiġġustifikax devjazzjoni mill-mudell standard ad valorem ibbażat biss fuq il-marġni tad-dumping u l-bejgħ taħt il-prezz.
(306)
Jiġi mfakkar, kif kien spjegat fuq, li proprju l-fatt li l-prodott kkonċernat li joriġina fir-RPĊ kien soġġett għal kwota sa l-2004 nissel il-ħtieġa ta’ metodoloġija speċjali f’dan il-każ partikolari biex titqies b’mod xieraq l-importazzjoni li ma tikkawżax ħsara materjali. Għaldaqstant, din is-sottomissjoni kellha titwarrab ukoll.
(307)
Partijiet interessati oħra, b’mod partikolari kemm mir-RPĊ kif ukoll mill-Vjetnam, kkontestaw il-metodoloġija użata biex ikun identifikat u allokat in-NIV. L-ewwel nett, sar l-argument li r-Regolament bażiku b’mod ġenerali ma jaħsibx għal mudell bħal dan. It-tieni, kien argumentat li aġġustament tal-marġni tal-bejgħ taħt il-prezz ibbażat fuq in-NIV ma jkunx adatt għax in-NIV allegatament huwa element ibbażat fuq il-volum, filwaqt li l-marġni tal-bejgħ taħt il-prezz huma r-riżultat ta’ tqabbil tal-prezzijiet, jiġifieri huma bbażati fuq il-valur biss. It-tielet, kien issuġerit li l-impatt ekonomiku tan-NIV ma kellux ikun ivvalutat fuq il-bażi ta’ l-importazzjoni tul l-2005 imma, minflok, fuq il-bażi ta’ l-IP.
(308)
Bi tweġiba għal dawn is-sottomissjonijiet jiġi mfakkar li r-Regolament bażiku ma jindikax xi metodoloġija speċifika biex ikunu stabbiliti l-livelli ta’ l-eliminazzjoni tal-ħsara. Għaldaqstant, m’hemm l-ebda dispożizzjoni legali li torbot lill-analiżi li tistabbilixxi marġni ta’ bejgħ taħt il-prezz biss. Minflok dan, il-qafas legali jaħseb għal diskrezzjoni biex ikun adottat kalkolu li jelimina l-ħsara skond l-ispeċifiċità ta’ każ partikolari, jekk iċ-ċirkostanzi jiġġustifikaw dan.
(309)
It-tieni, jiġi mfakkar li d-data tan-NIV hija bbażata fuq il-valur għax hija kkalkolata mill-ammont tal-valur ta’ l-importazzjoni ta’ l-2003. Għaldaqstant huwa ċar li din id-data tista’ tintuża biex ikunu aġġustati l-marġni tal-bejgħ taħt il-prezz. Element tal-volum kien applikat biss fil-kuntest ta’ l-allokazzjoni tan-NIV għar-RPĊ u l-Vjetnam bl-użu tal-proporzjon tal-volum rispettiv matul l-IP. Il-kunċetti wara din iċ-ċavetta ta’ l-allokazzjoni kienu li (i) tiġi riflessa b’mod xieraq il-qagħda matul l-IP u (ii) jitneħħew id-distorsjonijiet ikkawżati mid-differenzi fil-valuri medji għal kull unità ta’ l-importazzjoni Ċiniża u Vjetnamiża. Fl-aħħar, rigward l-istima ta’ l-impatt ekonomiku tan-NIV allokati, inħass li huwa meħtieġ li ssir referenza għall-perjodu annwali sħiħ l-aktar reċenti ta’ l-importazzjoni li ma kinitx soġġetta għas-sistema amministrattiva tal-kwota, jiġifieri l-2005, minħabba li r-raġuni nnifisha li jkun applikat l-aġġustament tan-NIV kien essenzjalment biex titqies il-karatteristika partikolari tal-kwota matul il-perjodu meqjus. Filwaqt li huwa veru li bħala regola l-informazzjoni ta’ wara l-IP m’għandhiex titqies, l-Artikolu 6(1) tar-Regolament bażiku jaħseb għal eċċezzjonijiet bħal fil-każ imsemmi.
(310)
Wieħed għandu jinnota wkoll li l-Vjetnam ma jistax jitwarrab fl-operazzjoni ta’ l-aġġustament għax is-sistema amministrattiva tal-kwota għaċ-Ċina b’mod indirett kellha impatt ukoll fuq l-importazzjoni li oriġinat fil-Vjetnam u b’mod ġenerali wasslet għar-riżultat li l-importazzjoni mill-pajjiżi kkonċernati sa l-2003 tqieset li ma kinitx tikkawża ħsara materjali.
(311)
Xi partijiet interessati stqarrew li dan il-metodu se jiddiskrimina kontra l-esportaturi Ċiniżi. F’dan il-kuntest intwera tħassib rigward ir-riżultat tal-metodoloġija jiġifieri li minkejja marġni ogħla tal-bejgħ taħt il-prezz għall-Vjetnam (29,5 %) meta mqabbel mar-RPĊ (23 %) dan il-metodu jwassal għal livelli ta’ eliminazzjoni tal-ħsara b’mod ġenerali aktar baxxi għall-Vjetnam (10 %) meta mqabbel mar-RPĊ (16,5 %).
(312)
Madankollu, il-metodoloġija tqis biss ix-xejriet differenti ta’ l-importazzjoni mir-RPĊ u l-Vjetnam għall-KE. Is-sehem rispettiv Vjetnamiż tal-prodott ikkonċernat importat matul il-perjodu meqjus kien ogħla. Għaldaqstant, is-sehem tiegħu ta’ l-importazzjoni li ma tikkawżax ħsara materjali kien ikbar ukoll. Madankollu, dan b’mod inevitabbli jirriżulta f’impatt akbar ta’ din il-metodoloġija ta’ aġġustament fuq il-marġni Vjetnamiż tal-bejgħ taħt il-prezz. Minħabba li l-metodoloġija tirrifletti kif jixraq id-differenzi fattwali biss, din ma tiddiskriminax b’mod li mhux iġġustifikat.
(313)
Eventwalment, diversi partijiet interessati argumentaw li ż-żmien biex jintbagħtu l-kummenti fuq l-iżvelar definittiv addizzjonali kien qasir wisq u mhux f’konformità ma’ l-Artikolu 20(5) tar-Regolament bażiku.
(314)
F’dan ir-rigward wieħed jinnota li (i) minħabba l-konsiderazzjoni xierqa li qed tingħata lill-urġenza tal-kwistjoni u (ii) minħabba li l-iżvelar definittiv addizzjonali kien jikkonċerna biss aspett speċifiku u limitat waħdieni tal-każ imsemmi, inħass li kien meħtieġ, f’konformità mad-dispożizzjonijiet tar-Regolament bażiku li tkun stabbilita skadenza ta’ ħamest ijiem minflok l-iskadenza ta’ l-iżvelar ta’ għaxart ijiem li hija applikata b’mod ġenerali. Madankollu, f’dan il-kuntest wieħed għandu jinnota wkoll li fejn saret talba ssostanzjata minn partijiet interessati għal estensjoni ta’ din l-iskadenza, l-estensjoni ngħatat.
2. IMPENN
(315)
Xi partijiet, produtturi esportaturi kif ukoll importaturi ressqu talbiet fuq impenn dwar il-prezzijiet. F’dawn il-każijiet, l-impenn kien se jorbot lill-produttur esportatur rispettiv li ma jbiegħx taħt livell ta’ prezz tali li kien se jwassal għall-eliminazzjoni tad-dumping li jikkawża l-ħsara.
(316)
Fil-każ ta’ l-importaturi, dawn it-talbiet tqiesu li huma rrilevanti għaliex id-dumping huwa kkawżat mill-esportaturi u għaldaqstant l-esportatur huwa responsabbli u fil-qagħda adatta biex jelimina dan id-dumping permezz ta’ prezzijiet adattati.
(317)
Fil-każ tal-produtturi esportaturi, it-talbiet kellhom jitwarrbu għaliex saru minn partijiet li ma kisbux it-trattament ta’ l-ekonomija tas-suq. Barra minn hekk, għal prodott bħaż-żraben li jinbidel b’mod kontinwu minħabba l-moda, ikun prattikament impossibbli biex wieħed jistabbilixxi livell tal-prezz li ma jiddiskriminax, li bl-istess mod jelimina d-dumping li jikkawża l-ħsara għal varjetà kbira ħafna ta’ mudelli li huma għal kollox differenti minn xulxin.
(318)
Wara d-dokument ta’ l-iżvelar definittiv produttur esportatur Vjetnamiż imdaħħal fil-kampjun ressaq talba għal impenn fuq il-prezz. Madankollu, din it-talba kellha titwarrab minħabba r-raġunijiet spjegati hawn fuq.
(319)
Partijiet oħra stqarrew preferenza għal prezz minimu ġenerali jew prezz minimu ikkombinat ma’ dazju ad valorem, jiġifieri d-dazji għandhom japplikaw biss għall-importazzjoni taħt ċertu prezz minimu. Din il-preferenza kienet imtennija mill-awtoritajiet Ċiniżi u diversi partijiet oħra interessati meta seħħ l-iżvelar definittiv addizzjonali rigward il-forma tal-miżuri.
(320)
Dawn il-proposti kellhom jitwarrbu għaliex dazju kkombinat kien iwassal għal piż mhux iġġustifikat fuq iż-żraben irħas u kien jiffavorixxi ż-żraben aktar għaljin. Ikun prattikament impossibbli li wieħed jidentifika l-kategoriji tal-prezz b’mod adegwat, għal prodott li huwa tant differenti daqs dak fl-istħarriġ, biex ikun evitat piż mhux iġġustifikat bħal dan. Barra minn hekk, l-esperjenza fil-passat uriet li huwa diffiċli li jitwettaq monitoraġġ dwar dazju fuq il-prezz minimu u dan b’mod faċli jista’ jwassal biex tiġi evitata. Għaldaqstant, soluzzjoni marbuta mal-prezz minimu tqieset li ma kinitx prattika u adegwata.
(321)
Għadd ta’ importaturi u produtturi esportaturi Vjetnamiżi li ma ddaħħlux fil-kampjun argumentaw li l-azzjoni proposta ma tqiesx l-istatus tal-Vjetnam bħala pajjiż li qiegħed jiżviluppa. F’dan ir-rigward, wieħed jinnota li l-għan tal-miżuri huwa li jindirizza b’mod oġġettiv prattiċi inġusti ta’ dumping li jikkawżaw il-ħsara. L-istatus ekonomiku jew ta’ l-iżvilupp ta' kwalunkwe pajjiż ikkonċernat minn proċedura partikolari ma jitqiesx, skond l-Artikoli 2 u 3 tar-Regolament bażiku, bħala element rilevanti meta jkun qed jiġi ddeterminat id-dumping u l-ħsara. L-aġġustamenti taħt fatturi oħra mhux speċifikati fir-Regolament bażiku jistgħu jsiru biss jekk jintwera li huma jaffettwaw il-komparabilità tal-prezz. Minħabba li din ta’ l-aħħar ma kinitx issostanzjata mill-partijiet interessati, l-argument imsemmi qabel dwar l-istatus tal-Vjetnam bħala pajjiż li qiegħed jiżviluppa kellu jitwarrab.
3. ID-DAZJI DEFINITTIVI
(322)
Fid-dawl ta’ dak li ġie qabel, u f’konformità ma’ l-Artikolu 9(4) tar-Regolament bażiku, jitqies li miżuri anti-dumping definittivi għandhom ikunu imposti fuq l-importazzjoni li toriġina fir-RPĊ u l-Vjetnam fil-livell ta’ l-aktar marġni baxxi ta' dumping u l-ħsara, f’konformità mar-regola ta’ l-inqas dazju kif rafinata mill-metodoloġija stabbilita fuq. F’dan ir-rigward għal-livelli tad-dazji mifruxa mal-pajjiż, il-livelli ta’ l-eliminazzjoni tal-ħsara jistabbilixxu l-limitu massimu għad-dazju anti-dumping.
(323)
Madankollu, rigward Golden Step, il-livell tad-dazju kien stabbilit fuq il-bażi tal-marġni tagħha ta' dumping, li kien aktar baxx mil-livell ta’ l-eliminazzjoni tal-ħsara.
(324)
Fuq il-bażi ta’ dak ta’ hawn fuq, id-dazji definittivi proposti huma kif ġej:
Pajjiż
Kumpannija
Dazju anti-dumping
RPĊ
Golden Step
9,7 %
Il-kumpanniji l-oħra kollha
16,5 %
Vjetnam
Il-kumpanniji kollha
10 %
(325)
Biex ikun assigurat li kull riskju ta’ stqarrijiet foloz jew evitar tal-miżuri jkun imminimizzat, sistema amministrattiva msaħħa ta’ sorveljanza dwar l-importazzjoni fuq il-bażi ta’ l-Artikolu 308(d) tar-Regolament tal-Kummissjoni (KE) Nru 2454/93 (7), tippermetti li l-informazzjoni dwar ix-xejriet rilevanti ta’ l-importazzjoni tinkiseb aktar kmieni. Jekk tinstab prova li turi li dawn ix-xejriet ta’ l-importazzjoni jinbidlu b’mod sinifikanti din se tkun mistħarrġa b’mod urġenti mill-Kummissjoni. F’dan il-kuntest, wieħed għandu jiċċara li s-sorveljanza ta’ STAF issa se tkopri lbies għar-riġlejn li l-valur tagħhom huwa aktar u anqas mil-limitu ta’ 7,5 EUR minflok il-limitu oriġinali ta’ 9 EUR.
(326)
Mingħajr ma wieħed jinjora li d-dumping li jikkawża ħsara ġie stabbilit u li l-interess Komunitarju jeżiġi l-impożizzjoni tal-miżuri, il-proċedura preżenti hija kkaratterizzata minn karatteristiċi partikolari u eċċezzjonali kif jissemma fil-premessi (296) u (297) ta’ hawn fuq, li jeħtieġ li jkunu riflessi b’mod adegwat fit-tul taż-żmien tal-miżuri anti-dumping. Fid-dawl tal-kwota ta’ l-importazzjoni li skadiet m’ilux għal parti konsiderevoli ta’ lbies għar-riġlejn li joriġina fir-RPĊ, l-istħarriġ wera li s-suq għall-ilbies għar-riġlejn bil-partijiet ta’ fuq tal-ġilda għadu fi stadju ta’ organizzazzjoni mill-ġdid kif spjegat hawn fuq f’aktar dettall fil-premessa (296) et seq., il-Kunsill għaldaqstant iqis li jkun għaqli li, f’dawn iċ-ċirkostanzi tas-suq eċċezzjonali, it-tul taż-żmien tal-miżuri għandu jkun limitat. Għaldaqstant, minflok ħames snin kif inhi r-regola skond l-Artikolu 11(2) tar-Regolament bażiku, il-Kunsill iqis li huwa adatt u raġonevoli li jillimita t-tul taż-żmien tal-miżuri għal sentejn. Il-miżuri għaldaqstant għandhom jiskadu sentejn wara li jidħlu fis-seħħ. Wieħed għandu jinnota li l-Artikolu 11 tar-Regolament bażiku se japplika mutatis mutandis,
ADOTTAT DAN IR-REGOLAMENT:
Artikolu 1
1. Dazju anti-dumping definittiv huwa b’dan impost fuq l-importazzjoni ta' l-ilbies għar-riġlejn bil-partijiet ta’ fuq tal-ġilda jew kompożizzjoni tal-ġilda, barra l-ilbies tar-riġlejn għall-isports, l-ilbies għar-riġlejn li jinvolvi teknoloġija speċjali, papoċċi u lbies għar-riġlejn oħrajn ta’ ġewwa, u lbies għar-riġlejn li fih maskretta protettiva, li joriġinaw fir-Repubblika Popolari taċ-Ċina u l-Vjetnam u li jinstabu fi ħdan il-kodiċi NM: 6403 20 00, ex 6403 30 00, ex 6403 51 11, ex 6403 51 15, ex 6403 51 19, ex 6403 51 91, ex 6403 51 95, ex 6403 51 99, ex 6403 59 11, ex 6403 59 31, ex 6403 59 35, ex 6403 59 39, ex 6403 59 91, ex 6403 59 95, ex 6403 59 99, ex 6403 91 11, ex 6403 91 13, ex 6403 91 16, ex 6403 91 18, ex 6403 91 91, ex 6403 91 93, ex 6403 91 96, ex 6403 91 98, ex 6403 99 11, ex 6403 99 31, ex 6403 99 33, ex 6403 99 36, ex 6403 99 38, ex 6403 99 91, ex 6403 99 93, ex 6403 99 96, ex 6403 99 98 u ex 6405 10 00 (8) (kodiċi TARIC 6403300039, 6403300089, 6403511190, 6403511590, 6403511990, 6403519190, 6403519590, 6403519990, 6403591190, 6403593190, 6403593590, 6403593990, 6403599190, 6403599590, 6403599990, 6403911199, 6403911399, 6403911699, 6403911899, 6403919199, 6403919399, 6403919699, 6403919899, 6403991190, 6403993190, 6403993390, 6403993690, 6403993890, 6403999199, 6403999329, 6403999399, 6403999629, 6403999699, 6403999829, 6403999899 u 6405100080).
2. Għall-għan ta’ dan ir-Regolament, id-definizzjonijiet li ġejjin għandhom japplikaw:
“ilbies tar-riġlejn għall-isports” għandha tfisser ilbies għar-riġlejn fi ħdan it-tifsira tan-nota għas-sottotitolu nota 1 tal-Kapitolu 64 ta’ l-Anness I tar-Regolament tal-Kummissjoni (KE) Nru 1719/2005 (9);
“ilbies għar-riġlejn li jinvolvi teknoloġija speċjali” għandha tfisser ilbies għar-riġlejn li għandu prezz CIF kull par ta’ mhux inqas minn 7,5 EUR, biex jintuża f’attivitajiet sportivi, b’qiegħ waħdieni jew b’saffi multipli, iffurmat mhux injettat, maħdum minn materjali sintetiċi ddisinjati b’mod speċjali biex jassorbixxu l-impatt ta’ movimenti vertikali jew laterali u b’karatteristiċi tekniċi bħal kuttunar ermetiku li fihom gass jew fluwidu, komponenti mekkaniċi li jassorbixxu jew jinnewtralizzaw l-impatt, jew materjali bħal polimers ta’ densità baxxa u li jaqgħu fi ħdan il-kodiċi NM: ex 6403 91 11, ex 6403 91 13, ex 6403 91 16, ex 6403 91 18, ex 6403 91 91, ex 6403 91 93, ex 6403 91 96, ex 6403 91 98, ex 6403 99 91, ex 6403 99 93, ex 6403 99 96, ex 6403 99 98;
“ilbies għar-riġlejn li fih maskretta protettiva” għandha tfisser ilbies għar-riġlejn li jinkorpora ponta protettiva b’reżistenza għall-impatt ta’ mill-inqas 100 joules (10) u li jinstab fi ħdan il-kodiċi NM: ex 6403 30 00, ex 6403 51 11, ex 6403 51 15, ex 6403 51 19, ex 6403 51 91, ex 6403 51 95, ex 6403 51 99, ex 6403 59 11, ex 6403 59 31, ex 6403 59 35, ex 6403 59 39, ex 6403 59 91, ex 6403 59 95, ex 6403 59 99, ex 6403 91 11, ex 6403 91 13, ex 6403 91 16, ex 6403 91 18, ex 6403 91 91, ex 6403 91 93, ex 6403 91 96, ex 6403 91 98, ex 6403 99 11, ex 6403 99 31, ex 6403 99 33, ex 6403 99 36, ex 6403 99 38, ex 6403 99 91, ex 6403 99 93, ex 6403 99 96, ex 6403 99 98 u ex 6405 10 00;
“papoċċi u lbies għar-riġlejn ieħor ta’ ġewwa” għandha tfisser ilbies għar-riġlejn li jinsab fi ħdan il-kodiċi NM: ex 6405 10 10.
3. Ir-rata tad-dazju anti-dumping definittiv applikabbli, qabel id-dazju, għall-prezz nett liberu fil-fruntiera Komunitarja tal-prodotti deskritti fil-paragrafu 1 u maħduma mill-kumpanniji ta’ hawn taħt għandha tkun kif ġej:
Pajjiż
Kumpannija
Dazju anti-dumping
Kodiċi Addizzjonali TARIC
RPĊ
Golden Step
9,7 %
A775
Il-kumpanniji l-oħra kollha
16,5 %
A999
Vjetnam
Il-kumpanniji kollha
10 %
-
4. Sakemm mhux speċifikat mod ieħor, għandhom japplikaw id-dispożizzjonijiet li hemm fis-seħħ rigward id-dazji doganali.
Artikolu 2
L-ammonti miġbura bħala dazju anti-dumping provviżorju skond ir-Regolament tal-Kummissjoni (KE) Nru 553/2006 tas-27 ta’ Marzu 2006 għandhom jinġabru b’mod definittiv bir-rata imposta b’mod definittiv minn dan ir-Regolament. L-ammonti miġbura li jkunu aktar mir-rata definittiva tad-dazji anti-dumping għandhom jiġu rilaxxati.
Artikolu 3
Dan ir-Regolament għandu jidħol fis-seħħ fil-jum ta' wara l-pubblikazzjoni tiegħu f’Il-Ġurnal Uffiċjali ta' l-Unjoni Ewropea. Huwa għandu jibqa’ fis-seħħ għal perjodu ta’ sentejn.
Dan ir-Regolament għandu jorbot fl-intier tiegħu u japplika b’mod dirett fl-Istati Membri kollha.
Magħmul fil-Lussemburgu, 5 ta’ Ottubru 2006.